
Motto 

„Lângă ştiinţă, pe care o 
respectăm, lângă artă, pe care o 
iubim, trebuie să adăugăm şi acest 
misterios joc născut din geometrie şi 
numere, gimnastică pură intelectuală, 
nobleţe nevinovată” 

(Mihail Sadoveanu) 


Prefaţă 


Se ştie că orice ramură de activitate are un bagaj de termeni 
specifici, adică de cuvinte şi expresii care îi conferă un caracter 
definitoriu. Aceşti termeni s-au format în cursul timpului, fiind în 
strânsă legătură cu însăşi dezvoltarea domeniului pe care îl reprezintă. 
Ocupând un loc aparte în activitatea umană, jocul de şah şi-a construit, 
la rândul lui, o terminologie proprie, supusă legilor evoluţiei sale 
desfăşurate în perioade istorice distincte. Cartea de față îşi propune să 
cerceteze istoria cuvintelor folosite în limbajul şahist românesc şi 
modul cum au pătruns în limba noastră, oferind informaţii despre 
originea lor, atunci când mijloacele de care dispunem permit acest 
lucru. Tema dezbătută constituie o mai veche preocupare a autorului, 
dar acum este prima dată când i se oferă cu generozitate un spațiu 
adecvat. 

Înainte de a trece la analiza istorică şi în egală măsură 
etimologică a termenilor care sunt subiectul cărții noastre, am 
considerat util să facem o scurtă călătorie în lumea fascinantă a 
şahului, de la originea acestui străvechi joc de logică, inventat în 
îndepărtata Indie, până în zilele noastre. Ajuns în Europa odată cu 
extinderea califatelor arabe în Peninsula Iberică, jocul s-a răspândit în 
țările occidentale, iar de aici în alte țări, cu excepţia Rusiei, unde a 
ajuns direct din Orient, cum dovedesc unii termeni de origine persană. 
În continuare, ne-am oprit asupra etapelor importante din evoluţia 
jocului în cursul Evului Mediu, când se produc schimbări esențiale în 
transformarea sa din şatrange în şahul modern. Desigur, a trebuit să 
ținem seama de contribuția adusă în această privință de mari 

personalități ale şahului, care au determinat în mod decisiv 
transformarea sa dintr-un inteligent joc de agrement într-o disciplină 
intelectuală de rang superior, cu reale calități educaţionale, care ocupă 
un loc aparte în lumea contemporană prin triplul său caracter de joc, 
Ştiinţă şi artă. 

Privitor la istoria şahului în teritoriile româneşti, am întâmpinat 
piedici destul de mari în privința informării directe din literatura de 
specialitate, care nu are o prea bogată tradiţie în limba română. Jocul 
de şah a apărut târziu pe meleagurile noastre, iar informaţiile cele mai 
vechi privind evoluţia sa ne sunt oferite mai ales de unele dicționare 
bilingve din prima jumătate a secolului al XIX-lea, care prin caracterul 
lor cuprindeau şi noutăţile lexicale menite să denumească realitățile la 
zi ale vieţii sociale. Printre neologismele inserate în ele sau în puţinele 
publicaţii cu rubrici consacrate şahului, termenii specifici 
vocabularului şahist vor fi prezenți uneori în forma din limba străină, 
în absența unor corespondente în limba română, prin traduceri 
aproximative, ori prin forme ieșite din uz. De pildă, chiar numele 
jocului de şah nu era pe deplin încetățenit, de multe ori fiind concurat 
de şatrance (şatrange), cuvânt mai vechi, pătruns la noi prin tc. 
şatranc, iar uneori prin grafii neconforme limbii române, cum ar fi 
schach (după germ. Schach) sau şak (după magh. sak). 

Fireşte, în acest context am consacrat câteva pagini și istoriei 
generale a şahului din țara noastră, pentru a înţelege cum se cuvine 
numeroasele întâmplări prin care a trecut făurirea terminologiei sale. 
Începuturile sale sunt timide, fiind cunoscut şi practicat, ca orice joc de 
societate al vremii, numai de păturile sus-puse, la curţile boiereşti şi în 
mediile intelectuale. Un manuscris ieşean din anul 1838, prima lucrare 
despre şah în limba română, a fost singura sursă de informații pentru 
acea perioadă, în care alături de termeni proveniţi din limba franceză 
sau din limba germană, funcționau încă rămăşiţe lexicale din 
şatrangele turcesc. Apariţia unui manual special se produce târziu 
(1872), numărul jucătorilor rămâne mult timp restrâns şi până la al 
treilea deceniu al secolului trecut nu se poate vorbi de o activitate 
organizată. O însemnătate capitală a avut-o înființarea în anul 1925 a 
„Revistei de Şah” (devenită ulterior „Revista Română de Şah”), care a 
urmat aderării forului intern la Federaţia Internaţională de Şah, 

momente care au contribuit decisiv la modernizarea mișcării şahiste 
atât în ce priveşte jocul la tablă, cât și în domeniul șahului artistic, 
precum şi la unificarea şi normarea terminologiei de specialitate. 

În condiţiile destul de vitrege în care s-a dezvoltat şahul nostru, 
nu este de mirare să constatăm că mijloacele lingvistice de specialitate 
s-au adăpat de la izvoare străine. Vocabularul necesar s-a format 
treptat, mai ales din elemente provenite din franceză şi germană, cele 
două limbi care au jucat un rol de seamă în achiziţiile de neologisme 
în perioada formării limbii române literare moderne în Principatele 
Române şi în Transilvania. Manuscrisul amintit mai sus şi. după aceea, 
manualele publicate în sec. XIX sunt fără îndoială inspirate de modele 
străine, lucru care se deduce din folosirea neuniformă a acelorași 
termeni, ca urmare a adaptării lor în felurite moduri la sistemul limbii 
române. Numeroase astfel de împrumuturi se caracterizează în 
perioada formării terminologiei şahiste prin etimologii diferite, ceea ce 
se reflectă în folosirea a două sau chiar trei denumiri desemnând 
aceeaşi noțiune. Totodată unii termeni prezintă şi oscilaţii de formă, 
fapt uşor de înţeles, pentru că deseori cuvintele împrumutate nu-şi 
păstrează aspectul fonetic iniţial, mai ales atunci când trec dintr-o 
limbă în alta. 

În linii generale, cercetarea etimologică a termenilor de şah 
confirmă un fenomen cunoscut în lingvistică, subliniat convingător de 
Alexandru Graur în Dicţionar de cuvinte călătoare, şi anume că nu 
sunt deloc puţine cuvintele împrumutate care sunt şi ele la rândul lor 
împrumuturi din alte limbi. Nu mi-am propus ca analiza etimologică 
să meargă până la descoperirea primului punct de plecare al călătoriei 
termenilor discutaţi, ci numai să aflăm originea lor directă în limba 
română, care să pună în lumină contactele nemijlocite dintre cultura 
noastră şi cultura altor popoare, în domeniul strict limitat al jocului de 
şah. La prima vedere, s-ar părea că unii termeni nu au nevoie de 
explicaţii, fiind cunoscuţi din vorbirea obişnuită, dar în realităgpte au 
conotaţii aparte faţă de cel comun. Această specializare semantică s-a 
produs sub influenţa termenilor corespunzători din alte limbi, aşa cum 
este cazul următoarelor cuvinte: amenințare, apărare, calitate, gafă, 
legare etc. 

O trăsătură aparte a unor termeni din lista noastră este 

capacitatea lor expresivă, pe care o subliniem de fiecare dată când 
aceştia capătă valori noi fie în scris, fie în presa vorbită. Ceea ce am 
putut observa cu acest prilej este şi faptul că de valori stilistice similare 
beneficiază aceeaşi termeni şi în alte limbi, dar nu am avut 
posibilitatea să le considerăm ca împrumuturi certe. Este posibil ca ele 
să se fi dezvoltat independent şi să avem de-a face cu o manifestare 
asemănătoareȚaşa-ziselor „universalii lingvistice” din domeniul 
paremiologiei, în care sunt cunoscute proverbe identice în limbi 
neînrudite, fără contacte între ele şi uneori depărtate geografic. Se 
poate presupune deci că şi asemănările dintre piesele de şah sau 
situaţiile iscate pe tabla de şah, pe de o parte, cu personaje sau fapte 
din lumea reală, pe de altă parte, au generat în cursul timpului aceste 
forme de gândire comune în diverse limbi. 

Partea centrală a cărții nu este un dicționar explicativ, ci o 
selecţie a celor mai răspândiţi termeni de şah, cu definiții, cu 
exemplificări preluate din vechi izvoare şi, în măsura posibilă, cu 
indicaţii etimologice. Au fost înregistraţi, în primul rând, termenii care 
în mod natural trezesc cel mai mare interes, adică cei care privesc jocul 
la tabla de şah, şi în al doilea rând, cei care ilustrează şahul artistic, 
domeniu care ocupă locul secund printre iubitorii jocului de şah. Unii 
termeni se regăsesc fireşte în ambele secțiuni, fapt care arată că nu se 
poate face o distincţie netă între cele două mari componente ale jocului 
de şah. Dar reluarea multora se justifică pentru că au accepţiuni 
deosebite în compoziția şahistă şi, prin urmare, o utilizare cu totul 
aparte față de partidă. Am considerat necesar să le acordăm o atenție 
egală, deoarece problema şi, mai ales, studiul artistic, sunt inseparabil 
legate de partidă, iar cunoaşterea tainelor şahului nu poate fi împlinită 
fără studierea lor deopotrivă. 

În încheierea acestor rânduri mă simt dator să aduc aici sincere 
mulțumiri confraţilor mei problemişti, domnilor Valeriu Petrovici şi 
Emilian Dobrescu, pentru amabilitatea cu care mi-au oferit multe 
informaţii preţioase şi pentru sugestiile făcute în cursul elaborării 
prezentei cărți. 


Termenii de şah şi aventurile lor 
Abrevieri port. — portughez 
prob. — probabil 
adj. — adjectiv pr. — premiu 
ar. — arab reg. — regional 
art. — articol relig. — religie 
bg. — bulgar rus. — rus(esc) 
cap. — capitol sb. — sârb(esc) 
ceh. — cehă sec. — secol 
cf. — confer sg. — singular 
dim. — diminutiv sl. — slav 
engl. — englez sp. — spaniol 
engl.—fr.  — engl.—fr. subst, — substantiv 
(perioada supra — mai sus 
normandă) te. — turc(esc) 
e.p. — en passant ucr. — ucrainean 
expr. — expresie v. — vezi 
fig. — figurat v. (urmat de numele unei limbi) 
fr. — francez — veche 
germ. — german vb. — verb 
impers. — impersonal 
infra — mai jos 
it. — italian 
înv. — învechit Semne speciale 
lat. — latin 
lat. lit. — latina literară > — devine 
loc. — locuţiune < — provine din 
magh. — maghiar + (după notarea unei mutări) 
m. lat. — mediolatin — indică „şah” 
M.O. — menţiune de ! (după notarea unei mutări) 
onoare — mutare bună 
ngr. — neogrecesc ? (după notarea unei mutări) 
ol. — olandez — mutare slabă 
pers. — persan = remiză 
pl. — plural # — mat 
pol. — polonez [] — indică litere sau 


pop. — popular cuvinte refăcute 


U 

I. Originea jocului de şah 


Istoria jocului de şah este încă plină de mistere. Cercetările 
făcute pe această temă nu au lămurit clar lucrurile. Au fost formulate 
mai multe ipoteze cu privire la locul unde a apărut acest străvechi joc: 
Grecia, Persia, China, Egiptul antic sau India. 


Şah chinezesc din fildeş (sec. XIX): cal, pion, rege, damă, nebun. 

Sunt două teorii care au câştigat teren: una, după care un joc 
chinezesc asemănător, denumit xiang-—ki, ar fi precursorul şahului, în 
timp ce alta, care are cei mai mulţi adepți, stabileşte India ca loc de 
naştere a şahului, având ca strămoş jocul numit în sanscrită ceaturanga 
(cuvânt compus din catur “patru” şi anga “element, membru”). 
Numele este atestat în secolul al VI-lea al erei noastre într-un poem 
preislamic, scris în pahlavi (persana veche), din epoca sasanizilor. În 
această operă literară se relatează că în timpul domniei regelui persan 
Hosroes II Parviz (590-628) a sosit din India o solie, care a adus în dar 
din partea suveranului indian un ceatrang compus din 16 piese din 
smarald şi 16 piese din rubin, precum şi o tablă pătrată cu 64 de căsuțe, 
jocul desfăşurându-se după schema unei bătălii militare. 

Cum a apărut acest joc? 

Există mai multe legende, dintre care cea mai cunoscută este 
următoarea. Se spune că un foarte bogat maharajah indian, în ciuda 
faptului că nu-i lipsea nimic, era foarte nefericit, ducându-şi viața 
într-un plictis fără scăpare. Din acest motiv şi-a convocat sfetnicii, 
promițând o mare recompensă celui care îi va găsi leacul. După un 
timp, unul din aceştia, cu numele Sissa, i-a adus un joc nou şi atât de 
frumos, încât prințul îl juca de dimineaţa până seara. Fericit că astfel i 
s-a schimbat viaţa, el l-a întrebat pe bătrânul înțelept ce recompensă 
doreşte. Acesta i-a răspuns că ar vrea să primească un bob de grâu din 
prima căsuţă, apoi două din a doua căsuță, patru din a treia, opt din a 
patra şi, dublând tot aşa sumele, până la ultima căsuţă. La prima 
vedere, prinţul s-a mirat de cererea modestă a sfetnicului său, dar pe 
urmă a aflat de la vistiernicii săi că era vorba de o răsplată imposibil 
de satisfăcut, chiar dacă ar fi golit toate magaziile cu grâne ale 
imperiului său. Era vorba de fapt de un număr reprezentând o progresie 
geometrică, însemnând 264, adică de uriaşa sumă de 
18.446.744.073.551.615, care nu s-ar fi putut obține decât cultivând 
cu grâu de mai multe ori întreaga suprafață a Terrei. În această 
versiune, legenda a circulat în toată lumea, din Evul Mediu până astăzi. 
În limba română este povestită de Mihail Sadoveanu, un mare iubitor 
şi animator al jocului de şah, în cartea sa Soarele în baltă sau 
Aventurile şahului, de unde a fost republicată, cu unele modificări, în 
paginile „Revistei Române de Şah” (1947). 

O altă poveste frumoasă despre originea şahului, mai puţin 
cunoscută marelui public, se găseşte în epopeea Șah-Nameh (Cartea 
şahilor), operă importantă a poetului clasic persan Firdousi 
(940-1020). Şi în ea se exprimă credința că şahul a fost născocit pe 
pământul Indiei. 

Cât despre locul unde a apărut ceaturanga se presupune că 
acesta ar fi nordul Indiei, pe valea fluviului Gange, şi că jocul a fost o 
creaţie a călugărilor budişti. În favoarea originii indiene a şahului, care 
este cea mai atrăgătoare, pot fi aduse multe argumente. Ne oprim 
numai la câteva. Primul este de natură lingvistică: ceaturanga şi pers. 
ceatrang (sau şatrang) nu sunt depărtate fonetic de ar. şatrange 
(şatrandj), nume apărute mai târziu. Al doilea este legat de caracterul 

de luptă al jocului, precum şi de asemănarea izbitoare dintre termen 
folosiți în cearuranga şi de cei consacraţi în organizarea armat 
indiene, care avea tot patru unități, anume: ratha “care de luptă 
ashwa “cavalerie”, hasti “elefanţi”, padati “soldaţi”. În sfârşit, ; 
treilea îl reprezintă faptul că în India, potrivit relatărilor istoricul 
persan Al Biruni (973—1048), o partidă se putea desfăşura şi între patı 
persoane, pe o tablă cu 64 de pătrate (numită ashtāpada), fiecai 
având, în afară de rege, patru tipuri de piese: un car de luptă, un cal, v 
elefant şi patru soldaţi. Tabla de şah era monocoloră, câmpurile fiir 
delimitate de liniile verticale şi orizontale. Piesele erau denumi 
astfel: radsha „rege”, rukh „car de luptă”, pil „elefant”, ashwa „cal” 
padati „pioni” (patru la număr). Nu se ştie când a fost adoptată forn 
de desfăşurare a jocului numai între doi adversari. 


Krishna şi Radha jucând chaturanga pe o ashtăpada. 


Lipsa de informaţii i-a făcut pe unii cercetători să conside 
ceaturanga un joc de noroc. Această presupunere s-a întemeiat | 
faptul că piesa care trebuia jucată şi ordinea mutărilor fiecărui parten 
se stabileau, într-o perioadă, prin aruncarea alternativă a unui zar. 

Trecerea de la ceaturanga la şatrandj (şatrange) este cunoscu 
sumar, fără să se ştie ceva sigur despre regulile jocului. Este sigur do 
faptul că au fost produse treptat trei mari schimbări: a) dreptul fiecăr 

jucător de a putea juca piesa pe care o doreşte; b) jucătorii care ocupau 
cele patru colţuri ale tablei deveneau aliaţi, astfel că puteau juca doi 
contra doi; c) posibilitatea ca aliaţii să fie conduşi de unul singur. 
Jocul şi numele pieselor în jocul persan au suferit schimbări: 
jocul se practica numai între două persoane, iar numărul pieselor a 
sporit prin introducerea celei purtând numele fers (> farsin sau farzin), 
inexistentă în prototipul vechi, care se desfăşura între patru persoane. 


sa 2 r na 


Piese de şah descoperite pe insula Lewis (Scoția), datate sec. XII: 
rege, regină, nebun, cal, turn, pion. 

Evoluţia spre şahul modern se petrece după ce “jocul regilor” 
pătrunde în lumea arabă, mai exact după islamizarea statului persan şi 
a statelor din Asia centrală. Este perioada în care se produc numeroase 
manuscrise având suficiente date despre caracterististicile jocului de 
şah, regulile după care se desfăşurau partidele, denumirile pieselor, 
chiar partide jucate, toate acestea fiind cuprinse în adevărate tratate, 
unele rămase până în zilele noastre. 


Piese de şah din India (sec. XVIII): pion, rege, damă, pion. 

II. Şatrangele — treaptă spre şahul modern 


Răspândirea jocului minţii în lumea arabă trebuie considerată ca 
un fenomen strâns legat de întreaga dezvoltare a culturii şi ştiinţei în 
teritoriile islamice, în special în secolul al VIII-lea, în timpul dinastiei 
Abasizilor la Bagdad. De acum încolo şatrangele devine obiect de 
studiu ştiinţific, fiind practicat de maeştri de forță, numiţi alia; dintre 
aceştia îl amintim pe As Suli Abu Bakr, cel mai bun jucător din secolul 
al IX-lea. În jurul anului 890 este scrisă și prima lucrare de şatrange, 
autorul ei fiind medicul Abul-Abbas din Bagdad. 

Şatrangele era conceput după schema unei lupte. Regele (șah) 
reprezenta şeful suprem, cele două care de luptă (rukh) — cu mers 
identic cu al turnurilor de astăzi — reprezentau trupele de elită, piesa 
aflată imediat lângă rege care are şi numele firzan (< pers. farsin < 
fers), un fel de cort al comandamentului, simboliza pe generalul-şef 
(devenit mai târziu regină), calul (asp) reprezenta cavaleria, elefantul 
(alfil) — comandamentul de gardă şi, în sfârşit, pionii (sg. piadah) erau 
trupele pedestre care deschideau frontul bătăliei. Regulile şahului de 
atunci se aseamănă în general cu cele moderne, dar notăm numai două 
deosebiri importante. Dama şi nebunul aveau alte valori şi funcțiuni: 
dama (fers) avea mişcări limitate la câmpurile diagonale învecinate, iar 
nebunul (alfi) nu putea să se deplaseze decât pe al treilea câmp 
diagonal, sărind peste câmpul vecin, chiar dacă era ocupat. 

Fiind bun al culturii arabe, jocul este adus în Europa de mauri 
odată cu întinderea marelui califat al arabilor pe pământurile Spaniei. 
De aici se răspândeşte în Italia şi Franța. Transformarea sa în şah 
european a necesitat trecerea mai multor secole, aşa cum dovedesc 
datele cuprinse în manuscrisul italianului Jacopo da Cessole (1275) şi, 
mai ales, în celebrul manuscris spaniol A/fonso-Codex (1283), 
redactat la porunca regelui Castiliei, Alfonso cel Înţelept, şi prefațat 
chiar de el însuşi. 

Practicarea jocului la curţile regale ale Evului Mediu nu trebuie 
să ne mire, deoarece acesta făcea parte dintre disciplinele cavalereşti, 
ca un factor important al educaţiei nobililor. 

Nu trebuie uitată o altă cale de pătrundere a şatrangelui în 
Europa. Este vorba de perioada primelor cruciade, care au favorizat 

ajungerea acestuia în Bizanţ, iar apoi şi în țările din Apus, în primul 
rând în Italia, prin intermediul cruciaților întorși din Orient în ţările lor. 


Miniatură din manuscrisul lui Alfonso cel Înţelept, reprezentând o întâlnire 
de şah, în faţa unui cort, între un prinţ musulman şi un cavaler creştin. 


Spre deosebire de ţările occidentale, în Rusia şahul a ajuns 
direct din țările Asiei de mijloc, după cum reiese limpede din 
apropierea ce există între unele denumiri arabo—persane şi cele ruseşti 
date pieselor de şah. Astfel, termenul ep este denumirea pentru 
damă (sau regină) şi este împrumutat din pers. fers “consilier, 
comandant militar”, iar termenul cron “elefant” este un calc după pers. 
pil sau ar. fil „idem”şi desemnează piesa numită nebun. 

Cercetările întreprinse de specialiştii ruşi au dus la concluzia că 
şahul era cunoscut de către slavii de răsărit încă din secolele VIII-IX 
şi că avea o arie largă de răspândire, după cum dovedesc descoperirile 
arheologice din ultima vreme, care au scos la iveală piese de şah găsite 
în diverse locuri din vechea Rusie, datate începând din secolul al 
XI-lea până în secolul al XVII-lea. 

III. Primii paşi ai şahului european 


Drumul parcurs de jocul de şah în zorii Evului Mediu nu a fost 
lipsit de piedici în ţările europene. Datorită faptului că nu existau 
mijloace de măsurare a timpului de gândire consumat de jucători, se 
foloseau în acest scop zaruri pentru indicarea piesei ce urma să fie 
mutată. În plus, exista şi obiceiul ca nobilii care practicau şahul să facă 
pariuri pe sume mari de bani. Cum este uşor de presupus, aceasta nu 
putea fi pe placul cercurilor ecleziastice, care, necunoscând frumuseţea 
şi foloasele şahului, îl considerau o pierdere de vreme, un joc de hazard 
aidoma celui cu zaruri. Într-o scrisoare adresată în anul 1061 papei 
Alexandru al II-lea, cardinalul italian Pier Damiani denunță 
practicarea jocului de şah ca un “viciu absurd şi libidinos”. De aici 
până la interzicerea jocului nu era nevoie decât de un pas, iar acesta s-a 
făcut când tratatele de şah au fost înscrise de către Biserica Catolică pe 
lista cărților interzise, în Index Librorum Prohibitorum, unde au figurat 
până spre sfârşitul secolului al XIV-lea. Asemănător s-au petrecut 
lucrurile şi în Franţa, unde practicarea şahului a fost condamnată în 
anul 1254 printr-o ordonanţă oficială a lui Ludovic al IX-lea (după ce 
în 1212 conciliul din Paris interzisese preoţilor să joace şah). Aceeaşi 
soartă a avut şahul şi în altă parte a Europei, în Polonia medievală sub 
domnia lui Cazimir al II-lea. 

Cu totul altfel va fi privit jocul de şah mai târziu, în timpul 
Renaşterii, care poate fi numită pe drept cuvânt epoca de aur a 
dezvoltării sale. 

IV. Şahul în timpul Renaşterii 


După cum se ştie, începutul secolului al XIV-lea marchează 
primele forme ale Renaşterii, perioadă de maximă importanță în istoria 
civilizației, care se va reflecta în mare măsură şi în devenirea jocului 
de şah ca element nou al gândirii umane, eliberate acum de vechile 
rigori ale Evului Mediu. 

Pornită din Italia, cunoscută ca patria Renaşterii, noua mişcare a 
gândirii cuprinde pe rând țările europene. Este începutul unei noi 
culturi, născute prin reînvierea culturii antice greco-romane, având ca 
ideal dezvoltarea multilaterală a fiinţei umane. Ştiinţele, artele şi 
literatura cunosc un avânt nemaiîntâlnit, ca urmare a despărțirii 
treptate de formele retrograde ale Evului Mediu feudal. 

Era firesc ca în acest nou cadru social-istoric noblețea jocului de 
şah să atragă atenția oamenilor luminaţi ai vremii şi prin aceştia să 
cunoască o răspândire tot mai largă. 

Un rol important în această privință l-a avut papa Leon al X-lea 
(1513-1521), talentat practicant al jocului şi, totodată, un asiduu 
organizator de turnee de şah. Exemplul său a fost urmat de numeroşi 
nobili de la curţile regale, de înalți prelați ai epocii şi chiar de clerici 
de rând. Această tradiţie se va păstra şi în secolele următoare. 


Celebrul tablou al pictorului renascentist Lucas van Leyden, intitulat 
Jucătorii de şah, cca. 1508, aflat în Muzeul Naţional din Berlin 

V. De la şatrange la şahul modern 


Partidele ce se jucau potrivit regulilor arabe aveau un tempo de 
desfăşurare prea lent, fapt care a impus cu necesitate unele modificări 
ale regulilor şatrangelui. Primele transformări, cum am mai arătat, au 
fost înregistrate în valoarea şi mersul pieselor. Şi-au păstrat aceeaşi 
valoare regele, caii şi soldaţii (pionii). Schimbări importante s-au 
produs în ce priveşte regina (sau dama) şi elefantul (nebunul). 

Astfel, în cursul a două secole, şatrangele dispare în Europa, 
şahul dispune de alt cod de norme, iar la sfârşitul secolului al XV-lea 
toate piesele jucau după regulile valabile şi astăzi. A rămas pentru mai 
târziu rezolvarea unor chestiuni speciale, cum sunt: rocada, avansarea 
facultativă a pionului cu două câmpuri, transformarea pionilor şi 
captura „en passant”. 
strategice şi tactice ale şahului prin lecții privind deschiderile (fazele 
de început ale partidei), prin diverse poziţii instructive şi probleme 
compuse pe un subiect dat. Cel mai vechi dintre acestea, scris în anul 
1497 şi având titlul Arte del axedrez con 150 juegos de partido, se 
datorează spaniolului Ramirez de Lucena Juan, rămas în istorie ca 
autor al cunoscutului “mat etouffe”, numit şi “matul lui Lucena”. Dar 
jucătorul care merită să poarte titlul de prim teoretician al jocului de 
şah este alt spaniol, anume Ruy Lopez (episcop de Segura), considerat 
atunci cel mai puternic jucător al Europei, care a publicat în 1561 
celebra sa carte Libro de invention liberal y arte del juego del Ajedrez. 
Este cea dintâi lucrare cu caracter ştiinţific în care sunt tratate metodic 
deschiderile partidelor de şah, între ele figurând şi o deschidere 
originală, folosită frecvent şi astăzi, sub numele de “partida spaniolă”. 

Piese de şah din Italia (sec. XVI): rege, damă, nebun, cal, turn, pion. 

În aceeași vreme, activează în Italia mari jucători, ca Leonardo 
da Cutro, Paolo Boi, Giulio Polerio, dar cel mai vestit dintre ei este 
Gioacchino Greco, supranumit Calabrezul (1600-1634), privit de 
istorici ca primul “copil minune” din istoria şahului. La vârsta de 18 
ani a scris Tratato del nobilissimo gioco de scacchi, lucrare care a fost 
publicată în peste 50 de ediţii. Noutatea acestei opere constă în faptul 
că analizele asupra partidelor şi deschiderilor sunt foarte amănunțite, 
ceea ce face ca ele să îşi păstreze valabilitatea, în bună parte, în teoria 
şahistă modernă. Greco aparţine pleiadei de jucători „itineranți”, care 
îşi căutau adversari în diverse oraşe ale Italiei sau chiar în alte ţări 
europene unde aveau loc turnee pe sume mari de bani. Admirat de 
contemporani, el a fost oaspete al curților princiare din Franța, Anglia 
şi Spania, unde a fost primit ca un veritabil campion. Este considerat 
cel mai bun jucător al secolului al XVII-lea, care a contribuit mult la 
popularizarea jocului de şah. 

În secolul următor încetează hegemonia necontestată a Italiei în 
domeniul şahului. Ca urmare a revoluţiei industriale şi a dezvoltării 
impetuoase a noilor relaţii sociale, jocul de şah capătă statutul de 
divertisment la modă. Fenomen tipic francez, cafeneaua devine acum 
centrul de activitate cel mai important pentru iubitorii şahului. Celebra 
“Cafe de la Regence” reprezintă primul exemplu, care a fost urmat şi 
de alte țări europene unde se practica jocul la un nivel mai înalt (mai 
ales în Anglia). În acest lăcaş parizian se vor întâlni de-a lungul 
vremii, în afară de jucătorii consacrați, numeroşi oameni de seamă 
atraşi de frumuseţea jocului minţii: Diderot, Voltaire, Rousseau, 
Franklin, Lavoisier, Robespierre, Napoleon (pe vremea când era prim 
consul), Alfred de Musset, Turgheniev ş.a. Astfel, Franța devine ţara în 
care şahul va cunoaşte o nouă treaptă de dezvoltare. 

Punctul culminant îl reprezintă apariţia faimoasei opere Analyse 
du jeu des échecs a lui Andre Danican Philidor (1726- 1795), renumit 
muzician, şi totodată cel mai mare şahist al secolului al XVIII-lea. 
Până la el şahul era privit ca o artă bazată pe intuiție. Lucrarea sa ridică 
jocul de şah la nivelul unei ştiinţe şi este prima încercare de 
sistematizare a tot ceea ce se ştia despre şah în epoca sa şi de stabilire 
a unor principii generale de joc privind toate cele trei faze ale partidei 
de şah: deschiderea, jocul de mijloc şi finalul. Contribuţia sa privind 
analiza jocului de mijloc şi a finalurilor este esenţială, el fiind primul 
teoretician care formulează principiul potrivit căruia pionii sunt 
sufletul şahului. Alternând activitatea de compozitor (este unul dintre 
creatorii operei comice în Franța) cu cea de remarcabil jucător şi de 
teoretician inovator al jocului de şah, Philidor s-a bucurat de o glorie 
binemeritată nu numai în ţara sa, dar şi în Anglia, unde a petrecut mulți 
ani din viaţă. A rămas cunoscut şi ca primul şahist care a jucat simultan 
3 partide „à l'aveugle”, fapt ce a produs o impresie profundă asupra 
contemporanilor, consemnat chiar în Enciclopedia franceză. 

Un alt moment important al acestei perioade este apariția în 
1737 la Paris a cărţii lui Philippo Stamma (sirian de origine) Essai sur 
le jeu des échecs, care utilizează pentru prima oară notația algebrică. 
Această realizare va contribui decisiv la unificarea scrierii mutărilor 
executate de piesele de şah şi, implicit, la difuzarea mai largă a 
publicaţiilor de specialitate. 

VI. Internaţionalizarea jocului de şah 


Prima jumătate a secolului al XIX-lea este străbătută în toată 
Europa de schimbările produse de curentul romantic în toate domeniile 
de activitate intelectuală: literatură, arte, filosofie etc. Şahul, ca formă 
de activitate specifică, nu putea rămâne străin de această nouă mişcare 
culturală. Se înmulţesc edițiile vechilor cărți, pe baza lor fiind 
cercetate noi căi de dezvoltare a teoriei şahiste. 

O dată memorabilă în istoria jocului o constituie apariția primei 
rubrici de şah (9 iulie 1813), în cotidianul englez „Liverpool 
Mercury”. 

Un pas mare înainte este făcut peste două decenii în Franţa, prin 
apariția primei reviste de specialitate „Le Palamede” (1836-1840), 
editate de campionul țării La Bourdonnais, jucător faimos al acestui 
secol, iar puţin mai târziu în Anglia, prin înfiinţarea prestigioasei 
reviste „The Chess Players Chronicle” (1841) de către celebrul jucător 
Howard Staunton, care este şi designerul unui model de piese de şah 
răspândit şi astăzi în toată lumea. Puțin mai târziu, apar alte două 
reviste importante: în Germania „Deutsche Schachzeitung” (1846) şi 
în Austria „Wiener Schachzeitung” (1855). 

Altă premieră englezească o reprezintă fondarea în 1840 a 
clubului de şah “The Yorkshire Chess Association”, care de atunci 
funcționează fără întrerupere. 


Șah englezesc din fildeş (sec. XIX): pion, rege, damă, turn, cal, nebun. 

Trei ani mai târziu, în Germania, maeştrii Bilguer şi Lasa 
tipăresc o serioasă lucrare teoretică, sub titlul Mandbuch des 
Schachspiels, parțial actuală şi astăzi. A doua jumătate a secolului al 
XIX-lea marchează începutul manifestărilor şahiste cu caracter 
sportiv, prin organizarea la Londra, în 1851, a primului turneu 
internațional individual de şah, cu meciuri eliminatorii, la care au luat 
parte 15 jucători din Europa şi unul din Statele Unite ale Americii. 

America este cea care organizează la New York, în anul 1857, 
primul concurs intercontinental, unde triumfă genialul Paul Morphy, 
care avea să devină în scurt timp cel mai strălucit jucător al perioadei 
romantice şi primul mare maestru care şi-a învins adversarii din toată 
lumea, fără a pierde vreun meci. El a fost primul care a arătat 
importanţa dezvoltării complete a forţelor, ca singura cale în stare să 
asigure baza unor combinaţii decisive. A rămas o enigmă retragerea sa 
din activitatea competițională, în plină glorie. Contribuţia lui Morphy 
la dezvoltarea gândirii şahiste nu a fost dată uitării de către urmaşii săi, 
care au dus mai departe căutările în lumea plină de taine a jocului de 
şah. 

Această perioadă este dominată în Europa de jucătorul german 
Adolf Anderssen, reprezentant tipic al „erei romantice”, înzestrat cu o 
fantezie ieşită din comun, care este cunoscut în istoria şahului ca un 
mare maestru al combinațiilor. O mostră în această privință este 
arhicunoscuta “partidă nemuritoare”, jucată în compania lui 
Kieseritzki într-un meci amical din anul 1851. Este considerat, alături 
de englezul Staunton, unul din campionii mondiali neoficiali. 

A doua jumătate a secolului al XIX-lea marchează un 
reviriment în cercetările teoretice din domeniul şahului. Exponentul 
cel mai de seamă al noilor tendinţe este Wilhelm Steinitz (născut în 
Praga şi stabilit, pe rând, la Viena, Londra şi New York), cel care i-a 
învins pe Anderssen şi Zuckertort, cei mai tari jucători ai acestei 
perioade şi s-a autoproclamat „campion mondial”; acest titlu, 
inexistent în mod oficial, i-a fost recunoscut totuşi mai târziu de 
federaţiile de şah ale vremii. Opera sa de căpetenie, Modern Chess 
Instructor, apărută la New York în 1889, reprezintă un moment crucial 
în abordarea ştiinţifică a teoriei şahiste. Lucrarea formulează 
principiile jocului pozițional, bazat pe un plan strategic riguros, în 

care, spre deosebire de vechile concepții, combinaţiile au un rol 
secundar. 

Progresele făcute în acest domeniu au determinat o nouă calitate 
a concursurilor ce au loc, precum şi o creştere sensibilă a nivelului de 
joc. Nu trece mult timp şi vor apărea mari jucători care vor încerca să 
se opună dogmelor „Şcolii Noi” a lui Steinitz şi vor susţine necesitatea 
considerării principiilor strategice ca punct de plecare pentru 
conceperea unui joc dinamic şi: combinativ, strict bazat pe analiza 
situațiilor particulare. Unul din aceşti corifei ai sfârşitului de secol, 
adversar declarat al şabloanelor în gândire şi adept al concepţiei că „în 
şah nu există reguli indiscutabile”, a fost rusul Mihail Cigorin (editorul 
primei reviste de şah din Rusia), care a etalat noul stil de joc chiar 
împotriva lui Steinitz, în cele două meciuri pentru titlul mondial, 
pierdute la mică diferență. 

Dar cei care vor submina autoritatea lui Steinitz vor fi germanii 
Siegbert Tarrasch, medic, şi, în special, Emanuel Lasker, matematician 
şi filosof, noul campion mondial, primul care îşi dă seama de avantajul 
pregătirii psihologice, al pregătirii în funcție de calitățile, dar şi de 
slăbiciunile adversarului. Stilul de joc al lui Lasker a contribuit în mare 
măsură la înțelegerea mai profundă a întrecerilor pe tabla de şah, 
asigurându-i o netă şi îndelungată superioritate asupra jucătorilor 
contemporani. Partidele sale s-au caracterizat ca o „luptă a nervilor”, 
având ca scop să exploateze disconfortul creat adversarului, care este 
adus prin mutări viclene pe căi neobişnuite, cel mai adesea urmate de 
complicaţii greu de calculat şi de crize de timp fatale. A deţinut titlul 
mondial timp de 27 de ani, fiind detronat în anul 1921 de unul din 
marile genii ale şahului, cubanezul Raul Capablanca. 

Aceasta este perioada în care marile întreceri şahiste vor căpăta 
un caracter mai organizat. În anul 1924 a fost înființată Federaţia 
Internaţională de Şah (F.I.D.E), unul din semnatarii protocolului de 
constituire fiind şi maestrul român Ion Gudju. Noua instanță 
organizatorică, având ca emblemă deviza Gens una sumus („Suntem o 
familie”), va contribui la unificarea regulamentului de joc şi la 
răspândirea tot mai mare a jocului de şah în lume, ca urmare a 
procesului de afiliere a tuturor federațiilor naţionale. 

Instalarea lui Capablanca în fruntea jucătorilor lumii coincide cu 

o nouă etapă de dezvoltare a şahului, survenită după o oarecare slăbire 
a influenţei „şcolii hipermoderne”, reprezentate de Siegbert Tarrasch, 
Richard Reti, ilustru jucător ceh, Xavier Tartakover, cunoscut jucător 
francez, teoretician şi neîntrecut comentator și Aaron Nimzovici (de 
origine rusă, stabilit în Danemarca), unul din marii reformatori ai 
gândirii şahiste, autorul lucrării Mein System, de însemnătate capitală 
pentru evoluția şahului. Această nouă orientare teoretică a zdruncinat 
serios dogmatismul şcolii lui Steinitz, îmbogăţind arta jocului de şah 
cu noi idei şi valoroase cercetări, intrate definitiv în arsenalul teoretic 
al jucătorilor moderni. 

Despre legendarul Capablanca, nume familiar tuturor celor care 
cunosc jocul de şah, s-a scris mult, fiind considerat încă în timpul 
vieţii drept „campionul tuturor timpurilor” sau „maşina de jucat şah”. 
Rezultatele sale în marile turnee i-au asigurat şi supranumele de „rege 
al remizelor”. O dovadă: a jucat 599 de partide oficiale, din care a 
câştigat 315, a remizat 249 şi a pierdut doar 35, iar între 1915-1924 nu 
a pierdut nicio partidă oficială. Dotat cu o intuiţie genială şi cu o 
deosebită tehnică în modul de realizare a celui mai mic avantaj şi, cu 
deosebire, în modul de abordare a finalurilor, el a fost învins în 1927 
de un alt genial jucător de şah, rusul Alexandr Alehin (Rusia-Franţa), 
considerat şi el, atât în timpul vieţii sale, dar şi după aceea, cel mai 
mare jucător de şah care a existat vreodată. 

Profund cunoscător al teoriei şahiste, la care a adus contribuţii 
importante, şi având capacitatea de a juca cu aceeaşi forţă toate fazele 
de desfăşurare a partidei, Alehin şi-a dominat net contemporanii, în 
primul rând prin darul său de a înțelege cu rapiditate secretele 
poziționale ale partidelor, fapt care îi dădea posibilitatea dezlănțuirii 
unor combinaţii strălucitoare. Succesele obţinute în concursurile la 
care a participat se concretizează în următoarele cifre uluitoare: 1264 
partide oficiale, din care a câştigat 735, a remizat 402 şi a pierdut 127. 
A rămas personalitatea şahistă cea mai proeminentă a perioadei 
interbelice, care a transformat șahul dintr-un joc al iscusinței tehnice 
într-o artă cu trăsături proprii, de puţini jucători atinsă până astăzi. 
Doar o scurtă întrerupere a carierei sale a fost pierderea titlului de 
campion mondial (1935-1937) în fața olandezului Max Euwe, 
matematician, jucător erudit şi personalitate importantă a şahului 

mondial, care a deţinut între 1970 şi 1978 funcţia de preşedinte al 
FI.D.E. 

Organizarea meciurilor pentru titlul mondial era înainte de al 
doilea război mondial la discreţia deținătorului titlului, care putea 
accepta sau nu provocarea adversarului: Em. Lasker de abia după zece 
ani de la câştigarea titlului (1896—1897) a jucat un nou meci în anul 
1907, iar Capablanca, care a câştigat contra lui Lasker în anul 1921, a 
refuzat toate propunerile de organizare a unui meci până în 1927, când 
a pierdut în faţa lui Alehin. Mult mai târziu, în urma măsurilor luate de 
către FI.D.E. în primii ani ai perioadei postbelice, lupta pentru 
obținerea titlului suprem în şah este organizată în detaliu (turnee 
zonale, turnee interzonale, meciurile candidaților etc.), eliminându-se 
hazardul sau bunul plac şi stabilindu-se o anumită periodicitate a 
întrecerilor oficiale. 

Anii premergători celui de-al doilea război mondial se remarcă 
printr-o creştere impresionantă a nivelului jocului de şah în U.R.S.S., 
unde acesta era de multă vreme privit ca „o armă pentru ridicarea 
culturală a maselor”. Liderul jucătorilor ruşi, inginerul Mihail 
Botvinnik, va ajunge în curând campion mondial, impunând un mod 
ştiinţific de a trata şahul, printr-o pregătire sistematică în toate fazele 
partidei, în funcție de adversari, având în această privinţă şi sprijinul 
calificat al unui secundant. A deținut titlul suprem timp de 13 ani, între 
anii 1948-1963, cu excepţia anilor 1957-58 şi 1960-1961, când l-a 
pierdut în favoarea lui Vasili Smîslov şi apoi a lui Mihail Tal, două 
importante figuri în istoria şahului modern, primul un jucător apropiat 
ca stil de Capablanca, prin acuratețe şi tehnică, al doilea, un virtuos al 
jocului combinativ, bazat pe sacrificii intuitive. 

După 1963, mişcarea şahistă sovietică îşi menţine în continuare 
supremaţia, titlul de campion mondial fiind deţinut de alți mari 
jucători, anume Tigran Petrosian (1963-1969), adept al unui joc 
pozițional rafinat, cu o tehnică de apărare desăvârşită, şi Boris Spasski 
(1969-1972), tipul jucătorului universal, profund tehnician şi maestru 
al combinațiilor. Această fastă perioadă a durat până la apariția 
fulminantă a americanului Robert James Fischer. 

Un fenomen rarisim, Bobby Fischer la 13 ani primeşte titlul de 
maestru internațional, iar la 15 ani pe cel de mare maestru 

internațional. Câteva mari turnee câştigate la rând într-o manieră 
strălucită, precum şi rezultatele la concursurile olimpice îl îndreptățesc 
să aspire la titlul mondial, pe care îl şi obţine în 1972, învingându-l pe 
Spasski cu scorul concludent de 12/4-8% (+7 =11 —3), după ce 
zdrobise în meciurile premergătoare alţi trei candidați de marcă: Mark 
Taimanov (6-0), Bent Larsen (6-0), Tigran Petrosian (+5 =3 —1). El 
este primul jucător care reuşeşte să întrerupă lunga supremație 
sovietică în şah şi să atingă cel mai mare ELO față de înaintaşii săi. 
Stilul său agresiv de joc, forța sa combinativă şi, mai ales, capacitatea 
fenomenală de a obține avantaj în poziții considerate egale au devenit 
proverbiale. 

Personaj controversat, cu reacții neaşteptate, Fischer a respins 
de multe ori prevederile F.I.D.E., încercând să impună propriile reguli, 
care păreau inacceptabile la vremea aceea. Refuzându-i-—se cererile 
(mare parte din ele astăzi absolut normale, referindu-se în special la 
condiţiile de joc), el nu s-a prezentat la meciul pentru titlul mondial 
din anul 1975, în care urma să aibă ca adversar pe rusul Anatoli 
Karpov. Intrând în conflict cu autoritățile americane, a părăsit ţara şi, 
căutând un loc de exil, s-a stabilit până la urmă în Islanda, abandonând 
şahul în plină putere creatoare, spre marele regret al tuturor 
admiratorilor săi, care nu au fost puțini. 

Noul campion mondial, deşi a obținut titlul fără să lupte pentru 
el, s-a dovedit a fi un jucător cu foarte multe resurse, un as al stilului 
pozițional, menţinându-se în fruntea elitei mondiale până în anul 
1985, când a fost deposedat de titlu de un alt reprezentant al şahului 
sovietic, Garri Kasparov. leşit din „şcoala” lui M. Botvinnik, cel care 
prevăzuse rapida lui ascensiune, Kasparov este cel mai tânăr campion 
mondial din istoria şahului, deoarece a cucerit acest titlu la vârsta de 
22 de ani, întrecându-l în această privință pe Mihail Tal (23 de ani). 

Tactician de mare forță şi deopotrivă fin strateg, comparat 
adesea cu Fischer, este considerat cel mai mare jucător al ultimelor 
decenii, cu un ELO extraordinar de 2851, care cu greu mai poate fi 
atins şi depăşit. Neconformist şi preocupat de probleme 
social-politice, devenind membru marcant al opoziţiei ruse, şi-a 
sacrificat în bună parte activitatea pe tărâmul şahului. Din păcate, între 
el, ca reprezentant al Asociaţiei Marilor Maeştri, şi F.I.D.E. au apărut 

neînțelegeri ireconciliabile cu privire la organizarea campionatului 
mondial. El şi englezul Nigel Short refuză să joace meciul pentru titlul 
mondial sub egida F.I.D.E., iar aceasta îi exclude pe cei doi disidenţi 
din rândurile sale şi din listele oficiale ELO. Totuşi, ei îşi dispută titlul 
în 1993, în versiunea Asociaţiei Şahiştilor Profesionişti (P.C.A.), 
campion mondial fiind declarat Garri Kasparov. În acelaşi an F.I.D.E. 
organizează alt meci între Karpov şi olandezul Jan Timman, pe care îl 
câştigă Anatoli Karpov, devenit din nou campion mondial oficial, după 
ce F.I.D.E. a anulat titlul lui Kasparov. 

Ca urmare a acestei dezbinări regretabile, ani la rând am asistat 
la desfăşurarea unor competiţii paralele pentru desemnarea 
campionilor mondiali, iar lista acestora s-a îmbogăţit vertiginos: a) în 
versiunea P.C.A.: Gari Kasparov (1993-2000), Vladimir Kramnik 
(Rusia) 2000-2006; b) în versiunea F.I.D.E.: Anatoli Karpov 
(1993-1999), Alexander Khalifman (Rusia) 1999-2000, Viswanathan 
Anand (India) 2000-2002, Ruslan Ponomariov (Ucraina) 2002-2004, 
Rustam Kasimdzhanov (Uzbekistan) 2004-2005, Veselin Topalov 
(Bulgaria) 2005-2006. Ultimul campion mondial este indianul 
Vishwanathan Anand, care a atins un impresionant ELO de 2801. 

Nu ne-am referit până acum la şahul feminin, deoarece pot fi 
menţionate puţine concursuri importante pe plan internațional în 
secolul trecut cu participare demnă de a fi reținută. Cea mai cunoscută 
jucătoare a acelor vremuri a fost Vera Mencik-Stevenson 
(Cehoslovacia / Anglia), prima campioană mondială, titlu pe care l-a 
deținut din 1927 până în 1938, câştigând la scoruri categorice 9 
meciuri. Despre forța ei de joc vorbeşte simplul fapt că, neavând 
adversare pe măsură, a jucat frecvent în turnee masculine majore, cu 
rezultate onorabile. 

Activitatea organizată a jucătoarelor capătă o mare dezvoltare 
de abia după al doilea război mondial, datorită măsurilor speciale ale 
FI.D.E. Astfel, vor fi adoptate, la fel ca în şahul masculin, aceleaşi 
forme de organizare a campionatelor mondiale: turnee zonale, 
interzonale, turneele candidatelor etc. La fel, echipele feminine ale 
tuturor ţărilor au dreptul de participare la Olimpiada de şah, alături de 
echipele masculine. 

Primele meciuri pentru titlul mondial aduc, aşa cum era de 

aşteptat, victoriile şahistelor sovietice, care vor domina şahul feminin 
multă vreme: 1950 — Ludmila Rudenko; 1953 — Elisaveta Bâkova; 
1956 — Olga Rubţova; 1958 — Elisaveta Bâkova, după care urmează o 
adevărată domnie a jucătoarelor din Gruzia (Georgia), începând cu 
Nona Gaprindașvili din 1962 până în 1978 (când a câştigat succesiv 4 
turnee finale) şi continuând cu altă stea a șahului feminin, Maia 
Ciburdanidze, care a deţinut titlul din 1978, când încă nu împlinise 
vârsta de 18 ani, până în anul 1991. Aici este necesar să facem o 
paranteză cu privire la popularitatea pe care o are jocul de şah în rândul 
femeilor gruzine. După cum relatează presa şahistă, aceasta s-ar datora 
vechiului obicei, respectat de multe familii, ca fetiţelor nou-—născute să 
li se aducă în dar o carte cuprinzând celebra epopee naţională „Viteazul 
în piele de tigru” a lui Şota Rustaveli, însoțită de un joc de şah! 

Supremaţia şahistelor georgiene încetează după anul 1991, când 
încep să se afirme, în mod surprinzător, mari talente din China: 
jucătoarea Xie Jun câştigă titlul, iar după aceea îl păstrează şi în anul 
1993. Între timp, şahul european cunoaşte o adevărată revoluţie prin 
intrarea în arenă a celor 3 surori Polgar din Ungaria, care câştigă turnee 
după turnee, cel mai mare succes fiind înregistrat de Judith Polgar, care 
devine campioană mondială în anul 1994 şi îl va păstra până în 1999. 
Forţa sa de joc depăşeşte însă cu mult nivelul atins de şahul feminin 
(având un ELO de 2717), motiv pentru care joacă numai în concursuri 
masculine puternice. Este singura jucătoare care a obţinut victorii în 
fața unor campioni mondiali, ca: Spasski, Karpov, Anand, Kasparov. 
Presa internațională o consideră, pe bună dreptate, cea mai înzestrată 
jucătoare din toate timpurile. Ultimele meciuri pentru titlul mondial 
sunt câştigate de jucătoarele din China, care domină clar şahul 
feminin: Xie Jun — 1999; Zhu Chen — 2001; Xu Yuhua — 2005. Şi să nu 
uităm că acest lucru se întâmplă după ce — cu peste 30 de ani în urmă 
— „gărzile roşii” au desființat cluburile de şah din China, acuzând jocul 
că serveşte „spiritul feudal al burgheziei”! 

În încheierea acestei scurte istorii a șahului modern, nu putem să 
nu remarcăm că în evoluția mişcării şahiste contemporane un rol din 
ce în ce mai important îl joacă, în ultimele decenii, reprezentanți ai 
unor țări din Asia, locul unde s-a născut şi de unde a plecat în lumea 
largă această minunată îndeletnicire a minţii omului. 

În istoria automatizării şahului se disting două perioade net 
deosebite. 

Prima cuprinde secolele XVIII şi XIX, în care au loc unele 
exhibiţii ale pseudoautomatelor, mai cunoscut fiind cel supranumit 
„Turcul”, construit în anul 1769, la Bratislava, de baronul austriac 
Wolfgang von Kempelen, cunoscut inginer aflat în slujba curţii 
imperiale din Viena. Despre aceasă invenţie care a făcut senzaţie în 
vremea sa s-a scris mult, astfel că vom încerca să-i facem o scurtă 
prezentare. Era de fapt un robot cu înfăţişarea unui turc având pe cap 
un turban şi stând în faţa unei mese, pe care se afla o tablă de şah. Spre 
uimirea spectatorilor, el folosea mâna stângă, îndreptând—o spre piesa 
pe care trebuia să o mute şi o aşeza pe câmpul ales, iar în timp ce 
adversarul gândea, ducea la gură o pipă, simulând că fumează. La 
începutul şedinţei, se arăta tuturor celor de față interiorul mobilei pe 
care era instalată tabla de şah. Părea să fie doar o maşinărie complicată, 
în care nimeni nu credea că era posibil să se afle ascuns un om. A 
câştigat numeroase partide în cursul demonstrațiilor făcute, ceea ce a 
trezit şi suspiciuni cu privire la capacitatea reală a invenţiei de a 
funcţiona atât de bine, fără a fi manevrată de un jucător adevărat. 
Printre cei care au fost învinşi de automat se numără Voltaire, ducele 
Pavel al Rusiei, Frederic al Il-lea, regele Prusiei, şi Napoleon 
Bonaparte. 

Adevărul a ieşit la iveală de abia în 1834: în interiorul 
automatului se afla ascuns cu dibăcie un jucător, astfel că un mecanism 
ingenios îi permitea să vadă tabla de şah şi să facă mişcările necesare 
pentru a deplasa mâna „Turcului”. După moartea constructorului, 
aparatul a fost vândut unui muzician bavarez, Johann Maelzel, 
inventatorul metronomului, apoi revândut şi expus în mari oraşe din 
Europa şi America. Marele scriitor american Edgar Allan Poe, care a 
examinat îndeaproape resorturile interne ale maşinăriei lui Kempelen, 
a scris un articol despre „automat”, exprimându-şi convingerea şi 
regretul că ani la rând oamenii au fost victima unei mistificări. S-a 
aflat până la urmă că printre jucătorii ascunşi în cotloanele întunecoase 
ale automatului au fost câțiva maeştri remarcabili ai epocii: Allgaier, 

Alexandre, Mouret. Cel care a confirmat bănuielile mai vechi despre 
secretul „Turcului” a fost unul dintre „colaboratorii” acestuia, 
jucătorul Mouret. 


Gravură din cartea lui Karl Gottlieb von Windisch, 1784 


În ciuda celor întâmplate, nu au încetat căutările în acest 
domeniu. Astfel, în a doua jumătate a secolului al XIX-lea mai apar 
alte automate, aparent îmbunătăţite, construite pe principii 
asemănătoare cu ale „Turcului” („Ajeeb” construit de englezul C.A. 
Hoper, „Mephisto”, pus în practică de francezul Robert Houdin, dar 
inventat de englezul C. Gumpel), la succesul cărora, din păcate, au 
contribuit alţi jucători vestiți ai vremii. Totuşi, chiar în aceste condiţii, 
aceste aşa-zise automate reprezintă în istoria şahului un moment 
semnificativ, care consemnează un real succes al construcţiilor 
mecanice şi exprimă năzuința omului de automatizare a jocului de şah 
într-o perioadă când nici pe departe nu existau mijloacele de a o 
înfăptui cu adevărat. 

O singură încercare meritorie de a pune la dispoziţia omului un 
automat care să rezolve independent finaluri de şah, cu mijloacele de 
atunci ale ştiinţei, este robotul mecanic al inginerului spaniol Leonardo 
Torres y Quevedo, care a impresionat profund cercurile ştiinţifice de la 
începutul secolului trecut. Construit pe baza unor contacte 
electromagnetice, funcționând la comanda unui program dinainte 


Termenii de şah şi aventurile lor 33 


conceput, era prevăzut să joace finaluri de rege şi turn contra regelui 
singur. Nu avea, fireşte, capacitatea de a organiza o succesiune de 
mutări, deoarece la o mutare a Negrului avea doar un singur răspuns al 
Albului. Nu a fost folosit de specialişti, deşi rezultatele sale au fost 
notabile. Demn de reținut este faptul că, la mulţi ani de la născocirea 
lui, fiind prezentat la Olimpiada de şah de la Leipzig din 1960, a reuşit 
să rezolve mai repede o poziţie decât Mihail Tal, campionul mondial 
de atunci. Se află expus la Muzeul Politehnic din Madrid, fiind încă în 
stare de funcţionare. 


m 4 i E P z p 
Ajeeb şi automatul lui Quevedo (prezentat de fiul său lui N. Wiener, 1951) 


A doua etapă din istoria automatelor este direct legată de 
naşterea ciberneticii şi a maşinilor de calculat electronice. Părintele 
informaticii, Claude Shanon, este primul savant care acordă jocului de 
şah rolul de „pilot de încercare” în procesul informatizării în diverse 
domenii ale ştiinţei moderne. Această idee a avut în vedere faptul că 
modul de gândire necesar în activitatea şahistă are trăsături comune cu 
cel din numeroase forme de activitate umană care presupun cercetări 
laborioase şi decizii nu numai rapide, dar şi cu un mare coeficient de 
siguranţă. 

Devenit astfel obiect de cercetare în scopul creării inteligenţei 
arificiale, şahul cunoaşte o nouă şi neașteptată dezvoltare. După un 
început modest, sunt construite treptat în diverse ţări, în primul rând în 

S.U.A. şi U.R.S.S., maşini electronice transformate în veritabili 
„jucători” capabili de mari performanţe, care par să pună în pericol 
însăşi existența şahului practicat de jucătorul-om. Un eveniment de 
seamă l-a constituit meciul dintre calculatoarele celor două țări, 
terminat cu scorul de 3—1 în favoarea maşinii electronice sovietice, 
care a beneficiat de un program mai bine întocmit. Lucrurile s-au 
schimbat în ultimele decenii. Specialiştii americani şi-au îmbunătăţit 
programul atât de mult, încât maşinile lor electronice pot juca astăzi la 
nivelul celor mai puternici mari maeştri. 

Dacă în urmă cu 25 de ani ex-campionul mondial Botvinnik, el 
însuşi electronist, credea cu tărie că este imposibil ca într-un viitor 
previzibil calculatorul să poată învinge omul, deoarece acesta îi 
stabileşte programul de funcționare şi, în consecință, nu poate să-şi 
depăşească creatorul, meciurile desfăşurate în ultimele decenii au 
demonstrat tocmai contrariul. Victimele nu sunt alţii decât doi 
campioni mondiali: calculatorul „Deep Blue”, construit de I.B.M., a 
câştigat cu 3—2 meciul jucat în compania lui Garri Kasparov în 1997, 
iar „Blue Fritz”, super-calculator american, capabil să analizeze 4 
milioane de mutări pe secundă, l-a învins în 2006 pe Vladimir 
Kramnik, cu scorul categoric de 4-2, fără ca acesta să poată câştiga o 
partidă. 

Superioritatea dovedită în mod practic de aparatele electronice 
nu va duce, probabil, la sfârşitul jocului de şah, deşi comentariile 
presei de specialitate sunt pesimiste. Să nu uităm consideraţiile pline 
de optimism ale lui Botvinnik asupra acestei chestiuni: „O maşină 
perfecționată la cel mai înalt nivel va însemna puţin pentru milioanele 
de iubitori ai şahului. Ei se vor delecta în continuare cu acest joc, 
făcând abstracție de performanţele maşinii, care pot fi cel mult o 
curiozitate. Şahul nu va dispărea niciodată, ci va continua să fie un 
divertisment util, o şcoală a gândirii logice”. 

VIII. Caissa 


Fiind considerat de mulţi iubitori ai jocului drept o activitate 
intelectuală cu unele trăsături ce îi pot conferi titlul de „artă”, şahul 
avea nevoie, prin urmare, de o muză inspiratoare. Această nobilă 
intenţie se va concretiza încă în secolul al XV-lea, odată cu apariţia de 
opere literare având ca subiect străvechiul joc al minţii. 

Opera care ne interesează şi care face primii paşi în această 
direcție este scrisă de italianul Marcus Antonius Hieronymus Vida 
(1490-1566), episcop de Alba, apărută în 1527 sub numele Scacchia 
ludus („Jocul de şah”). 

Autorul descrie de fapt o întrecere de şah care a avut loc în 
Olimp, unde zeul mării, Okeanos, după ce a celebrat nunta sa cu Terra, 
a cerut să se aducă o tablă de șah şi apoi le-a explicat celor prezenți 
regulile jocului. Încântaţi, zeii au asistat apoi la partida dintre Mercur 
şi Apollo, care s-a terminat cu victoria primului. 


Tradus din latină în germană şi în alte limbi europene, poemul 
s-a bucurat de o largă răspândire, dar în el nu apare vreun nume de 
zeiță apropiat de cel din titlu. Istoricul englez Murray afirmă în 
lucrarea sa A History of Chess că „descrierea mişcărilor, a regulilor de 

joc şi a desfăşurării partidei din poemul lui Vida nu conţine nimic 
interesant”. Termenul de scacchis folosit în poemul lui Vida nu 
desemnează jucătorii, ci nimfa care privea jocul cu intenţia de a-l 
învăţa. A fost nevoie să treacă peste două secole ca să apară numele de 
Caissa, dat acestei nimfe. 

Cine este „creatorul” muzei şahului? Sanscritolog renumit, 
îndrăgostit de şah, William Jones este primul cercetător care a făcut 
cunoscute date referitoare la şatrandj folosind izvoare indiene, în 
lucrarea sa On the Indian Game of Chess (1790). Cu mult înainte, 
după cum ne informează acelaşi Murray, scrisese în 1763 poemul 
intitulat Caissa, or the game of chess, care a fost publicat în 1772. 
Inspirată de poemul lui Vida, opera aceasta este tot povestea unei 
partide disputate în Olimp, dar nu între doi zei, ci între două nimfe: 
Dalia şi Sirena. Amănuntul care personalizează poemul lui Jones este 
faptul că în timpul desfăşurării partidei îşi face apariţia printre 
zeii—spectatori frumoasa driadă Caissa, „venită din pădurile Traciei”. 
De atunci, eroina acestui poem este considerată muza şahului. Numele 
se poate explica, după toate aparențele, ca derivat de la engl. chess, 
transformat succesiv în Kess, Kessa şi, după aceea, în Caissa. 

IX. Şahul în ţara noastră 

Despre vechimea jocului de şah la noi şi cum a ajuns acesta pe 

` meleagurile noastre nu se cunosc prea multe lucruri. Primele date sunt 

indirecte şi le găsim în opere literare sau în articole de presă care 
zugrăvesc aspecte sociale sdin trecut. 

Astfel, de la Nicolae Filimon, în Ciocoii vechi şi noi (1838), 
aflăm din următorul tablou de familie boierească din Muntenia că jocul 
de şah era una din distracțiile distinse ale epocii: „Invitaţii trecură în 
acea. odaie, care era mobilată cu două sofale turceşti; pe una era o masă 
rotundă cu picioarele scurte, pe care erau aşezate două sfeşnice şi mai 
multe părechi [de] cărți de joc; iar pe cealaltă erau table pentru jocul 
de şatrange şi pentru ţintar”. 

Aproximativ în aceeaşi perioadă, în revista „Albina 
Românească”, ce apărea la laşi, un articol din 1846 ne informează că 
“Un om ce se respectează, un om de societetate, un om de gust, într-un 
cuvânt un om ca toți oamenii” [...] trebuie [...] să fie încuşmat, încălţat 
şi înmănuşat după jurnal [...] să poarte baston rococo şi pumnal 
căzăcesc, să scrie cu condeie de oțel [...] să joace șah şi să danţeze 
polca”. Aceste mărturii ne fac să înțelegem că pe atunci jocul era 
apanajul păturilor de sus ale societăţii şi că era practicat încă din 
primele decenii al secolului al XIX-lea. 

Cea mai veche lucrare de şah, care din păcate nu a văzut lumina 
tiparului, este o traducere purtând titlul Giocul şatranci, tălmăcit de 
F.Rujițki, anul 1838, april 4 zile, Eşii. Textul este scris în alfabet 
chirilic, cu caracteristicile scrierii cursive utilizate în acea perioadă, şi 
se păstrează în Biblioteca Academiei. Acest manuscris moldovenesc 
este dedicat principelui domnitor Mihail G. Sturza, autorul nefiind 
nicidecum un specialist, ci un cunoscut compozitor şi folclorist al 
epocii, evident cu o bună ştiinţă a jocului. Scris într-o frumoasă limbă 
românească, având unele trăsături dialectale moldovenești şi arhaisme 
pline de culoare, alături de neologisme „franco-—greceşti” neadaptate în 
forma pe care o cunoaştem astăzi (atacarisi, avansaarisi, executarisi, 
expozarisi etc.), manuscrisul prezintă interes nu numai pentru istoria 
jocului de şah, ci şi pentru lexicografia noastră. Ca document de limbă 
veche, are meritul de a consemna cuvinte ale epocii care mai târziu au 

Nu este indicat originalul care a stat la baza traducerii, însă după 
terminologia variată folosită putem observa că autorul se abate de la 
textul original, numind adesea piesele ca în vechiul şatrange, cunoscut 
probabil în țările române înainte de secolul al XVIII-lea. În acest sens 
o interesantă relicvă lingvistică, posibilă mărturie a cunoaşterii de către 
români a vechiului şatrange (şatrance), ar putea fi considerată 
locuţiunea în şatrance, cu înţelesul „în carouri, cadrilat” (atestată la 
1765 de N. Iorga), care se păstrează şi astăzi regional. Cuvântul 
şatrance (cu variantele șatranci, şatrange, şatrandi, şandrace) este de 
origine arabă şi aceasta ne face să presupunem că la începuturile sale 
şahul a ajuns în Țara Românească şi în Moldova probabil din Orientul 
Apropiat, în primul rând ca urmare a legăturilor vechi pe plan 
economic şi cultural cu imperiul otoman. Amănunte despre termeni cu 
tentă orientală vom afla în capitolele care vor trata terminologia şahistă 
românească şi originile ei. 

Pe de altă parte, nu trebuie neglijat faptul că în prima jumătate a 
secolului al XIX-lea formarea tinerilor intelectuali români se produce 
sub puternica influenţă a culturii franceze şi este de presupus că unii 
din reprezentanţii tinerimii române au luat contact cu şahul în timpul 
studiilor din Franţa . 

Informaţii sigure despre cunoaşterea jocului de şah în secolul al 
XVIII-lea vin însă din Transilvania, care atunci făcea parte din 
imperiul austro-ungar. Despre faptul că în mediile intelectuale se juca 
şah aflăm dintr-o veche lucrare apărută la Oradea în anul 1784, 
apărută prin grija lui Ignat Joan Balent, tipograf al episcopiei orădene 
(v. Informationes). Cartea este o traducere prescurtată a lucrării lui 
Phillipo Stama, menţionate mai sus, în care vom găsi şi unele elemente 
lexicale moderne, pe care latina medievală nu i le putea oferi 
traducătorului: piones „pioni”, adaptare a fr. pion, sau germ. Schach 
„şah”, inserat în titlu (...de ingenioso et artificiali scruporum lusu, 
SCHACH, vulgo sic nuncupato... „despre ingeniosul şi meşteşugitul 
joc al pietrelor. ŞAH numit în popor”). După cum se pare, chiar şi lat. 
scrupus „pietricică”, folosit cu sensul „piesă”, neatestat în dicționarele 
de latină medievală, este un termen generic creat după modelul germ. 
Stein. 

Deşi şahul era încă puţin cunoscut în Principatele Române, este 
surprinzător să constatăm că apare un regulament sumar al jocului, 
tradus din franceză, în publicaţia ieşeană „Jurnalul pentru toţi” (oct, 
1868), înainte de a exista un manual de şah tipărit. Nu ştim ce ecouri a 
avut, dar trebuie remarcat pentru propaganda făcută jocului şi 
încercarea de a adapta în româneşte termeni noi, în bună parte 
necunoscuţi în acea perioadă. 

Primele apariții de şah din ţară, reprintate de Marian Stere în edit. GAMBIT 


Adevărata literatură de specialitate în limba română, scrisă cu 
caractere latine, începe mai târziu, odată cu apariția în București, în 
anul 1872, a cărţii lui Adolf Albin, Amiculu jocului de schach, 
theoreticu şi practicu. Este primul îndrumar modern pentru începători, 
în care se dau câteva partide exemplificative şi probleme, prezentate 
într-un limbaj tehnic caracterizat în mare măsură prin termeni 
împrumutați din germană sau franceză. Autorul era un tânăr de 24 de 
ani, care mai târziu va deveni primul jucător român cu activitate 
internațională meritorie: în 1894, la turneul din New York, a câştigat o 
partidă la fostul campion mondial W. Steinitz, iar un an mai târziu, la 
marele turneu de la Hastings, a remizat cu campionul mondial Em. 
Lasker. O deschidere care se joacă încă în turnee poartă numele său: 
contragambitul Albin. 

Pătrunderea şahului în mediul urban este oglindită pentru prima 
oară, în anul 1871, în paginile revistei „Familia” din Oradea a lui Iosif 

Vulcan, în cadrul unei rubrici închinate jocurilor de societate. Mai trec 
încă două decenii până apare o altă publicaţie care găzduieşte o rubrică 
de şah, de astă dată la Bucureşti, între anii 1895-1899, anume 
„Adevărul ilustrat”, la pagina Jocuri şi distracții. Noutatea adusă 
constă în faptul că o mare parte dintre problemele de şah publicate 
aparțin unor autori români, puţine fiind reproduceri din revistele 
străine, fapt care probează că jocul de şah avea deja o mai largă 
răspândire, că depăşise nivelul unui agreabil joc de societate, iar 
compunerea de probleme originale începuse să câştige adepți. 

Organizarea primelor activităţi şahiste la sfârşitul secolului al 
XIX-lea este destul de timidă. Merită să fie menţionate două 
evenimente mai importante: în anul 1875 violonistul L. Wiest, un 
şahist pasionat, organizează un Salon de şah, la cafeneaua Concordia 
din Bucureşti, iar în anul 1890, după exemplul capitalelor europene, ia 
ființă tot în Bucureşti primul Club de şah, cu sediul în localul 
cunoscutei Cafe Kleber, unde se întâlneau artişti, scriitori, oameni de 
afaceri, jurnalişti şi iubitori ai jocului de şah. 

Primele decenii ale secolului al XX-lea ne oferă mai multe date 
importante: organizarea în Bucureşti a unui mic turneu de şah în 1906, 
apariția la laşi a revistei „Recreaţiunea”, publicaţie cu caracter 
precumpănitor şahist, editată de prof. Victor Costin, unde se publică 
ştiri, probleme de şah şi se inițiază primele concursuri de şah prin 
corespondență, o formă nouă de practicare a jocului; inaugurarea în 
anul 1911 a unei rubrici de şah în ziarul arădean „Românul”, condusă 
de Georg Marco (cu numele adevărat Gheorghe Marcu), mare maestru 
şi publicist de renume internaţional, care a fost între 1898-1914 
redactorul revistei „Wiener Schachzeitung”. După război, în anul 
1925, ia naştere Federaţia Română de Şah, care începând din 1926 îl 
va avea ca preşedinte pe marele scriitor Mihail Sadoveanu, mai târziu 
şi director al „Revistei de Şah”, înfiinţate tot în 1925, prin strădania 
inginerului Anatole F. lanovcic din Soroca, problemist remarcabil şi 
harnic popularizator al şahului. 

În anii următori iau naştere numeroase cercuri de şah în diferite 
colţuri ale țării, care vor contribui în măsură însemnată la organizarea 
unor concursuri pe plan local şi, implicit, la răspândirea jocului de şah: 
în Bucureşti — cercurile „Sfatul Negustoresc”, „Cercul de Șah C.F.R.” 

şi „Tura”; în Cernăuți — Cercul „G. Marco”; în Iaşi — „Cercul de Şah 
C.F.R.” etc. 

Se menţine încă o slabă activitate pe plan competiţional. 
De aceea, primele campionate naţionale se desfăşoară cu o participare 
săracă: cel masculin are loc la Sibiu (1926-1927), câştigător fiind 
Alexandru Tyroler, iar cel feminin va fi organizat de abia în 1936, la 
Bucureşti, titlul revenindu-i jucătoarei Rodica Luţia (care îl va mai 
câştiga şi în 1957 sub numele de Rodica Manolescu). Dintre campionii 
țării acestor ani, reținem numele reputaţilor maeştri Ştefan Erdely 
(1931, 1934, 1949) şi Petre Seimeanu (1943). 

Schimbări importante se produc după anul 1946, când se 
deschide seria concursurilor anuale pentru desemnarea celor mai buni 
jucători ai țării. Un eveniment important care arată progresele făcute 
de şahul românesc îl constituie desfăşurarea în 1953, la Bucureşti, a 
celui mai valoros turneu internațional din România, cu participarea 
unor jucători iluştri, printre care trei viitori campioni mondiali: 
Smislov, Petrosian, Spasski. În anii care urmează se afirmă pe rând 
jucători de talie internaţională, ca: Octav Troianescu, lon Bălănel, 
Victor Ciocâltea, Florin Gheorghiu, Theodor Ghiţescu, Mihai Ghindă, 
Mihai Şubă ş.a. Campionatele naţionale se țin cu regularitate şi 
interesul publicului creşte din an în an. Au rămas memorabile 
întrecerile care aveau loc în Bucureşti, în sala Institutului de Petrol şi 
Gaze sau în aula Bibiliotecii Universitare, unde iubitorii şahului 

veneau în mare număr, urmărind cu înfrigurare tablele de 
demonstraţie. Din păcate, asemenea adevărate spectacole nu mai au 
loc în ultima vreme. 

Nu putem da multe amănunte aici, dar se impune să menţionăm 
numele jucătorilor care au câştigat de mai multe ori titlul de campion 
național: de 9 ori, Florin Gheorghiu — 1960 (la vârsta de 16 ani!), 1963, 
1964, 1965, 1966, 1967, 1973, 1977, 1987; de 7 ori, Victor Ciocâltea 
— 1952, 1959, 1961, 1969, 1970, 1971, 1975; de 5 ori, Octav 
Troianescu — 1946, 1954, 1956, 1957, 1958; de 4 ori, Ion Bălănel — 
1950, 1953, 1955, 1958 şi Mihai Ghindă — 1978, 1979, 1983, 1989; de 
3 ori, Mihai Şubă — 1980, 1981, 1985; Mihai Marin — 1989, 1994, 1999 
şi Dieter Nisipeanu — 1993 (la vârsta de 17 ani!), 1996, 2004. 

Succesele jucătorilor noştri peste hotare nu întârzie să apară. 
Menţionăm întâi de toate rezultatele personale obținute de primul 
nostru mare jucător, Florin Gheorghiu: locul 2 ocupat la campionatul 
mondial al juniorilor (1961) şi titlul mondial câştigat la acelaşi 
campionat (1963); locul 2-3 ex aequo cu Gligorici, după Paul Keres, 
în marele turneu de la Hastings (1964-65), este primul reprezentant al 
României care primeşte titlul de mare maestru al F.I.D.E. (1965); 
participă la 4 turnee interzonale (la cel din anul 1979 de la Riga, a ratat 
posibilitatea de a se califica în semifinalele meciurilor candidaţilor; 
victorii în turnee internaţionale importante (Belgrad — 1965, Bucureşti 
— 1967, Atena — 1969, Reykjavik — 1972 etc.). 

Merită să fie amintite şi câteva rezultate valoroase obținute în 
această perioadă de echipa noastră masculină la turneele olimpice şi la 
campionatele europene: în anul 1977, la Moscova, a ocupat locul 4 la 
campionatul european pe echipe; în anul 1978, la Olimpiada de la 
Buenos Aires, a ocupat locul 6, iar în anul 1984, la Olimpiada de la 
Salonic, s-a clasat pe locul 5; la campionatul european pe echipe de la 
Haifa (1989) a ocupat locul 5-6. În sfârşit, pentru anii '80 pot fi 
consemnate două frumoase victorii în turneele zonale din anii "80: 
Mihai Şubă (Praga, 1985), Mihail Marin (Varşovia, 1987), după cum 
şi participarea celor doi la turneele interzonale (Mihai Şubă a ocupat 
locul 3, la un pas de calificare la cel din Las Palmas — 1982). 

Lista succeselor individuale nu se epuizează, cel care va aduce 
din nou lauri şahului românesc în ultimele două decenii fiind marele 

maestru Liviu Dieter Nisipeanu: în 1999 ajunge până în semifinalele 
campionatului mondial, ocupând locul 3 (Las Vegas), iar după câţiva 
ani realizează cea mai frumoasă performanţă a şahului nostru la 
seniori, medalia de aur la campionatul european din anul 2005 
(Varşovia), care i-a asigurat locul 15 în ierarhia mondială a acelui an 
şi un excelent coeficient ELO de 2707. Doi ani mai târziu, ocupă locul 
3 la Liga campionilor (Spania), după V. Topalov şi R. Ponomariov, 
fiind urmat de A. Karpov, Judith Polgar şi R. Kasimdzhanov. 

La loc de cinste se înscriu şi numeroase titluri de campioni 
câştigate de juniori: 

— la campionatele mondiale individuale: (cadeți) Andrei 
Istrăţescu — locul I (Mamaia, 1991); (16 ani) Levente Vajda — locul I 
(Erevan, Armenia, 1997); (16 ani) loan Cristian Chirilă — locul I 
(Antalya, Turcia, 2007). 

— la campionatele mondiale pe echipe: (cadeți) locul I 
(Sutomore, lugoslavia, 1996); 

— la campionatele europene pe echipe (20 de ani): locul I 
(Canakkale, Turcia, 1994); (18 ani) locul I (Balatonlelle, Ungaria, 
2002). 

Cu totul deosebită este creşterea şahului nostru feminin după cel 
de-al doilea război mondial. Ca şi în cazul şahului masculin, 
concursurile şcolare organizate în primii ani postbelici au fost izvorul 
de unde au apărut noi talente. În scurt timp, campionatele naţionale se 
vor desfăşura cu regularitate, începând din 1949, şi vor fi înviorate prin 
participarea noilor jucătoare formate în diverse cluburi de şah din ţară. 
Prima jucătoare provenită din concursurile şcolare şi populare, ajunsă 
în întrecerile mari, a fost Maria Albuleţ, care a şi devenit campioană 
naţională în 1951. În anii următori se impun cu autoritate în fruntea 
eşalonului feminin Margareta Teodorescu, Alexandra Nicolau, 
Margareta Perevoznic, Elisabeta Polihroniade, Gertrude Baumstark, 
Margareta Mureşan, Dana Nuţu, Marina Pogorevici (fiica Mariei 
Albuleț). Din lotul acestor jucătoare se vor forma echipele care au 
obținut un rezultat unic în istoria Olimpiadelor de şah, cea mai 
importantă confruntare a echipelor naţionale din întreaga lume: 
ocuparea locului II de 5 ori, de fiecare dată după cea a Uniunii 
Sovietice. Acest palmares merită cu prisosință să fie prezentat în 

detaliu: Emmen, Olanda, 1957 (M. Albuleţ, M. Teodorescu); 
Oberhausen, Germania, 1966 (A. Nicolau, E. Polihroniade, M. 
Perevoznic);, Skopje, Iugoslavia, 1972 (A. Nicolau, E. Polihroniade, G. 
Baumstark); la Medelin, Columbia, 1974 (E. Polihroniade, G. 
Baumstark, M. Teodorescu); Salonic, Grecia, 1984 (M. Mureşan, M. 
Pogorevici, E. Polihroniade, D. Nuțu). 

În lista campioanelor naționale vom menționa acele jucătoare 
care au câştigat titlul de cel puțin trei ori: Maria Albuleţ — 1951, 1955, 
1956; Margareta Teodorescu — 1959, 1968, 1969, 1974; Alexandra 
Nicolau — 1960, 1961, 1963, 1965, 1973; Elisabeta Polihroniade — 
1966, 1970, 1971, 1972, 1975, 1976, 1977; Dana Nuţu — 1978, 1979, 
1980; Margareta Mureşan — 1983, 1985, 1987; Gabriela Olăraşu — 
1988, 1989, 1993, 1996, 1999, 2003; Corina Peptan — 1994, 1995, 
1997, 2000, 2004, 2007, 2008. Ne vom opri mai mult la mari 
concursuri internaționale, unde jucătoarele noastre au mai avut bune 
rezultate. Au câştigat turnee zonale: M. Albuleţ — 1957; M. Teodorescu 
— 1963; M. Pogorevici — 1981. La turneele interzonale au ratat 
calificarea pentru turneul candidatelor: E. Polihroniade — 1979 şi 
Marina Pogorevici — 1982. Singura jucătoare care a câştigat un turneu 
interzonal a fost M. Mureşan (Tbilisi, 1981), care a jucat după aceea în 
faza superioară (Bad-Kissingen, 1983), pierzând un bun prilej pentru 
a se califica în semifinalele turneului candidatelor. A fost cea mai înaltă 
performanţă individuală în şahul feminin românesc. 

Generaţiile mai tinere au înregistrat şi ele unele rezultate 
notabile: locul al II-lea la campionatul european pe echipe (senioare) 
desfăşurat în 1997 (Serbia). Foarte bune au fost şi continuă să fie 
rezultatele junioarelor. lată câteva: titluri câştigate la campionatul 
european (20 de ani) Alina Motoc (2002), Sabina Francesca Foişor (18 
ani) la şah rapid şi blitz (2007); o mare promisiune a fost eleva Daria 
Vişănescu, campioană europeană, la grupa 10 ani — 2006 şi în acelaşi 
an locul al doilea la campionatul mondial (grupa 10 ani), iar în 2007 
titlul suprem la campionatul mondial şcolar, organizat la Kallithea, 
Grecia. 

Prin urmare, s-ar părea că există speranţe ca şahul feminin să 
reediteze, măcar în parte, paginile de glorie înscrise de marile 
jucătoare din trecut. 

X. Denumirea jocului de şah 


Numele jocului de şah nu a fost cel pe care îl ştim acum, nici 
primul şi nici singurul de la începutul primelor sale atestări, pe care ni 
le oferă cărţile sau publicaţiile din secolul al XIX-lea amintite mai 
înainte şi nici dicționarele acelor vremuri. Ținând de sfera culturii mai 
mult decât astăzi, jocul pătrunde treptat în lexicoanele vechi, care 
aveau să fie, prin forţa lucrurilor, oglinda fidelă a realităților sociale 
aflate în-permanentă mişcare şi înnoire. De aceea, ele sunt singurul loc 
în care vom descoperi numeroase informaţii despre termenii de şah şi, 
în mod indirect, despre căile prin care au pătruns în limba română. 

Este sigur că forma veche a jocului de şah ne-a venit din Orient, 
deoarece termenul şatrange (var. şatrandj, şatrance, sandraci) a fost 
împrumutat din tc. satranç. Cu aceeaşi coloratură orientală, dar 
puternic alterată, numele jocului apare pentru prima dată în anul 1832, 
în lucrarea semnată de Gherasim Gorjan, Dascăl pentru limba 
franţozească, într-un text bilingv, unde termenului sandraci i se 
atribuie calitatea de corespondent al fr. echecs (v. Stere, p. 133). 

Un fapt de limbă veche ar putea fi o dovadă că jocul de şah de 
tip oriental era cunoscut încă din secolul al XVIII-lea: cuvântul 
şatrange apare într-un document din anul 1765, semnalat de N. Iorga, 
în locuțiunea în şatrange „în carouri, cadrilat”, care se păstrează şi 
astăzi regional, cu sensul „vărgat”. Analogia cu tabla de şah este 
evidentă, dar nu este sigur că avem de-a face cu o creaţie a limbii 
române, şi nu cu un împrumut al cuvântului turcesc şatrangli „idem”. 
Tot regional găsim cuvântul şatrancă: „cusătură ornamentală, în formă 
de pătrate” (DLR). Acesta a rezultat pe terenul limbii române din 
varianta şatrance, interpretată ca plural. Există şi alte date, tot de ordin 
lingvistic, care vin în sprijinul afirmației că şatrangele era cunoscut la 
noi înainte de a se fi răspândit în forma sa europeană. Avem în vedere 
unii termeni folosiţi în manuscrisul lui Rujițki, pomenit mai sus, dar pe 
care îi vom examina în capitolele următoare. 

Denumirile europene ale jocului pătrund la noi tot în deceniul al 
treilea al secolului XIX. Sub influenţa fr. échecs, în „Alăuta 
Românească”, laşi, 1 iulie 1838, în articolul Filosofia vistului, Mihail 
Kogălniceanu scrie astfel despre valoarea educativă a jocului eșec în 

țările răsăritene, în comparaţie cu cele din vestul Europei: „La răsărit 
eşecul şi poezia, la apus vistul şi poezia- iată ce păzesc moralul şi buna 
rânduială”. 

În sfârşit, termenul şah îşi face intrarea în limba noastră tot în 
1838, dar în Transilvania, în revista „Foaie literară” din Braşov a lui G. 
Barițiu, într-un articol în care se menţionează că „În petreceri se juca 
şah...”. Termenul este evident preluat din germ. Schach. 

Urmând exemplul lui Kogălniceanu, unul din primele dicționare 
bilingve din Muntenia, cel francezo-român al lui Poenaru (1840), 
traduce cuvântul échecs tot prin „eşec, jocul şatrangiu”, dându-i chiar 
şi forma de plural eşecuri, care redă fidel etimonul francez. Forma eșec 
nu trebuie să ne surprindă, pentru că în prima jumătate a secolului al 
XIX-lea nu exista omonimul său de astăzi cu sensul „insucces”, care 
a intrat în română mult mai târziu (< fr. échec). Regăsim termenul 
échecs alături de şatrange peste 20 de ani în dicţionarul lui Codrescu, 
apărut la Iaşi, în forma de plural jocul şatrangelor. 

Consemnat ulterior în dicționare, termenul şah (var. schach, 
şach, şac, şak, siac, siach), provenit din germ. Schach, este înregistrat 
aproximativ în aceeaşi perioadă în Muntenia, Moldova şi Transilvania, 
în dicţionare bilingve. Îl găsim prima dată în dicţionarul lui Poenaru, 
unde are forma jocul şahului. La Stamati, numele are două forme: .... 
şak şi şah ... un feliu de joc cu 16 figuri de două colori ...”, ca şi în 
ENC. ROM.: „Șah, şac se numeşte şi un joc foarte răspândit...”. 
Variantele şak, şac pot fi legate şi de magh. sakk, dar grafia siac, des 
întâlnită în revista orădeană „Familia”, sau siach, în dicționarul lui 
Bariț, reflectă normele ortografice etimologizante adoptate de Şcoala 
Ardeleană, conform cărora si are valoarea lui ş. Tot astfel sunt scrise în 
aceeaşi revistă numele de persoană Crişan, autorul unei probleme, şi 
toponimul  Baia-de-Criş, adică sub formele Crisianu şi 
Baia-de-Crisiu, ambele cu u final mut. 

Forma actuală şah se impune definitiv în anii ce urmează 
apariției primului manual, al lui Adolf Albin, unde numele jocului este 
scris invariabil sub forma schach, care îi trădează originea germană. 
Din termenul şah s-a dezvoltat, prin extindere, sensul „ansamblul 
pieselor şi tabla cu care se joacă şah” (de ex. „a cumpărat un şah de 
fildeş”). Tot din numele jocului derivă, prin sufixare, şahist (subst.) 

„jucător de şah”, (ad)j.) „referitor la şah” şi adj. (rar şi înv.) şahistic. 

Numele jocului în alte limbi europene a fost adaptat, fireşte, în 
funcţie de perioada efectuării împrumutului şi de legile fonetice 
proprii: sp. ajedrez, port. xadrez, (ambele continuând ar. şatrandj, după 
ce au trecut prin diverse forme intermediare), fr. échecs (< arab. şah, 
prin stadiul eschec), it. scacchi (< ar. şah), engl. chess (< v. fr. esches, 
pluralul lui eschec > ches), rus. maxmamoi (< pers. şah mat). 

Atrage atenția vechimea rus. waxmamui, copie fidelă a pers. 
şah mat. Surprinzătoare este prezența acestuia în antroponimia rusă, în 
care o notă aparte face numele lingvistului A/eksei Aleksandrovici 
Șahmatov (1864—1920), un cunoscut indo-europenist, specialist în 
istoria comparată a limbilor slave. 


Fotografie preluată după: 
http://en.wikipedia.org/wiki/File:Shakhmatov_1.jpg 


Verificând însă numele Şahmatov pe internet, am avut surpriza 
să constatăm că, în prezent, numele nu mai este o raritate... 

XI. Tabla de şah 


Din izvoarele lexicografice reiese că scriitorul Nicolae Filimon 
este primul care foloseşte această sintagmă: „tablă pentru jocul de 
şatrange şi pentru ţintar” (DLR). În dicţionarul lui Poenaru, termenul 
apare în tabla de eşecuri, dar cuvântul tablă cu această semnificaţie nu 
rezistă mult timp. La Rujiţki vom găsi termenul scândură (calc după 
germ. Brett). Are definiţia „o scândură regulată în kvadrat” şi este 
asemuită, în stilul moldovenesc specific autorului, cu „ace[a] ştiută 
scândură de damă ... având la fiişte care parte opt câmpuri egal[e]”; ,,... 
să alcătuieşte piste tot de şasăzăci şi patru părți în kvadrat, din care 
giumătate albe, iar giumătate negre”. Prin scândură de damă trebuie să 
înţelegem tabla folosită pentru jocul de dame, cunoscut şi practicat în 
epocă. Pornindu-se de la această apropiere între cele două jocuri, mai 
târziu tabla de şah se va numi damier (< fr. damier) „tablă pe care se 
joacă jocul damelor, al şahului” (la Codrescu), franțuzism inserat ca 
termen de şah, în mod surprinzător, şi în unele dicţionare moderne. O 
singură dată se găseşte forma diminutivală învechită tabletă, în 
manualul lui M.A. 

Alături de tablă de şah, o viaţă lungă va avea însă termenul 
eşichier (< fr. echiquier), apărut în anii ‘30 ai secolului trecut. Anterior 
s-a folosit şi forma de feminin eşichieră, dar nu s-a menţinut. Termenul 
eşichier va căpăta cu timpul accepțiuni cu mult mai largi în presa 
românească, probabil şi sub influenţa limbii franceze, unde echiquier 
are întrebuințare figurată cu sensul „domeniu, loc unde se opun interese 
contradictorii de natură politică, diplomatică, financiară”. Astfel, prin 
metaforizare, în presa noastră capătă sensul de „mişcare şahistă 
națională sau chiar mondială”, aşa cum demonstrează aceste citate luate 
la întâmplare: „câțiva maeştri ai eșichierului românesc” sau „prezență 
permanentă şi agreabilă pe eşichierul ţării sale şi pe cel mondial”. 
Deosebit de frecventă, atât în scris, cât şi oral, este compararea 
peisajului politic contemporan cu un eşichier şi trebuie să recunoaştem 
că acest transfer de sens este o figură de stil reuşită. lată doar un 
exemplu referitor la moravurile unui politician: ,.... a trecut de la stânga 
la dreapta eşichierului politic”. Dar, prin repetiție exagerată, această 
metaforă a devenit un clişeu lingvistic obositor şi fără farmec. 


Termenii de şah şi aventurile lor 49 


Spaţiul tablei de şah 

Prin spaţiu (cf. fr. espace), ca termen de şah, se înțelege 
sistemul format de ansamblul câmpurilor de pe tablă, de numărul 
acestora pe care un jucător le poate controla cu piesele sale. Spaţiul, 
materialul (piesele) şi timpul reprezintă elementele fundamentale ale 
jocului de şah. 

Tabla de şah are câteva coordonate cu denumiri specifice, la care 
ne vom referi în cele ce urmează. Necesitatea de a fi clar diferenţiate a 
apărut după adoptarea notaţiei algebrice, care a făcut posibilă 
descrierea exactă şi economică a evenimentelor petrecute pe tabla de 
şah şi a facilitat difuzarea literaturii şahiste pe o cale economică şi uşor 
de înţeles pentru cititorii din toate colţurile lumii. 


Câmp 

Este nume dat pătratelor albe sau negre de pe tabla de şah şi 
provine, prin calchiere, din germ. Schachfeld (care stă şi la baza rus. 
none „idem”). Apare prima dată la Rujiţki, alături de sinonimul pas: 
„ Mergi cu împăratu doi paşi sau două câmpuri”; în alt loc, la acelaşi 
autor întâlnim termenul învechit kvadrat „pătrat”, variantă a lui 
cuadrat (< lat. lit. quadratus). 

În dicţionarul lui Stamati, este folosit termenul căsuță, calc după 
fr. case: „... tablă pătrată împărțită în 64 de căsuțe alternativ iarăşi de 
două colori”. Mai târziu, vom găsi alți doi termeni la Albin, anume 
câmp şi quadrat (luat ad litteram din franceză), iar la M.A. pătrat. 

Unele publicaţii sau chiar dicționare modeme consemnează, 
atunci când definesc jocul de şah, sinonime ieşite din uz: despărțitură 
(folosit pentru prima dată în „Jurnalul pentru toți”) şi casă, ambele 
redând fr. case „câmp (pe tabla de şah sau la jocul de dame), 
despărțitură”. S-au înregistrat rar în diferite publicaţii şi cuvintele 
punct şi pătrăţele, având aceeaşi semnificaţie. Astăzi, câmp este 
folosit cu precădere. 


Coloană 

Cele opt câmpuri (albe şi negre) dispuse pe verticală reprezintă 
o coloană şi se indentifică prin litere (de la a la h). Termenul este 
împrumutat din tleom i se mai spune şi verticală. 

În cursul jocului este de mare importanță stăpânirea unei 
coloane, în special pentru punerea în funcțiune a turnurilor, care intră 
în joc după dezvoltarea celorlalte figuri şi nu pot acţiona decât pe 
coloane deschise (fără pioni). Acest principiu este exprimat şi de 
Rujiţki: „1. Locul este acolo unde va fi o linie slobodă şi necuprinsă de 
pietri. 2. Soldaţii să nu împiedice drumul turnurilor...”. 


Culoare 

Prin acest cuvânt se determină alternativ cele 64 de câmpuri 
(albe sau negre). La Rujiţki, în locul acestui termen, apare arhaismul 
fel: „Adiutantul cel de lîngă împărat este foarte trebuitor, el şade ca şi 
împăratul duşmanului tot pe un fel de câmpu...”. În exemplul următor 
îl foloseşte în varianta sa moldovenească (înv.) feliu: „... când va fi 
feliul câmpului celui din coltu tot una cu feliul adiutantului”. 

Explicaţia este simplă: neologismul culoare (< m. lat. color, 
—oris, fi. couleur) nu era bine cunoscut înainte de jumătatea secolului 
al XIX —lea, până atunci fiind folosite cu acest sens alte cuvinte: neam, 
fel, chip. Prima sa atestare o găsim la Stamati (1851): „16 figuri de 
două colori”. 


Diagonală 

Termenul diagonală (mare sau mică) defineşte câmpurile care 
unesc colțurile tablei. Ca termen şahist, provine din fr. diagonale sau 
germ. Diagonale şi este calea „piezişă” pe care se deplasează nebunul 
şi dama, sau pionul (după ce a efectuat o captură). Este atestat în a 
doua jumătate a sec. al XIX-lea. 

La Rujiţki, în capitolul despre Mărsul petrilor, găsim adverbul 
cruciş sau locuţiunea adverbială în cruciș, care arată mersul în 
diagonală al damei şi nebunului; alţi autori din trecut au folosit şi 
locuţiunea, destul de neclară, „de-a curmezişul”. S-au înregistrat 
ocazional două barbarisme, folosite pentru definirea acestui fel de 
deplasare a pieselor, care au dispărut imediat: „nebunul merge 
diagonalmente” (< fr. diagonalement), în loc de locuţiunea 
„în diagonală”, şi „pionul merge oblicamente” (< fr. obliquement), în 
cazul capturii „en passant”, înlocuind în mod nefericit adverbul 
„oblic”. 

În dicționarul lui Zărnescu este inserată sugestiva denumire 
metaforică diagonala Röntgen (< rus. Ouazonanb Peumeen), dată liniei 
de acțiune a nebunului care vizează câmpurile vulnerabile ale 
adversarului, „străpungând, asemenea unui fascicul de raze Röntgen, 
pionii şi figurile adverse care îi stau în față”. 

Acelaşi sens îl are şi termenul fr. diagonale dangereuse, dar fără 
forța de sugestie a metaforei menţionate. 


Flanc 

Este numele fiecărei jumătăţi a tablei pe verticală şi provine din 
fr. flanc „latură, parte”, ca şi sinonimul său, mai puţin uzitat astăzi, 
aripă (calc după fr. aile). Cuvintele sunt folosite în compuşii flancul 
(aripa) damei sau regelui; primul se referă la coloanele a, b, c, d, iar al 
doilea la coloanele e, f; g, h. Trebuie reţinut cu această ocazie că 
termenul flanc este înrudit cu fianchetto, pe care îl vom întâlni mai 
departe. 

Anterior acestor termeni, care au fost introduşi în primele 
decenii ale secolului XX, s-a folosit, începând de la Albin, cuvântul 
parte, de ex.: partea regelui sau partea reginei. Este un calc după fr. 
câte, la rândul lui termen învechit. 


Linie 

Cele opt câmpuri (albe şi negre) dispuse orizontal alcătuiesc 
linia şi se indică prin cifre (de la 1 la 8). Se mai numeşte şi orizontală 
(cf. fr. ligne horizontale, rus. 2o0pu3onman»). În ENC. ROM. întâlnim 
cuvântul rând, care este folosit pentru a arăta locul unde sunt aşezate 
piesele: „... 8 pioni aşezaţi în rândul al doilea, 2 turnuri aşezate la 
capetele rândului prim...”. 

În paginile „Revistei de Şah” din 1925 am întâlnit şi termenul 
traversă cu sensul „linie”, provenit din engl. traverse, termen 
geometric de „linie transversală”, care nu s-a mai folosit după aceea. 

XII. Piesele de şah 


Denumirile de grup ale pieselor albe şi negre, care simbolizează 
de fapt partenerii aflaţi faţă în faţă, sunt în terminologia românească 
Alb şi Negru. Au ca izvor probabil germ. Weiss şi, respectiv, Schwarz. 
În alte limbi sunt utilizate formele de plural: fr. les Blancs-les Noirs, 
rus. Genbre—uepnble, sp. las blancas-las negras. 

Piesele, ca obiecte concrete aflate în garnitura albului şi 
negrului, 16 la număr pentru fiecare culoare, au avut în cursul vremii 
diferite nume. Ele reprezintă primul dintre cele trei elemente 
fundamentale ale şahului: materialul, spaţiul şi timpul. 


Bucată 

Calchiat după fr. piece, bucată este alt termen des uzitat în 
trecut. Pentru prima oară îl găsim la Heliade Rădulescu, în Jucătorul 
de şah, povestire tradusă din franceză şi publicată în 1842: „... strânse 
bucățile jocului, le puse într-un săculeţ...”. Reapare, alături de 
termenul piesă, la M.A. în definiţia jocului: „Şahul se joacă de două 
persoane pe o tablă cu 64 pătrate şi 32 de bucăți de lemn sau fildeş (16 
bucăți pentru fiecare jucător)”. Utilizarea lui continuă şi în secolul XX, 
în unele dicționare sau în operele lui Mihail Sadoveanu. 


Piatră 

Calchiat după germ. Stein, termenul piatră se întâlnește numai 
la Rujiţki, în capitolul de început, intitulat „Despre regula aşezării 
celor opt pietre”, unde are şi forma regională de pl. perrile albe şi 
petrile negre. Am arătat mai sus (cap. X) că şi în Informationes „piesa” 
poartă o denumire similară: lat. scrupus. 


Piesă 

Împrumut din fr. piece, cuvântul piesă a fost introdus ca termen 
şahist de către Albin în manualul său şi a devenit o denumire curentă 
în zilele noastre. A fost rareori concurat de figură, cuvânt echivoc, 
deoarece are şi alt sens, legat de valoarea pieselor de şah, pe care îl 
vom analiza mai jos. 

Vom prezenta pe rând aceste nume, alegând ordinea valorică, 
deoarece piesele fiecărei părți se împart în figuri şi pioni. Termenul de 

figură atribuit oricărei piese, în afară de pion, este împrumutat din fr. 
figure şi apare prima oară la Rujiţki, alături de ofițer (< germ. Offizier): 
„Despre regula aşezării celor opt pietre care să zic ofițări sau figuri”. 
Cuvântul ofițer cu această semnificaţie a dăinuit mult timp, deoarece îl 
găsim la Albin, în presa transilvăneană a secolului al XIX-lea şi în 
ENC. ROM. Primul termen s-a impus după aceea definitiv. 

Pe de altă parte, piesele numite şi figuri, se împart în două 
categorii: piese grele (< fr. pieces lourdes), adică dama şi turnul, 
datorită valorii lor ridicate, şi piese ușoare (termen compus, format pe 
teren românesc, prin opoziție cu precedentul) sau, mai rar, piese 
minore (< fr. pièces mineures), care sunt calul şi nebunul, cu valoare 
mai mică. 


Rege 

Cea mai însemnată piesă a jocului de şah, de soarta căruia 
depinde rezultatul luptei şahiste, regele nu a avut acest nume la 
începuturile terminologiei româneşti, potrivit izvoarelor de care 
dispunem. Rujiţki, credincios tradiției din şatrange, dar şi dornic să fie 
cât mai aproape de limba contemporanilor săi, adoptă o dublă 
denumire pentru piesa din titlu: șah (< tc. şah) şi împărat (o traducere 
a pers. şah). În citatul următor se explică în ce mod se deplasează 
această piesă: „Împăratul sau șahul merge câte un pas întru o parte sau 
întru alta sau înainte sau înapoi”. Dicţionarul lui Poenaru îi dă altă 
denumire, sub articolul fr. roi: „Rigă, în jocul şatrangelor, să zice la cea 
dintâi figură”. Este cuvânt de origine neogreacă (< pnyag), dar nu a 
fost înregistrat cu acest sens specializat în niciunul din dicționarele 
moderne. Cea mai veche atestare a termenului rege o găsim la 
Alecsandri în Pastel chinez (1865), în mod cert după fr. roi. Puțin mai 
târziu apare şi în manualul lui Albin, unde a putut veni fie din fr. roi, 
fie din germ. König. 

În terminologia internaţională s-a pornit de la cuvântul persan 
şah „împărat”, care a fost înlocuit cu termeni similari, potrivit 
organizării statale a fiecărei ţări: port., sp. rey, it. re, engl. King; în rusă, 
actualul termen este kopor» „rege”, dar după ce s-a renunțat încă din 
secolul al XIX-lea la folosirea termenilor mai vechi yap „ţar” şi wax; 
numai bulgara păstrează denumirea yap. 

Damă 

A doua figură importantă, dama, a avut ca strămoş piesa numită 
fers în vechiul joc şi care s-a menţinut şi în fazele incipiente ale 
şatrangelui occidental, având o valoare redusă şi neputând să ocupe 
decât un câmp alăturat pe diagonală. Cuvântul a suferit câteva 
transformări fonetice succesive, până să capete alt nume şi altă 
valoare. Astfel, unii istorici ai şahului presupun că în zona popoarelor 
latino—mediteraneene cuvântul fers (care s-a păstrat un timp în vechea 
spaniolă sub forma alfferza) a fost întâi transformat în fierce, mai apoi 
în fierge şi, în fine, în vierge (confundându-se în franceză cu cel 
moştenit din lat. virgo „fecioară”). În continuare s-a făcut apropierea 
cu v. fi. dame (< lat. domina) „femeie de origine nobilă; femeie 
deţinătoare a unui titlu de suverană; (relig.) Sfânta Fecioară”. Toate 
acestea la un loc, prin metamorfoze fonetice şi semantice uşor de 
admis, au concurat la apariţia termenilor de damă sau regină, în sec. 
XVI (v. Robert), în legătură directă cu creşterea valorică impresionantă 
a acestei piese, care poartă simbolic aureola reginei, persoană de 
acelaşi rang cu regele, conducătorul ostilităţilor pe tabla de şah. În 
acest mod se poate explica şi originea comună a termenilor ce 
desemnează piesa în discuţie în limbile romanice occidentale: fr. dame, 
it. donna, sp., port. dama. 

La noi, Rujiţki este consecvent şi numeşte această piesă 
împărăteasă, din moment ce este egală în rang cu împăratul. Va folosi 
însă şi dubletul vizir (var. vezir), împrumut vechi din tc. vizir, care este 
glosat şi astăzi cu acest sens specializat în dicționarele explicative 
turceşti. lată cum este definit în manualul său: „Despre vizirul căruie 
ZIC şi împărăteasă. Vizirul sau împărăteasa merge în toate părțile: în 
sus, în gios, în curmeziș, într-o parte şi într-alta, precum şi cruciş”. 
Faptul că dama are în turcă o asemenea denumire exprimă rolul foarte 
mare pe care îl avea vizirul în statul musulman, ca prim consilier al 
sultanului. Neavând corespondenţi, termenii împărăteasă şi vizir au 
fost simţiți ca nepotriviţi în limbajul şahist românesc, motiv pentru 
care nu s-au mai întâlnit la alţi autori. 

La Poenaru, sub fi. dame apare termenul regină: „la jocul 
şahului dame se numeşte figura cea mai însemnătoare după rigă; 

această figură se mai numeşte şi regină”. Tot aşa este numită şi de către 

Albin. Termenul modern damă, care este folosit mai mult decât 
dubletul său regină, se întâlneşte mai târziu la M.A., ca împrumut din 
fr. dame sau germ. Dame. 
Cât despre termenul regină, presupunem că reprezintă un calc 
după fr. reine, ieşit din uz, cel puţin în forma scrisă, aşa cum arată 
dicționarele de specialitate franceze, care nu recomandă folosirea 
cuvântului reine cu această semnificaţie, din cauza confuziei grafice a 
simbolurilor uzitate în notația algebrică, anume R = roi şi R = reine. 
Numele acestei piese în alte limbi europene este asemănător: 
germ. Dame, ol. dame, ceh., sb. dama, bg. dama. Este de mult stabilit 
că rus. pep3v se explică prin pers. fers > farzin, fapt care reprezintă 
unul din indiciile certe ale provenienţei orientale directe a jocului de 
şah în Rusia. Printre termenii europeni o notă aparte fac engl. Queen 
„regină”, bg. (înv.) mapuya „țarină”, pol. hetman „hatman, 
generalissim “, magh. vezer „căpetenie, comandant” (< tc. vizir). 
Valoarea damei a fascinat întotdeauna pe jucători. În cercurile 
de amatori de la noi, pe vremuri, era frecvent obiceiul ca orice atac 
asupra reginei, cum era numită de preferinţă, să fie anunțat cu un 
respectuos fr. garde! (sau gardez!), uneori chiar cu rom. gardă!, deşi 
nu există o prevedere regulamentară în această privință. Din contra, 
aflăm încă de la Rujiţki acest lucru: „Numai împăratului să zice şah, 
iar nu Şi vizirului”. 


Turn 

A doua piesă grea, turnul este un calc după germ. Turm. 
Denumirea apare pentru prima oară la Rujiţki: „La fiiştecare colț să să 
pue câte un turn”; „Turnurile sau elefanții au mersul lor drept înainte 
în sus, drept înapoi în gios, sau paralel în stânga şi în dreapta, iar în 
cruciş nu este ertat”. După cum vedem, el numeşte piesa în mod greşit 
şi elefant, care este de fapt vechiul termen dat nebunului în 
ceaturanga. Confuzia făcută stă, probabil, în faptul că în şahul primitiv 
jucat de patru parteneri, ratha, turnul din şahul modern, putea fi aşezat 
ca şi acesta în colțul tablei. 

Au mai fost folosiţi termenii tură, provenit din fr. tour, care se 
întâlneşte frecvent pe cale orală şi, destul de rar, bastion (calc după 
magh. bastya), în unele vechi publicaţii transilvănene. Pentru acesta 

din urmă, iată un extras din definiţia dată rocadei în ENC. ROM., în 
care bastion dublează denumirea turn: „... rocada, adecă a muta regele 
şi bastionul deodată astfel, ca bastionul să vină lângă rege, iar regele 
lângă bastion în partea de unde s-a fost mutat bastionul (turnul)”. 

Pentru a înţelege evoluţia semantică produsă de la ratha „car de 
luptă” la cel de zurn sau bastion, trebuie întâi să precizăm că, trecând 
la perşi, cuvântul s-a transformat în rukh, numele unei păsări 
fantastice ocrotitoare în luptele militare. De abia după aceea, limbile 
occidentale care au adoptat vechiul termen persan i-au dat iniţial 
sensul de „stâncă”, pe baza unor asemănări fonetice întâmplătoare: it. 
rocco, sp. roque, V. fr. roc. Şi cum şahul a fost asemuit din cele mai 
vechi timpuri cu un câmp militar de luptă, a fost făcut pasul următor, 
când denumirile pe care tocmai le-am citat au căpătat înţelesul de 
„fortăreață, turn”, astfel fiind puşi în circulaţie termenii cunoscuţi în 
şahul modern: fr. tour, it., port., sp. torre, fr. tour, germ. Turm, engl. 
Rook (care, utilizat ca verb, are sensul înv. „a face rocada”) etc. 

O istorie mai complicată are termenul rusesc autohton nada 
„turn”, care însemna în limba rusă veche „luntre”. Se presupune că 
asemănarea dintre o luntre şi forma figurii denumite în persană rukh 
stă la baza acestei denumiri. În terminologia rusă mai există şi (înv.) 
mypå, împrumut din fi. tour. 


Nebun 

Figură uşoară, nebunul are cele mai numeroase denumiri în 
terminologia noastră şahistă şi, totodată, cele mai diverse denumiri în 
celelalte limbi europene. Lucrările noastre lexicografice tratează 
cuvântul sub adjectivul nebun, având în mod greşit, aceeaşi soluţie 
etimologică: ne- + bun. Se poate constata fără dificultate că nu există 
nicio legătură între adjectiv şi substantivul ce desemnează piesa de şah. 
În realitate, în cazul acestui termen avem de-a face cu un simplu calc 
după fi. fou (< lat. follis). La rândul său, omonimul fou este urmaș al 
lui aufin, numele vechi al piesei în discuţie, care a fost împrumutat de 
franceză din ar. a/-fil „elefant”, termenul corespondent al persanului 
pil (devenit mai târziu fil) în şatrangele adus de mauri. Apariţia 
termenului fou cu sensul menţionat s-a produs probabil prin analogie 
cu fou de la cour „nebunul curții, bufonul” şi a fost dat piesei de şah 

numite anterior aufin (v. Littré). Aceasta s-a petrecut spre sfârşitul 
secolului al XVI-lea, când s-au schimbat unii termeni ai jocului de şah 
şi câteva reguli de desfăşurare a acestuia. Faptul că unele dicționare 
explicative ale limbii franceze tratează cele două cuvinte omonime sub 
articol unic a contribuit la interpretarea etimologică eronată a 
termenului nebun. Soarta arabului a/-fil nu s-a sfârşit cu fr. aufin, 
dispărut, şi apoi fou, impus definitiv. El se află în forme transparente 
fonetic în sp., port. alfil, m. lat. şi v. it. alfino, it. alfiere. 

La noi, termenul şahist nebun s-a generalizat târziu. Prima 
atestare o găsim la Rujiţki, dar acesta foloseşte mai des sinonimul 
adiutant, variantă a lui aghiotant, formă pe care o regăsim peste 30 de 
ani la M.A. Această denumire nu are paralelă în alte limbi, ceea ce ne 
face să credem că este o creaţie lexicală românească, născută prin 
analogia tablei de şah cu un câmp militar, unde aghiotanții sunt ofițeri 
executanți. De altfel, piesa a fost numită uneori şi ofițer, după germ. 
Offizier, care era totodată şi termen echivalent cu figură, cum am arătat 
mai sus. Sub influenţa terminologiei germane, se vor înregistra alte 
nume ale acestei piese: curier, prima dată la Albin, a/ergător sau fugar 
în presa transilvăneană de la începutul secolului trecut, toate calchiate 
după germ. Läufer. Nesiguranța în folosirea termenului continuă, căci 
reîntâlnim pe aghiotant la M.A. 

Dicţionarele epocii nu menţionează cuvântul nebun cu sensul 
„figură la jocul de şah”, în schimb îl aflăm tot la Alecsandri, în poezia 
Pastel chinez citată mai sus: „Ş-o momiţă strâmbătoare, sărind iute-n 
urma lor / De pe umerii de fildeş unui zeu grotesc de China / Cade-n 
şahul de pe masă şi răstoarnă pe covor / Doi nebuni peste un Rege şi 
un turn peste Regina...”. 

O interesantă creație lexicală a latiniştilor, pătrunsă şi în 
domeniul şahului, este termenul cursor(iu), ca sinonim al lui curier. Şi 
în Informationes termenul cursor apare cu aceeaşi semnificaţie. Nu 
ştim în ce măsură cuvântul ca atare a funcționat, dar el este înregistrat 
în ENC. ROM., sub articolul şah, ca sinonim pentru nebun, în 
contextul următor: „„... 8 pioni aşezaţi în rândul al doilea, 2 turnuri 
aşezate la capetele rândului prim, 2 cai (sau călăreți) aşezaţi lângă 
fiecare turn câte unul, 2 cursori (spioni) aşezaţi lângă cai, regină şi 
rege...”. După toate probabilitățile, cursor este tot un calc după germ. 


Termenii de şah şi aventurile lor 

Lăufer şi va fi fost folosit în cercurile intelectualilor transilvăneni 
latinizanţi de la sfârşitul secolului al XIX-lea. Curioasă este denumirea 
de spion dată nebunului, care s-a menținut în dicționare până la 
jumătatea secolului trecut, având şi varianta șpion. Nu există nimic 
similar în alte limbi, ceea ce ne face să credem că spion, cu sensul avut 
aici în vedere, este o dezvoltare semantică petrecută în interiorul limbii 
române. Cu acest înțeles, spion a fost folosit, se pare, vreme mai 
îndelungată, deoarece este inserat în dicționare apărute până la a doua 
jumătate a secolului trecut. 

Peripeţiile prin care au trecut denumirile acestei piese sunt 
reflectate în terminologia europeană. Celor deja citate, le adăugăm 
câteva exemple grăitoare: engl. Bishop (etimologii presupun că 
termenul provine din bishop „episcop” din cauza asemănării dintre 
reprezentarea grafică a lui al-fil, din manuscrisele arabe, cu mitra 
episcopală), port. bispo (< engl. Bishop), bg. opuuep „ofiţer”, ceh. 
strelec „trăgător, ţintaş”, sb. lovac „vânător”, rus. cnon „elefant”, pol. 
goniec „alergător”, magh. futár „curier”. 


Cal 

Cu un mers deosebit față de toate celelalte piese, calul este o 
figură uşoară, săritura sa specifică fiind una dintre explicaţiile 
denumirii sale în diverse limbi. La noi s-a numit mai întâi cavaler, 
traducere fidelă a fr. cavalier (la Rujiţki şi la Albin), apoi călăreț, cum 
este glosat la Poenaru sub fr. cavalier. Cea mai adecvată descriere a 
acestei figuri o dă Rujițki: „1. Cavalerii sânt mai de folos pentru atac, 
decât pentru apărare, căci fieştecare soldat îi poate goni”; „2. Când 
soldații vor fi împiedecaţi în drumul lor, atunce face un cavaler mai 
bună slujbă decât un turn sau decât un adiutant, fiindcă cavalerul sare 
în toate părţile”, „3. Avantajul cel mai însemnat este că cavalerul 
atacariseşte şi două pietre odată”. Avantajul adus de această piesă în 
jocul de atac este explicat astfel: „Cavalerul să metahiriseşte („se 
foloseşte”) şi pentru atacuri viclene...”. 

Menţionăm şi termenul săritor (< germ. Springer), pe care îl 
găsim pentru prima dată tot în manuscrisul lui Rujiţki: „Cavalerii sau 
săritorii sar şi piste petrile cari vor fi în drumul lor...”. Termenul 
cavaler se va menţine şi la Albin. 

Numele de astăzi al piesei era cunoscut, se pare, de mult, 
deoarece apare în dicționarul german-român al lui Stamati, unde 
figurează sub germ. Springer: „cal (figură de şah”), sau sub. germ. 
Rosselsprung: „săritura calului în jocul de şah”, în care se păstrează 
termenul învechit Rossel „cal”. În manuale apare prima dată la M.A.: 
„Caii sar de la alb la negru şi viceversa ... câte două pătrate, chiar dacă 
ar fi ocupate de piesă”. 

În toate limbile europene acest termen reprezintă, în variate 
forme, calcuri după ar. fares: it. cavallo, port. cavalo, sp. caballo, rus. 
kon», toate cu sensul „cal”, engl. Knight „cavaler” şi magh. huszar 
„husar”, ambele provenite prin calchiere după fr. cavalier, sb. skakac 
şi pol. skoczek „săritor”, calcuri după germ Springer etc. 


Termenii de şah şi aventurile lor 


Pion 

Piesa cu cea mai mică valoare, dar cu un rol extrem de important 
în desfăşurarea jocului, pionul (< fr. pion), s-a numit la început soldat. 
lată ce spune despre el Rujiţki: „Soldații sânt pietrile cele mai 
neînsemnate”, „La începutu giocului, soldații sânt mai răi decât o 
figură, iar spre sfârşit [de] partidă să întâmplă că doi soldaţi sânt mai 
de folos decât un ofiţer”. Termenul reapare, în mod curios, la Albin, 
alături de pion, care era atestat încă din 1840, la Poenaru: „pion, cea 
mai mică figură din jocul şatrangiu”. 

Pentru soldat nu avem o explicaţie sigură. Presupunem că 
denumirea soldați s-a produs prin opoziție cu aceea dată ofițerilor 
(figurilor). Nu trebuie trecut cu vederea şi faptul că sunt cunoscuţi 
termeni similari şi în alte limbi, de unde i-am fi putut lua: magh. 
gyalog şi tc. piyade, însemnând „soldat de infanterie, pedestraş”, 
ambele cu sensul specializat de „pion”. 

Pionul are câteva însuşiri pe care nu le au celelalte piese: a) 
poate să avanseze, la prima sa mutare, un pas sau doi paşi; b) 
efectuează capturi numai pe diagonală; c) nu poate muta înapoi; d) este 
singura piesă care poate să-şi depăşească forţa inițială prin dreptul de 
a se transforma. 

În limbile occidentale, denumirile acestei piese nu au fost 
preluate din şatrange, ci au fost calchiate după ar. baidac (< pers. 
piadah): sp: peon, port. peăo, it. pedone, fr. pion (toţi termenii fiind 

moşteniți din lat. pedo, —onis), engl. pawn (< v. fr. poon), toate cu 
sensul „pedestraş”. Tot calc este şi rus. newxa, cu sens exclusiv de 
„pion”, şi are rădăcină comună cu neuuii „infanterist”. Doar germ. 
Bauer „ţăran” este termen autohton. 

Nu putem încheia, fără să nu ne oprim la câteva fapte care 
interesează istoria limbii române. Astfel, notăm că la Albin pionul este 
de genul neutru, nu masculin ca astăzi: „O bună avansare a pioanelor 
spre câmpul inamic este de mare însemnătate la finele jocului” sau ,.... 
ambele părți rămân cu pionuri...”. Aceste forme duble de plural 
întrebuințate în publicaţiile şahiste vor coexista alături de pioni până 
spre jumătatea secolului trecut. În acest context, merită a fi menţionat 
şi verbul a piona, derivat de la pion, cu sensul „a captura mulți pioni”, 
calchiat după fr. pionner, inserat doar în vechi dicţionare bilingve. 

Umilul cuvânt fr. pion „pedestraş” este baza de la care s-a 
format şi substantivul pionnier, cu sensurile: 1. (înv.) „infanterist” 2. 
„militar care lucrează la terasamente”. 3. „militar din trupele de 
geniu”. 4. „defrişor, desţelenitor de regiuni necultivate”. 5. (fig.) 
„pionier, deschizător de drumuri”. La rândul lui, rom. pionier, cu mai 
multe sensuri, din care reținem numai pe cele notate cu 3. şi 5., provine 
din fr. pionnier. Bineînţeles, şi pionier, cu sensul „membru al 
organizaţiei de masă pentru elevii de 7-14 ani, din timpul regimului 
comunist” aparține aceleaşi familii, dar noi l-am împrumutat din rus. 
nuonep. 

În perioada modernă a dezvoltării limbii noastre, cuvântul pion 
are şi întrebuințări figurate interesante, cel mai adesea pornind de la 
valoarea sa de „piesă neînsemnată”, ca în exemplul următor: ,„... micile 
state de care vorbeşte ... au fost nişte pioni neputincioşi pe tabla de şah 
a diplomaţiei marilor puteri”. Tot în presă am întâlnit altă situație, când 
pionul este personificat şi i se atribuie rolul unui „instrument docil”: „o 
foloseşte pe fiica lui drept un pion pentru a se răzbuna”, sau 
„politicianul X este un biet pion în mâna şefului său de partid”. 

Interesant este că şi în alte limbi această piesă capătă înţelesuri 
asemănătoare: fr. pion, în expr. N'Etre qu’un pion sur l'echiquier „A nu 
fi decât un pion pe tabla de şah, a juca un rol minor, a avea puțină 
libertate de acțiune”; rus. newxa, bg. nuona, şi engl. pawn pot avea, 
în anumite contexte, sensul figurat „marionetă, unealtă”. 


Termenii de şah şi aventurile lor 
XIII. Jocul la tabla de şah 


Sub acest titlu, vom trata termenii care se referă la jocul practic 
(cf. fr. jeu pratique, rus. npakmuueckaa uepa), legate de desfăşurarea 
partidei de şah în toate fazele sale (deschidere, joc de mijloc, final), 
încercând să explicăm proveniența lor şi modul cum au evoluat în 
limba română. 

Adversar, advers 

Neologism intrat în română în a doua jumătate a secolului XIX, 
cuvântul adversar nu se întâlneşte în primele texte de şah. De aceea, în 
perioada veche vom găsi numai termenii existenţi atunci. Astfel, la 
Rujiţki adversarul este numit în mod frecvent duşman, vechi 
împrumut din turcă: „Petrile dușmanului să pot lua ori de cătră care 
piatră a dumitale...” sau „Pi partea aceea unde să află împăratul fă chip 
ca să aibi mulți soldaţi decât duşmanul”. Este interesant să notăm aici 
şi adjectivul derivat dușmănesc „advers”: „Prin poziţia unui cavaler, să 
întâmplă că împăratul duşmănesc nu să poate mişca...”. 

Uneori, la Rujițki duşman este înlocuit cu protivnic, variantă 
învechită a lui potrivnic, împrumut din slava veche: „Cel ce va fi în 
acea poziţie de a priimi un şah necontenit ... acela are dreptate a cere 
de la protivnic ca să contenească cu şahu ...”. Derivat de la acesta este 
termenul impotrivnic, pe care îl găsim numai la Poenaru. Nesiguranța 
continuă şi vom înregistra (v. Codrescu) alt cuvânt rar cu sensul 
„adversar”, anume adjectivul substantivat contrar (calc după germ. 
Gegner), care se mai întâlneşte în ziarul transilvănean „Românul”, la 
începutul secolului trecut. 

De abia la Albin apare termenul adversar (var. adversariu), 
împrumut din fr. adversaire: „Când un jucător ia cu piesa sa piesă a 
adversarului său ... nu este în drept a o lua, adversariul însă îl poate 
forța a-i lua acea piesă ...”. Cuvântul-titlu nu era încă bine cunoscut în 
momentul scrierii cărții lui Albin, ceea ce explică faptul că autorul 
încearcă să-i găsească unele sinonime, care au dispărut repede: 
inamic, parte, pozițiune. O viaţă mai îndelungată a avut partener (după 
fr. partenaire), utilizat încă din ultimul deceniu al secolului al 
XIX-lea, fiind şi acum concurent al termenului adversar. 

Ameninţare 

Este un termen care a luat naştere, se pare, în şahul artistic şi 
apoi a intrat în teoria jocului la tablă. În vocabularul şahist are alt sens 
decât în limbajul curent şi provine prin calchiere din fr. menace. În 
partidă, noțiunea are un caracter de generalitate şi scopul nu vizează 
matul, ca în probleme. Este un procedeu tactic de preparare a unui atac 
ce urmează a se declanşa şi, pe plan psihologic, poate deveni o armă 
puternică, dacă adversarul o presimte. 

În legătură cu acest amănunt, în literatura şahistă este cunoscută 
următoarea anecdotă al cărei erou a fost celebrul Nimzovici, un om 
ușor iritabil şi care nu suporta fumul de țigară. În timpul turneului de 
la la New York din anul 1927 el juca partida sa cu marele maestru 
iugoslav M. Vidmar, un fumător înrăit, şi totul decurgea normal, până 
când acesta, furat de joc, a scos din tabacheră o țigară, fără intenția de 
a fuma. Nimzovici a protestat imediat la directorul turneului, marele 
maestru maghiar Geza Maroczy, care încearcă să-l liniştească, 
spunându-i că Vidmar nu şi-a aprins încă ţigara buclucaşă. Răspunsul 
lui Nimzovici a devenit un veritabil aforism: „Dumneavoastră sunteți 
jucător de şah şi trebuie să ştiţi că o amenințare este mai puternică 
decât executarea ei”. 


Apărare 

În teoria deschiderilor, termenul apărare denumeşte un 
complex de mutări cu care se respinge atacul adversarului, încă de la 
începutul jocului. Nu trebuie înțeles ca o mutare de apărare imediată în 
faţa unei ameninţări clare. 

Există apărări active şi apărări pasive. Cum am văzut într-un 
paragraf anterior, se pratică diverse tipuri de apărări: Apărarea Alehin, 
Apărarea Siciliană, Apărarea Caro-Kan, Apărarea Indiana Veche etc. 
Termenul este probabil luat după fr. defense. Curios este că în „Jurnalul 
pentru toţi”, citat mai sus, nu i se dă corespondentul românesc, fiind 
preferat barbarismul defensă. 

Există jucători care previn atacurile, practicând un fel de 
adversarului. Virtuoşi ai acestui tip de tactică au fost Staunton, Steinitz, 
Marco şi, mai aproape de zilele noastre, Flohr şi Petrosian. 

Baterie 
Împrumutat din tehnica militară, este termen internaţional 
comun pentru partidă şi, într-o măsură mai mare, pentru probleme sau 
finaluri artistice, însemnând o formaţie din două piese A şi B (de 
aceeaşi culoare), cu următoarele caracteristici: piesa A este o figură cu 
acţiune lungă (damă, turn, nebun), iar piesa B (turn, nebun, cal, pion), 
care o maschează, are valori diferite, rolul ei fiind să degajeze linia 
piesei A. La noi a pătruns prin fr. batterie. 
R. Bianchetti 
L'Italia Scacchistica, 1925 


2 mim 
esa i. 

A 

Albul câştigă 

Diagrama ilustrează forța bateriei într-o poziție care pare egală. 
Soluţia se împarte după 1. b2! în două variante simetrice: 

a) 1... h6 (1... %g6 2.8c8+ %h7 3.#h8#) 2.8g3+ &h7 
3.8 g7+ $h8 4.$b1! şi câştigă turnul cu şah dat prin descoperire pe 
coloana unde acesta s-ar instala. Nu 4.4a2? Ba6+t 5.%bl Bal+ 
6.%c2 Hcl+ 7.%b3/%d2 Ec3/Hc2+ cu remiză, căci dacă turnul 
este capturat, albul intră în poziţie de pat; 

b) 1... f8 (1...Xf7 2.8h3+ $g8 3.8h8#) 2.80c7+ $g8 
3.8 g7+ $h8 4.$a2! şi câştigă. Desigur nu 4.%b1?, căci ar urma 
apărarea 4... Š f1+ cu remiză perfect simetrică cu cea din varianta a). 


Blocadă 

Provenit din fr. bloquade, desemnează poziția în care un pion 
ocupă un loc important, de ex. în centru, amenințând să înainteze şi să 
intercepteze linia de acțiune a unor piese adverse şi care, pentru a fi 

oprit, este blocat prin instalarea unei figuri, numite b/ocheur (< fr. 
bloqueur), deşi această manevră contrazice principiul economiei 
forțelor. Promotorul acestei noțiuni este Nimzovici, care consideră că, 
în situația dată, este necesară o asemenea măsură „profilactică”. 


Calitate 

Termen des folosit, are o semnificaţie specială în limbajul 
şahiştilor, exprimând valoarea pe care o au piesele de şah, aici fiind 
implicate turnul, pe de o parte, şi nebunul sau calul, pe de altă parte. 
Câştigarea calității înseamnă în mod curent a câştiga un turn contra 
unei piese uşoare, iar pierderea ei, invers, înseamnă a pierde un turn în 
aceleași condiții. 

Ca termen şahist, are dublă etimologie: fr. qualité, germ. 
Qualität. Albin este primul care îl întrebuințează: „Când se prezintă 
ocaziunea spre a putea lua turnul inamic contra unui curier sau cavaler 
este a profita în qualitate, fiindcă turnul este o figură mai forte...”. 


Captură 

Înseamnă mutarea prin care o piesă adversă este luată şi apoi 
înlocuită de piesa celui care a atacat. Termenul şahist captură nu a 
existat în secolul al XIX-lea, fiind folosite cuvintele neaoşe bătaie sau 
luare, pe care le găsim la Rujiţki pentru prima dată: „Pentru luarea sau 
bătaea petrilor”. Cuvântul comun captură nu intrase în limba română 
până spre deceniul al optulea, din care cauză nici la Albin nu figurează. 
În afară de verbele a bate şi a lua, vom găsi în manualul său termeni 
bizari, care au dispărut fără urmă: concuista (luat de autor din sp. 
conquista) cu sensul „captură” şi verbul derivat conquistare „a 
captura”. Termenul din titlu (< fr. capture) se întâlneşte mult mai 
târziu, odată cu adaptarea textelor normative redactate în limba 
franceză de către F.I.D.E. 

Legată de cuvântul-titlu este locuţiunea în priză (după fr. en 
prise), care denumeşte situația când unul din jucători lasă, voit sau din 
greşeală, o piesă fără apărare şi sub amenințarea de a fi capturată de 
adversar. În manualul lui Albin termenul nu era încă „românizat”: „Alb 
lasă curierul şi cavalerul en prise ...”. 

Captura en pasant, termen internațional din franceză (unde are 

şi varianta învechită en passage), este un caz particular, care poate 
avea loc numai atunci când pionii avansează din poziţia inițială două 
câmpuri. Dacă pionul avansat astfel se plasează lângă un pion advers, 
atunci adversarul are dreptul să-l captureze imediat, ca şi cum pionul 
ar fi avansat doar un singur câmp. Nu se ştie cine este autorul acestei 
inovaţii, dar se pare că a fost consacrată de spaniolul Ruy Lopez şi are 
ca rațiune reducerea sensibilă a poziţiilor blocate de pioni. 

Ilustrăm această regulă printr-o interesantă problemă a marelui 
nostru clasic W. Pauly. 

W. Pauly 
Deutches Wochenschach, 1909 


Soluţia ei începe cu o mutare de aşteptare: 1.c4!, care este 
urmată de nu mai puţin 6 capturi en passant: 1...dxc3 e.p. 2.g4+ fxg3 
e.p. 3.e4#; 1...c5 2.bxc6 e.p. e5 3.dxe6 e.p.#; 1...e5 2.dxe6 ep. c5 
3.bxc6 ep. 

Captura en passant este înregistrată prima dată la Albin: „O 
astfel de bătae se numeşte en passanr”. Unii autori au încercat 
românizarea termenului în felul următor: „Singur pionul are facultatea 
de a bate în trecere”. Dar nu s-a menținut această traducere, după cum 
nu a rezistat nici soluţia adoptată de M.A., care redă termenul într-o 
formă neobişnuită: trecere luândă. 


Câmp slab / tare 
Se numeşte câmp slab (cf. fr. case faible) acel câmp pe care 
adversarul nu poate fi împiedicat, fără dezavantaj, să-l ocupe cu o 

piesă dominantă. În acest mod sunt considerate adesea câmpurile 
învecinate cu regele. În mod tradițional poartă această denumire 
câmpurile f2 (pentru alb) şi f7 (pentru negru) încă din poziţia iniţială, 
pentru că ele nu sunt apărate decât de rege. Prin opoziţie, câmp tare 
(cf. fr. case forte) este cel situat în poziția adversă sau în proximitatea 
ei, beneficiind de o apărare solidă, şi pe care poate fi instalată rapid o 
piesă cu misiuni de atac eficace. 


Ceas de control 

Pentru a ne da seama cum s-a ajuns la această modalitate de a 
limita durata partidelor oficiale, trebuie să ne amintim că pe la 
jumătatea secolului al XIX-lea uneori se juca o mutare după ce treceau 
90 de minute, alteori chiar mai mult... Astfel, se întâmpla ca jocul să 
înceapă la ora 11,30 a.m. şi să se prelungească până la ora 19 sau 20 
p.m., ceea ce însemna că se efectuau cam 7 mutări într-o oră. Partidele 
jucate de Morphy, de exemplu, durau adesea 10-12 ore. 

În epoca modemă, măsurarea timpului de gândire consumat de 
jucători în turnee, meciuri etc. a devenit o necesitate imperioasă. După 
ce s-au folosit clepsidre, s-a trecut la ceasuri plasate lângă fiecare 
jucător, pentru ca în etapa următoare să fie introdus, începând cu anul 
1894, ceasul cu dublu cadran şi cu buton pentru fiecare jucător care să 
permită înregistrarea separată a timpului de gândire. Unele ceasuri sunt 
dotate cu sonerie, altele cu steguleţe, menite să semnaleze eventualele 
depăşiri ale timpului de joc prevăzut (v. şi Criză de timp). 


Centru 

Prin centru se înțelege spaţiul cuprins între cele 16 câmpuri 
situate în mijlocul tablei de şah, care formează un pătrat cu colțurile pe 
c3, f3, f6, c6. Deşi această suprafață reprezintă doar un sfert din totalul 
câmpurilor tablei, ea joacă un rol esenţial în desfăşurarea partidei. 
Conform teoriei moderne, se disting: 

a) centrul restrâns (sau semicentru), înscris în micul pătrat d4, 
e4, d5, e5; 

b) centrul extins, care se compune din restul celor 12 câmpuri 
înconjurătoare ale celui dintâi. 

Trebuie reținut că importanța centrului nu este determinată de 

numărul de câmpuri, ci de alţi factori: ocuparea centrului, controlul 
(supravegherea) lui, care pot asigura jucătorului dominarea centrului, 
element decisiv în obţinerea unei poziții câştigătoare. Lupta pentru 
centru, întrevăzută ca fiind importantă chiar de către Philidor, poate fi 
dusă, în gândirea strategică a jucătorilor de la începutul secolului 
trecut, fără a-l ocupa cu pioni. Parafrazându-l pe Philidor, care a spus 
că „pionii sunt sufletul şahului”, Alehin consideră centrul „ca sufletul 
partidei de şah” în perioada modernă. 

Desigur, nu găsim consideraţii asupra acestui subiect dificil în 
vechile manuale. Cu titlu de curiozitate, vom reproduce doar câteva 
rânduri din manuscrisul lui Rujițki, care ating într-o mică măsură 
problema ocupării centrului, în capitolul Despre soldați: „l. Mai de 
folos sânt soldaţii cei din mijloc care şed pi deasupra vizirului şi 
deasupra împăratului. 2. Pi aceştia doi, precum şi pi acel ci stă 
deasupra adiutantului de lângă împăratu, să nu le despărțeşti şi să cauţi 
a să pute agiuta unu cu altu. 3. Piste rândul al patrălea nu-i de folos ca 
să avansarisească aceşti soldaţi”. 


Chibiţ 

Cuvântul chibiţ (< germ. Kiebitz, cu sensul primar de „nagâţ”) 
a avut la început sensul restrâns de „spectator la jocul de cărți”, uneori 
fiind considerat mascotă aducătoare de noroc. Cu timpul, aria lui 
semantică s-a lărgit, însemnând „spectator la jocul de table, la jocul de 
şah etc., care îşi arogă dreptul de a interveni cu sfaturi”. Asemenea 
membri ai galeriei de multe ori deranjează jucătorii antrenați în partide 
de şah amicale, împiedicând desfăşurarea lor normală. Din chibiț s-a 
format şi verbul a chibița, larg răspândit. 

Victimă probabil deseori a acestor spectatori agasanți, Mihail 
Sadoveanu le-a închinat în anii '30 un spiritual Decalog, pe care l-a 
compus pe un petec de hârtie la o cafenea din Iaşi, după cum 
povesteşte mai târziu secretarul particular al maestrului, într-un 
interviu publicat în Planeta ŞAH, 1984. lată cum sună acest mic cod de 
maniere destinat chibiţului: 1. Chibiţul să tacă. 2. Zgomot să nu facă. 
3. Liniştit să steie. 4. Sfaturi să nu deie. 5. Orice plan să lese. 6. Să nu 
mişte piese. 7. Să nu facă glume. 8. Să nu ne afume. 9. Să nu facă semn. 
10. Să fie de lemn. 

Curios este faptul că germ. Kiebitz a intrat şi în alte limbi 
europene, cu acelaşi sens pe care îl are şi rom. chibiț: engl. colocvial 
Kibitzer (prob. prin idiş), bg. ku6ux, sb. kibik, magh. kibic. 


Cine pierde, câştigă! 

Împrumutat din fr. Qui perd gagne, este o formă de şah ortodox 
în care jocul porneşte de la poziţia iniţială, piesele având acelaşi mers. 
Deosebirea esenţială față de şahul clasic constă în faptul că scopul 
partidei este modificat: când este posibil (chiar dacă propriul rege este 
lăsat în şah), trebuie capturată o piesă adversă; atunci când poziţia 
permite mai multe capturi sau când o piesă poate fi luată în moduri 
diferite, jucătorul este liber să aleagă continuarea dorită. Deci, scopul 
partidei este pierderea pe această cale a tuturor pieselor, inclusiv 
regele. 

Există şi varianta când regele nu poate fi capturat, iar 
câştigătorul este cel care rămâne cu regele singur (regele se mai 
numeşte în acest caz şi despuiat, după fr. dépouillé) sau dacă rămâne 
cu mai puţine piese decât adversarul. Desigur acest tip de şah se opune 
tuturor tehnicilor şi strategiei şahiste, dar, în mod paradoxal, este 
practicat ca amuzament chiar de către cei care iubesc şahul „normal”. 


Combinatie 

Termenul are o semnificație aparte față de corespondentul său 
din limba comună. El este frecvent utilizat pentru a se sublinia 
caracterul animat, combinativ al jocului într-o partidă de şah. De 
obicei, combinația este o succesiune de mutări tactice care urmăresc 
un scop strategic şi se încheie cu o mutare de efect, de obicei greu de 
prevăzut, numită şi poantă (după fr. pointe), concretizată de multe ori 
printr-un sacrificiu spectaculos. Numărul de combinaţii pe tabla de şah 
este infinit. Potrivit mijloacelor tactice folosite, ele sunt de diverse 
tipuri: simple, care urmăresc atragerea pe un câmp nefavorabil a unei 
piese adverse, eliminarea unor piese apărătoare, blocarea unui câmp 
etc. sau complexe, cu caracter decisiv, cum ar fi obținerea matului (sau 
remizei), câştig material în figuri sau pioni. 

În genere, combinaţia modifică raportul normal al forţelor pe 
tabla de şah, valoarea figurilor încetează de mai fi o mărime imuabilă 

şi este în stare să provoace emoţii estetice tocmai prin depăşirea 
impresiei comune pe care o avem în faţa jocului arid, poziţional şi fără 
fantezie. Pentru acest motiv, Alehin a avut deplină dreptate afirmând: 
„Pentru mine şahul nu este joc, ci este o artă”. 


Termenii de şah şi aventurile lor 


Contraatac 

Prin contraatac (cf. fr. contre-attaque) se înţelege operațiunea 
care răspunde unui atac advers şi care constă într-un atac câteodată 
asupra aceluiaşi punct, dar cel mai adesea în altă parte a tablei. Cu alte 
cuvinte, la un atac pe aripa regelui se ripostează cu un atac pe aripa 
damei (dacă centrul este închis). Poate reprezenta un mijloc tactic mai 
aducător de foloase decât o apărare cuminte şi pasivă. 


Contragambit 

Termenul contragambit (< germ. Kontragambit, fr. contre- 
gambit) face parte din teoria deschiderilor şi denumeşte un gambit, 
având ca idee principală un sacrificiu de pion în centrul tablei, ca 
răspuns la un alt gambit. Românul Adolf Albin a pus în practică o 
astfel de deschidere, ce îi poartă numele. Se joacă rar în marile turnee. 


Cooperare 

Este un termen relativ nou, la care s-a ajuns după ce s-a 
renunțat la alte denumiri. El se înscrie în rândul principiilor strategice 
de bază de care jucătorii trebuie să ţină seama în toate cele trei faze ale 
partidei. Aşa cum arată însuşi cuvântul, constă în interacţiunea 
figurilor şi pionilor, în folosirea tuturor resurselor acestora pentru 
realizarea planului de joc. Aceasta presupune ca piesele să fie 
manevrate astfel, încât să se poată ajuta între ele pe un anumit câmp, 
pe o anumită linie sau coloană, să se suţină reciproc în atac sau în 
apărare. Sunt folosiți, mai rar, şi alți termeni: colaborare, coordonare, 
interacțiune. 

În vechile manuale, numai la Albin se vorbeşte mai pe larg 
despre acţiunea comună a pieselor: „Este foarte avantajos ca amândoi 
curierii să poată întreprinde un atac în asociațiune...”; „Rochada, mai 
totdeauna servă a pune ambele turnuri în comunicaţiune; când ele sunt 
legate, adică când dominează o linie şi între ele nu se află vreo piesă, 

forța lor este atuncea mai mare ...”. Tot la el găsim şi sinonimul 
împreunare, într-un context mai puţin relevant. La Rujiţki nu am găsit 
decât o singură afirmaţie care face aluzie, într-un mod simplist, la 
cooperare, atunci când atrage atenţia că pionii pot deveni puternici, 
deşi sunt piesele cele mai neînsemnate: „Numai prin agiutorul între 
dânşii şi prin legătură bună pot face folositoare ispravă”. 


Criză de timp 

Noţiune relativ nouă în şahul contemporan, criza de timp este 
legată de măsurarea timpului de joc pe care îl consumă ambii jucători. 
A fost nevoie stringentă de introducerea unor prevederi speciale în 
regulamentul de desfăşurare a concursurilor oficiale după apariția 
ceasului de control. La noi acest termen a apărut întâi în zonele vestice 
ale țării (Banat şi Transilvania), fiind redat prin lipsă de timp (calc 
după germ. Zeitnot). În forma din titlu este folosit în primele decenii 
ale secolului trecut, probabil după fr. crise de temps. Şi termenul 
înrudit, depăşirea timpului (de gândire), are tot un model francez: 
depassement de temps. Acesta marchează rezultatul de obicei trist al 
unei partide, când unul din adversari pierde după căderea stegulețului 
cu care este dotat fiecare cadran al ceasului de control, indiferent de 
faptul că s-ar fi putut salva, sau chiar dacă avea poziție superioară. 


Cursă 

Calc după fr. piege, cursa este o manevră tactică prin care 
adversarul este atras într-o continuare aparent bună, dar în realitate 
defavorabilă. Sunt bine cunoscute în teoria deschiderilor numeroase 
curse în care cad adesea jucătorii fără experienţă, ca să nu mai vorbim 
de începători. Deseori, în concursurile importante, cursa este o armă 
puternică a jucătorului aflat în poziţie pierdută, dacă adversarul este în 
criză de timp şi, evident, nu poate analiza rapid consecinţele ei. Un rol 
deosebit au cursele în compoziţiile de şah, dar ele urmăresc alte 
scopuri decât în jocul practic. 


Derocare 
Termenul semnifică forțarea adversarului de a executa o mutare 
cu regele sau cu unul din turnuri, fapt care duce la interdicţia de a face 

rocada. Este infinitivul lung al lui deroca, formație românească din a 
roca (< fr. roquer), probabil şi sub influența termenului echivalent fr. 
déroquage. Derocarea constituie un dezavantaj major pentru jucătorul 
în cauză, pentru că rămânerea regelui pe locul inițial poate fi urmată de 
un atac periculos din partea adversarului, cu alte cuvinte desființează 
tocmai rațiunea pentru care există dreptul ambelor părți de a face 
rocada. 


Termenii de şah şi aventurile lor 


Deschidere 

Calc după fr. ouverture, deschiderea denumește prima fază a 
partidei de şah şi constă în mobilizarea forțelor şi pregătirea lor pe cele 
mai potrivite câmpuri, pentru a intra apoi în faza jocului de mijloc. În 
izvoarele şahiste vechi nu găsim un termen corespunzător celui din 
titlu. 

La Rujiţki, de pildă, nu apare nicio delimitare netă a celor trei 
faze de care am vorbit în altă parte. Se întrevăd acestea doar în 
capitolul Pentru plan şi execuţia lui, care cuprinde mai multe sfaturi, 
adresate către cititor în stilul său colocvial atât de atrăgător. lată câteva 
dintre cele referitoare la începutul partidei, care pot fi considerate 
elemente de deschidere: „1. Până când nu vor fi aşăzate toate pietrile 
într-o slobodă şi bună poziție, până atunci nici trebuie să gândească 
cineva la un plan. 2. Mai întâi caută a urma (n. a. = a muta) cu soldații 
cei din mijloc precum s-au arătat mai sus. 3. Pi partea aceea unde se 
află împăratul fă chip ca să aibi mai mulți soldați decât duşmanul. 4. 
Aşază pi adiutanţi şi pe cavaleri în dosul soldaţilor... Pi vizirul pune la 
un loc sigur şi nu-l expozarisi (n.a. = expune) cătră o figură 
duşmănească... 5. După ce ai pus pietrile într-o aşa bună poziţie, apoi 
este vremea pentru atac”. Numai la M.A. găsim un termen adecvat, 
anume început, tradus din fr. début, însă care nu se va menține. Spre 
sfârşitul secolului al XIX-lea, în „Adevărul ilustrat”, faza de joc pe 
care o discutăm va avea numele uvertură (< fr. ouverture), dar nici 
acesta nu va putea să reziste alături de termenul muzical omonim, de 
mult consacrat în limba română. 

Despre deschideri trebuie să spunem că în teoria şahistă poartă 
numele jucătorului care le-a analizat şi le-a pus în practică (Gambitul 
Evans, Apărarea Alehin ş.a.) sau al ţării de origine a acestuia 

(Apărarea franceză, Partida spaniolă, Partida italiană, Apărarea 
rusă, Apărarea siciliană ş.a... 

Ecouri ale acestor denumiri găsim şi în literatură: astfel ne 
putem explica titlul metaforic al romanului Apărarea Lujin al lui 
Vladimir Nabokov sau al piesei de teatru Siciliana, de Aurel Baranga, 
în care unul dintre eroi este un jucător de şah. 


Dezvoltare 

Termen des utilizat în comentariile asupra partidei de şah, 
dezvoltarea (< fr. developpement) defineşte un principiu strategic 
fundamental de a cărui corectă aplicare depinde soliditatea cu care este 
tratată deschiderea. Pe scurt, înseamnă plasarea pieselor de pe 
câmpurile inițiale pe acele câmpuri unde vor avea eficacitate maximă 
şi condiţii favorabile pentru a intra în faza jocului de mijloc. Apare la 
Albin sub forma developare, dar nu a putut concura cu omonimul său, 
important termen tehnic. Are ca sinonim termenul mobilizare, des 
întrebuințat în sintagma mobilizarea forțelor. 


Diagramă 

Prin diagramă (< fr. diagramme) se înţelege reprezentarea 
grafică a unei poziţii (de obicei importante) dintr-o partidă sau poziția 
iniţială a unei probleme de şah sau studiu. La M.A. are denumirea 
neobişnuită de planşă, iar mai târziu, s-a folosit rar termenul echivoc 
de figură. 

Trebuie reținut că Albul este situat în partea de jos a diagramei, 
iar Negrul în partea de sus. S-au publicat în vechile tipărituri şahiste 
partide în care fiecare mutare era ilustrată pe câte o diagramă, jocul 
derulându-se ca un veritabil film, fără ca cititorul să folosească tabla 
de şah. Acest tip de cinematograf de şah (cf. fr. cinema des échecs) a 
fost pentru prima oară pus în practică la Londra în 1819. 


Dublu 

Adjectivul dublu este un determinant al câtorva termeni uzuali, 
dar nu a avut tot timpul această înfăţişare. La Rujiţki nu vom întâlni 
forma actuală a adjectivului. El îl utilizează atunci când este vorba de 
şah dublu în două feluri: a) creaţie hibridă după germ. Doppel — 
Schach: „Ferăşte-te ca prin mişcare[a] unei pietre duşmăneşti să nu 

primeşti un dubel şah”; b) încercare de adaptare a pronunțării fr. 
double: „Caută tot chipul spre a da duşmanului un dubl şah, însă fără 
rizico”. Cuvântul rizico este o variantă veche a lui risc, împrumut din 
it. risico sau germ. Risiko, care a rămas în forma învechită şi incultă 
rizic. 


Termenii de şah şi aventurile lor 


Forma actuală apare la Albin, când vorbeşte despre pioane 
duble. Totuşi, puţin mai târziu, când dublu era încă un neologism puţin 
cunoscut, vom găsi termenul îndoit la M.A. în definiţia pionului dublu: 
„+. pion îndoit este acela care prin oarecare luare vine a se aşeza pe 
coloana unui alt pion”. La acelaşi autor, dublarea turnurilor (aşezarea 
lor pe aceeaşi coloană) se va numi în mod asemănăor: „.... jucătorul 
trebuie să caute mijlocul de a îndoi turele sale”. 


Elo 

Este numele unui jucător american, profesor de fizică, cel care a 
inventat un sistem de clasificare a jucătorilor, calculat pe baza 
rezultatelor obţinute în concursurile oficiale validate de F.I.D.E. Acest 
sistem a devenit nume comun, fiind cel care exprimă sintetic forța unui 
jucător, astfel încât se poate spune: „jucătorul X are un Elo Y“. În afară 
de aceasta, suma de punctaje ELO ale participanţilor la un concurs, 
împărțită la numărul lor, aşa-zisa medie ELO, reprezintă şi categoria 
corespunzătoare a concursului. 

În studiul său, americanul Arpad Elo a făcut şi o comparaţie a 
forței şahiste cu vârsta jucătorilor, pe baza unui eşantion de 51 de 
maeştri a căror carieră a durat cel puţin 20 de ani. Constatările sale au 
fost următoarele: progresele rapide se înregistrează începând de la de 
15 ani până la 30 de ani, perioada manifestării lor maxime fiind între 
30 şi 45 de ani. Excepţiile au fost numeroase în ambele sensuri: unii 
maeştri au avut o longevitate deosebită, cum a fost Steinitz, care şi-a 
păstrat titlul de campion mondial până la vârsta de 58 de ani, pe de altă 
parte alții au manifestat o precocitate remarcabilă, precum Fischer, 
Kasparov, Tal. 


Ex-aequo 
Provenit din lat. exaequo „a egala”, termenul a intrat în 
terminologia internațională pentru a desemna faptul că doi sau mai 

mulţi jucători dintr-un concurs au totalizat acelaşi număr de puncte. 
De exemplu, în campionatul Franţei din 1963, patru jucători au avut 
acelaşi punctaj, fiind declaraţi ocupanţi ai primului loc ex-aequo. 
Astăzi, într-o situaţie similară, organizatorii instituie un meci de baraj 
pentru a se desemna câştigătorul titlului de campion. 

Termenul este frecvent uzitat şi în compoziţia şahistă, în cazul 
când arbitrul clasează pe același loc unele lucrări participante la 
concurs. 


Fianchetto 

Cuvântul-titlu este luat aidoma din it. fianchetto (< fiancata 
„lateral” < fianco „flanc”) şi denumeşte acea deschidere în care se 
dezvoltă piesele pe partea nebunilor, pe al doilea câmp al coloanei 
calului. Termenul îi aparține cunoscutului teoretician italian din sec. 
XVIII Domenico Ponziani. S-au folosit în perioada interbelică 
termenii românizaţi fianchetare sau fianchetat (din vb. *fiancheta), 
pentru a desemna plasarea unui nebun pe flancul damei sau regelui. 


* — cuvânt neatestat. 


Final 

Termenul final (< fr. finale) are dublă semnificaţie. Prima dintre 
ele se referă la una din fazele partidei, a doua desemnează o 
compoziţie şahistă care nu rezultă din jocul practic, numită şi final 
artistic sau studiu. În cele ce urmează, ne vom ocupa numai de faza 
care urmează jocului de mijloc. Primul nume care i s-a dat, cel de finit 
„sfârşit”, participiul lui fini (franțuzism învechit, împrumutat din fr. 
finir), este calchiat după germ. Endspiel sau fr. fin de partie. Apare la 
Albin: „„... la finitul jocului turnul este mai forte decât cavalerul sau 
curierul”. La acelaşi autor are şi forma fine (< fr. fin): „la finele jocului 
o bună avansare a pioanelor spre câmpul inamic este de mare 
însemnătate”. A fost folosit şi termenul sfărșit de partidă (după fr. fin 
de partie), în perioada antebelică. Termenul din titlu s-a impus 
definitiv în literatura de specialitate în a doua jumătate a sec. XX. 

Există câteva tipuri generale de finaluri: a) finaluri de mat sau 
de remiză. în care nu există pioni pe tablă, ci doar figuri, care cer 
cunoştinţe teoretice pentru a se obţine rezultatul dorit; b) finaluri 

teoretice, pentru care există analize de câştig sau de remiză; c) finaluri 
practice, care trebuie jucate independent, întrucât nu se bucură de 
verdictul unor analize deja făcute. La multe dintre acestea, teoria a 
găsit răspunsuri adecvate, deoarece finalul de partidă este domeniul cel 
mai bine elaborat, grație numărului redus de piese participante la joc. 
Cu deosebire şahul electronic are aici contribuții importante, astăzi 
existând tipuri de finaluri în care nu pot fi puse la îndoială verdictele 
date de calculatoare, uneori contrare vechilor analize din tratatele de 
specialitate. 
Despre finalurile artistice vom vorbi sub articolul studiu. 


Furculiţă 

Denumire metaforică folosită în limbajul internaţional al 
şahului, furculița este un atac simultan pe care îl execută o piesă 
asupra a două piese adverse: fr. fourchette (de unde l-am luat şi noi), 
engl. fork, rus. eunka etc. Cel mai frecvent, un atac de acest tip este 
executat de un cal. 

Em. Dobrescu 
Pr. III, Vecernii e 1965 

/ a" = 


Remiză 
Diagrama prezintă o poziție rarisimă, în care remiza este 
asigurată de sacrificiul repetat al turnului, având ca fundament 
furculița salvatoare a calului: 
1.8e4! $b6 (1...Wxc4 2.2d6+) 2.Mb4+ $a5 3.Ba4+! 
b5! (3...6xa4 4.Ac5+) 4.$b2!! (ameninţă 5.4c3+) 4... We2+ 
5.%b3! Wd1+ 6.$b2 We2+ (6... Wxa4 7.5c3+) 7.$b3 remiză. 


Gafă 

Cuvântul--titlu are alt sens decât cel curent, fiind întrebuințat în 
terminologia şahistă pentru a desemna o mutare profund greşită, care 
nu se datoreşte slăbiciunii sau ignoranței celui care a făcut-o, ci unui 
moment de grabă sau oboseală. Nu trebuie deci pus semn de egalitate 
între gafă şi greşeală. Provine, ca şi cuvântul comun, din fr. gaffe. Din 
el s-a format derivatul a gafă, cu aceeaşi semnificaţie. În vechile texte 
de şah termenul nu exista. La Albin o mutare greşită era denumită 
„trăsură falşă” (< germ. falsch Zug). 

În literatura şahistă, una dintre gafele celebre este considerată 
aceea care s-a produs în ultima partidă a meciului pentru campionatul 
mondial (1892) dintre Steinitz şi Cigorin, când acesta din urmă, având 
mutare de câştig şi posibilitatea de a termina întrecerea la egalitate de 
puncte (9 la 9), a ales o mutare extrem de slabă şi a pierdut. Asemenea 
gafe inexplicabile au fost „diagnosticate” de dr. Tarrasch, celebrul 
jucător menţionat de noi mai sus, prin formula medicală latinească 
amaurosis scacchistica, traductibilă prin „orbire şahistă”, care a rămas 
vie în limbajul comentatorilor de şah. 


Gambit 

Termen arhicunoscut din teoria deschiderilor, gambitul 
denumeşte un sacrificiu voluntar de pion, din primele mutări ale 
partidei, având drept scop câştigarea de timp pentru organizarea unui 
atac rapid şi puternic prin asigurarea unor premise esenţiale: câştig de 
spaţiu, deschideri de linii, superioritate în centru etc. Este un termen 
internaţional de origine italiană. La noi provine din fr. gambit, la 
rândul lui împrumutat din it. gamberto „idem”, cu sensul primar de 
„piedică pusă cuiva”. Prima dată termenul apare la M.A., fiind explicat 
astfel: „...de la italianul gamberto, care însemnează „lovitură în 
genunche”. 

Deşi încalcă principiul fundamental al egalității de material, 
gambitul este o deschidere cu mari perspective, potrivit datelor 
statistice. El poate fi acceptat sau refuzat. Este instructivă 
caracterizarea făcută acestei deschideri de către ex—campionul mondial 
Max Euwe: „Atunci când este jucat corect, atât Albul cât şi Negrul nu 
ştiu cu certitudine ce se va întâmpla; nu se poate demonstra prin 

analize că duce la câştig sau măcar la recuperarea materialului 
sacrificat, după cum nici faptul că sacrificiul făcut duce la pierdere”. 


J'adoube 

Este o expresie de origine franceză utilizată în vocabularul 
internaţional al şabhiştilor, care indică faptul că un jucător atinge o 
piesă, fără intenția să o joace sau să o captureze. Cu multă vreme în 
urmă era o abatere permisă de la regula „Piece touchée, piece jouée” 
(„Piesă atinsă, piesă jucată”). În prezent, nefiind înscrisă în Codul 
F.I.D.E., se practică numai între amatori, cu obligaţia ca să se pronunțe 
„j adoube”, înainte de a se atinge piesa respectivă. 

La origine, fr. adouber avea, în limbajul cavalerilor medievali, 
sensul de a „învesti un tânăr nobil cu rangul de cavaler, lovindu-l pe 
umăr cu latul sabiei”. La noi, în textele şahiste vechi, s-a încercat 
adaptarea termenului în două moduri. Mai întâi, s-a propus aşez, în 
„Jurnalul pentru toţi”: „Jucătorul care a atins vreo figură a adversarului 
său fără a zice așez (j adoube) poate fi obligat de a o lua”. Mai târziu, 
la M.A., este redat prin ating: „Când s-a atins o piesă, este obligat ... 
a zice ating, nelăsând-o din mână”. Nu s-au păstrat în terminologia 
contemporană. 


Joc de mijloc 

Acest termen denumeşte faza centrală a partidei, care începe 
atunci când sunt atinse obiectivele deschiderii. Dacă teoria a explorat 
în amănunt faza de debut, alcătuind un vast repertoriu de deschideri şi 
stabilind un număr de legi, în schimb pentru faza jocului de mijloc, 
teoria nu a elaborat decât unele principii generale, şi aceasta de abia de 
la începutul secolului trecut. În mare parte, desfăşurarea acestei faze a 
partidei este dependentă de inventivitatea şi de forța de joc individuală. 

De obicei, între cele două faze linia de demarcaţie o constituie 
efectuarea rocadei. lată şi câteva dintre elementele ce trebuie urmărite 
de jucători pentru a intra într-un mod avantajos în jocul de mijloc: a) 
să creeze adversarului puncte slabe (pion izolaţi, pioni dubli-statici, o 
minoritate de pioni pe unul din flancuri, un câmp slab, fără putinţa de 
a fi apărat de pioni); b) să obțină un centru dominant, să-şi asigure 
stăpânirea unei coloane sau a unei diagonale etc. Un obiectiv tot atât 

de important este pregătirea bine făcută şi din timp a unui final de 
partidă cu perspective favorabile, în urma evenimentelor ce se vor 
petrece în cursul complicaţiilor din această fază a partidei. 

Termenul este împrumutat din germ. Mirtelspiel şi a fost 
introdus de Albin, în cartea sa, în forma mijlocul jocului: „Pe la 
începutul sau pe la mijlocul jocului regele nu se întrebuinţează ca o 
figură ofensivă...”. În terminologia internaţională are forme apropiate: 
fr. milieu de partie (sau milieu de jeu), engl. middle game, it. centro di 
partita, rus. Mummenbuinunb etc. 


Virgil Nestorescu 


Jucător 

Cuvântul titlu, vechi derivat al lui juca, evident nu are nevoie 
de explicaţie, dar l-am inclus în lista noastră de termeni, pentru că în 
vechiul manuscris al lui Rujiţki figurează în forme regionale de real 
interes pentru istoria limbii noastre. Înainte de capitolele ce privesc 
regulile jocului, el face unele precizări folositoare jucătorilor: 
„Meşteşugul unui bun giucăuş urmează în trii ponturi: 1) a cunoaşte 
bine preţul fieşcăreia figuri. 2) a cunoaşte şi osăbirile de la unile cătră 
celelalte. 3) să ştie a face un bun plan la vreme cuviincioasă ...”. 

Sunt necesare câteva observaţii. Forma giucăuş pentru „jucător” 
este un regionalism moldovenesc cu sensul de „dansator” (DA); 
cuvântul ponturi este o formă învechită şi regională pentru punct; în 
sintagma Ja vreme cuviincioasă, astăzi de neînțeles, adjectivul are 
sensul (înv.) „potrivit, convenabil, cuvenit”. În altă parte, spre sfârşitul 
expunerii sale, autorul foloseşte termenul-titlu tot cu fonetism 
moldovenesc: ,,... giucătorul să-şi caute chip spre a pute agiuta pe un 
turn cu celălalt...”. 

Printre milioanelele de iubitori ai şahului sunt jucători de toate 
nivelurile: slabi, buni şi foarte buni. Vechii indieni le-au închinat 
tuturor jucătorilor de şah rânduri pline de înţelepciune, devenite 
adevărate maxime: 

Sunt jucători care joacă rău, dar care nu ştiu că joacă rău: 

Sunt ignoranți. Evitaţi—i! 

Sunt jucători care joacă rău, dar care ştiu că joacă rău: 

sunt conştienţi. Ajutaţi-i! 

Sunt jucători care joacă bine şi care nu ştiu că joacă bine: 

sunt modeşti. Stimaţi-i! 

Sunt jucători care joacă bine şi care ştiu că joacă bine: 

sunt înţelepţi. Imitaţi—i! 

Mai aproape de zilele noastre, doi foşti mari jucători de şah şi 
teoreticieni, au spus alte lucruri frumoase despre jucători. Iată cum văd 
ei jucătorul ideal: Un mare jucător de şah este un artist, un savant, un 
inginer, un general, un cuceritor (La Bourdonnais). Numai un jucător 
puternic îşi dă seama cât de slab joacă (Tartakover). 


Lant de pioni 

Este o denumire dată acelei formaţii de pioni în diagonală în 
care fiecare dn aceştia este apărat de cel precedent, baza 
reprezentând-o pionul cel mai apropiat de linia iniţială. Cele două 
şiruri de pioni aşezaţi astfel, albi şi negri, se blochează reciproc. 
Termenul provine din fr. chaîne des pions. 

Această dispunere a pionilor capătă mare importanță dacă se 
află în centrul tablei, deoarece face dificilă trecerea figurilor adverse şi 
obligă partenerul să aleagă lupta pe flancuri. O analiză teoretică amplă 
asupra lanțului de pioni, actuală şi astăzi, a întreprins Nimzovici, în 
cartea sa „Mein System”. 


Legare 

Calc după fr. clouage sau germ. Entfesselung, legarea este una 
dintre manevrele importante utilizate în partida de şah. O piesă este 
legată de către o piesă adversă atunci când nu poate părăsi linia ei de 
acțiune, fără să expună piesa pe care o protejează. Dacă aceasta din 
urmă este regele, atunci piesa legată este în imposibilitate legală de 
a-şi părăsi linia. O legare de durată poate avea efecte pozitive pentru 
partea care a forțat această manevră. În probleme şi studii, constituie 
un element artistic foarte des folosit. 


Majoritate de pioni 

Atunci când unul din adversari are cel puţin un pion mai mult pe 
o parte a tablei (pe aripa damei, pe aripa regelui sau în centru) se spune 
că dispune de o majoritate de pioni (< fr. majorité de pions). Trebuie 
precizat că această dispoziţie a pionilor este eficace numai dacă nu 

cuprinde un pion dublat. În mod normal constituie un avantaj în 
alcătuirea unui plan de joc şi conţine elemente dătătoare de speranţe în 
vederea unei viitoare transformări. De aceste lucuri şi-a dat seama şi 
Rujiţki, când îşi sfătuieşte cititorul: „Pi partea aceea unde se află 
împăratul fă chip ca să aibi mai mulți soldați decât duşmanul”. 


Virgil Nestorescu 


Manevră 

Termen des uzitat în comentariile şahiste fie despre partide, fie 
despre finaluri artistice, manevra (< fr. manoeuvre) este o succesiune 
de mutări ale unei singure piese sau ale mai multora, având ca scop un 
anume rezultat antecalculat, în atac sau în apărare. 


Mat 

Provenit din ar. mat „mort”, termenul mat se păstrează în toate 
limbile europene. Apare des în expr. şah (şi) mat, care are originea 
îndepărtată în locuţiunea arabă şah mat „şahul este mort”. În 
terminologia şahistă românească mat are etimologie multiplă: fr. mat, 
germ. Matt şi prob. tc. mat. Scopul final al partidei de şah este matul, 
care exprimă situația când regele primeşte un şah de care nu se mai 
poate apăra, moment în care partida se încheie. 

Iată cât de plastic arată Rujițki acest sfârşit al suveranului: „Șah 
mat! Să zice atunci când împăratul duşmănesc, după ce i s-au dat şah 
nu mai are chip a să mişca nici într-o parte, şi atunce s-au şi isprăvit 
giocul”. În dicționarul bilingv al lui Poenaru, sub fr. mat este dată 
explicaţia următoare: „... mat se zice în jocul şatrangi, de mişcarea care 
face să câştige partia, aducând pe riga să nu poate eşi din locul său fără 
să se prinză din nou”. În manualul lui Albin, termenul este preluat 
grafic din germ. Matt: „Ideea de a da matt este centrul tutulor 
combinațiunelor a acestui joc”. În ENC. ROM., definiția matului 
cuprinde şi explicaţia sa etimologică: (Despre regele ameninţat) „Când 
nu mai are unde se refugia se zice că e mat (mort) şi adversarul a 
câştigat partida”, 

În literatura şahistă sunt cunoscute diferite scheme de mat cu 
nume specifice, în afara celor purtând nume celebre (de ex.: matul lui 
Lucena, matul lui Legal). Printre jucătorii amatori este cunoscut 
îndeosebi termenul german Schustermatt „matul cizmarului”, care se 

poate produce numai în deschideri jucate primitiv. 

În partide pot apărea, e drept rar, maturi prezente în orice 
manual. Unul dintre acestea este matul cu epoleți (< fr. mat des 
€paulettes), în care regele se află pe prima sau, respectiv, ultima linie, 
sau pe una din coloanele laterale, şi este blocat în stânga şi în dreapta 
de două piese proprii. Cel mai cunoscut este matul sufocat (< fr. mat 
étouffé), care este dat de cal, regele advers fiind înconjurat de piese 
proprii. În trecut, la noi a fost numit de Albin mat înăbuşit sau 
strâmtorat, iar după aceea, în alt manual puţin răspândit, apare sub 
forma de mat înfundat. Astăzi, în cercurile jucătorilor cu o bună 
pregătire teoretică, circulă formula originară mat étouffé. Despre unele 
tablouri de mat specifice compozițiilor şahiste vom vorbi în capitolul 
X, rezervat Șahului artistic. 

În alte limbi, cu terminologie şahistă mai veche, din 
cuvântul-titlu s-au format de-a lungul timpului cuvinte noi: vb. fr. 
mater 1. „a face mat”. 2. (fig.) „a îmblînzi, a domoli”. 3. (fig., pop.) „a 
tăia nasul”; vb. germ. matten „a face mat” şi expr. Matt setzen „a face 
inofensiv (pe cineva)”; rus. mamoeamv» vb. „a face mat”; adj. 
mamosbiŭ „de mat”. 


Mersul pieselor 

Modul cum se deplasează piesele este numit la Rujiţki mărsul 
petrilor, căruia îi sunt consacrate multe rânduri, amintite în parte la 
caracteristicile pieselor de şah. O singură dată în loc de mărs el 
foloseşte mergere: „Mergirela] cavalerului nu are pedică, fiindcă sare 
+”. În „Jurnalul pentru toţi” se dau indicaţii despre cum se mişcă 
piesele în paragraful despre mergerea sau mişcarea lor. Modul propriu 
fiecărei piese de a se deplasa pe tabla de şah este expus în 
Regulamentul oficial al jocului. 


Muta, mutare 

Sunt termeni de bază care au suferit de-a lungul timpului 
schimbări importante. Îi vom analiza împreună, pentru că sunt legaţi 
formal unul de altul. 

Verbul muta, cu sensul „a deplasa o piesă de pe un câmp pe alt 
câmp” este întrebuințat prima dată de Rujiţki: „Când vroeşti a-l muta 

în dreapta pe împăratul, apoi mergi cu împăratu doi pași...”. Uneori, 
este înlocuit cu mişca: „Cât va fi vizirul duşmanului în lucrare, 
dumneata nu mişca pe împăratul din loc...”. 

Acelaşi autor nu întrebuințează şi subst. mutare pe care l-am fi 
aşteptat. Va folosi alte cuvinte: mişcare, trăsătură: „... mişcarea unei 
figuri”; „Cu câteva trăsături nu poți lua giocul”. Termenul este 
calchiat după germ. Zug şi trebuie corelat cu vb. a trage „a muta”, la 
rândul lui calc după germ. ziehen (v. infra). Este greu de descifrat 
motivul care l-a făcut pe autor să înlocuiască cele două cuvinte de mai 
sus cu urmare, atunci când defineşte rocada: „O dată la o partidă este 
slobod ca să muţi pe împăratul cu unul din turnuri, urmare fa] este aşa 
„..”. Presupunem că a vrut să dea cuvântului sensul de „continuare”. La 
Poenaru am găsit termenul mişcare, după cum am văzut mai sus, 
atunci când defineşte mutarea de mat. Manualul lui Albin, în mare 
parte tributar terminologiei străine, mai ales celei germane, nu are 
pentru muta nimic potrivit şi, traducând germ. ziehen prin trage, calcă 
pe urmele lui Rujițki în formularea enunțului unei probleme de şah 
reproduse în carte: „Albul trage şi dă în 2 trăsături matt”. Aceasta 
corespunde germ. ziehen, care înseamnă atât „a trage”, cât şi „a muta 
(la jocul de şah)”. Observăm totodată că reia în mod independent şi 
termenul trăsătură „mutare”. Alteori, trăsătură are şi varianta 
învechită trăsură: „Regele face o trăsură dreaptă”; „Negrul luând face 
o trăsură riscătoare..”. Cu acest prilej, semnalăm că atât vb. trage „a 
muta”, cât şi subst. trăsătură (var. trăsură) cu sensul „mutare” nu au 
fost înregistrate în dicționarele limbii române. 

Nesiguranţa continuă în presa transilvăneană: la rubricile de şah 
pentru mută vom găsi forma şi mai curioasă pleacă, tot după germ. 
ziehen, care are şi sensul de „a pleca”. Astfel, o diagramă reprezentând 
un studiu oferit spre dezlegare cititorilor are enunţul „Albul pleacă şi 
câştigă” („„Familia”, 1876), din care trebuie înțeles: Albul este la 
mutare şi câştigă. 

Termenul mutare mai are încă de aşteptat. Până atunci, vor fi 
folosite pe rând /ovitură sau lovire, ambele după fr. coup, de ex.: 
„mai am două lovituri” (din schiţa Șah şi mat a lui I.L. Caragiale, în 
care eroul este prim-ministrul vremii, un şahist pasionat, M.C. 
Epureanu); termenul /ovitură a fost folosit deseori, alături de mișcare, 


83 


şi de Mihail Sadoveanu în diferite scrieri despre şah. Forma /ovire, mai 
veche, apare în manualul lui M.A. („Această lovire se întâmplă 
adeseori la începuturile partidelor”), dar termenul mișcare este totuşi 
folosit preponderent. 

Rar am întâlnit şi pas, corespondent pentru mutare, la 
Sadoveanu şi într-un manual din secolul trecut. În presa şahistă veche, 
sinonimul mişcare a fost folosit frecvent, de ex. în publicaţia 
„Recreaţiunea” (1912). În sfârşit, o altă denumire este cea de 
manoperă, pe care o aflăm la M.A., atunci când explică rocada: 
„Rocarea se numeşte manopera prin care se mută regele din locul său 
spre tura sa sau spre tura regelui”. 

De abia spre sfârşitul secolului al XIX-lea, când foarte activă 
era rubrica de şah din „Adevărul ilustrat”, începe să apară termenul 
mutare, a cărui generalizare, alături de cuvântul-bază a muta, se va 
produce după câteva decenii. Aceasta se va întâmpla după apariția 
„Revistei Române de Şah”, care a adus mari servicii şi în privinţa 
uniformizării limbajului terminologic de specialitate. Din lanțul de 
sinonime menţionate mai sus, singurul care mai funcţionează este 
mişcare, pe care îl utilizează şi Regulamentul de şah în vigoare. 

Mutare „ad libitum” 

Provenit din lat. ad libitum, participiul vb. impers. libet „place, 
face plăcere”, termenul denumeşte o mutare a unei piese fără a preciza 
exact locul unde ajunge; este exprimată în scris prin indicarea 
simbolului piesei respective urmat de prescurtarea ad lib. sau oriunde, 
iar uneori de semnul ~. Această modalitate economică de a scrie 
mutările se întâlneşte mai ales în șahul artistic, în prezentarea soluțiilor 
problemelor sau studiilor. 

La Rujiţki, atunci când explică „mărsul” calului, aflăm că acesta 
„poate sări după plăcere şi după cum va fi de folos”, iar la Albin, 
atunci când se explică soluţia unei probleme de şah, regăsim termenul 
din titlu tot în sintagma după plăcere. 


Mutarea în plic 
Având ca model prob. fr. coup „sous enveloppe”, mutarea în 
plic se efectuează atunci când o partidă oficială se amână, pentru că nu 

se poate termina într-o singură rundă. Cel care urmează să facă ultima 
mutare înainte de întreruperea jocului nu o execută pe tablă, ci o scrie 
pe fişa personală, care se pune într-un plic, sigilat imediat de arbitrul 
concursului. Amânarea finalizării partidei poate dura câteva ore sau 
până în ziua următoare. După reluarea jocului, arbitrul reface poziția 
notată, face mutarea scrisă pe fişă şi pune în funcțiune ceasul de 
control, după care se continuă partida. În cazul când a fost scrisă o 
mutare neregulamentară (ilegală), jucătorul care a comis greşeala 
pierde imediat partida. 

Notăm că în limbajul familiar a circulat un timp, născută cel mai 
probabil din termenul şahist discutat, expresia a da (cuiva) mutarea în 
plic, cu sensul de a „concedia (pe cineva)” sau de „a muta (pe cineva) 
într-un post inferior”. 


Virgil Nestorescu 


Nebunul bun/rău 

Numele de nebun bun (<fr. fou bon) este dat nebunului care 
este capabil să-şi îndeplinească funcțiile fără piedici, să atace pionii 
adverşi şi să nu fie jenat de proprii pioni. Cu rare excepții, el este foarte 
folositor în finalul de partidă, cu condiţia ca pionii „confraţi” să fie 
aşezaţi pe altă culoare decât cea pe care o controlează. 

Celălalt termen, nebun rău (< fr. fou mauvais), desemnează 
aceeaşi piesă, dar care este împiedicată de proprii pioni să acţioneze 
eficient pe diagonala sa; aceasta se întâmplă mai ales în faza finală, 
atunci când trebuie să le asigure apărarea. 


Notaţie 

Prin notație se înţelege un sistem de fotografiere” a unei poziții 
de partidă sau de compoziţie şahistă, constând în transcrierea unei suite 
de mutări cu ajutorul unor prescurtări şi semne convenţionale. 

De mult timp, notația algebrică (cf. fr. notation algébrique) este 
cea mai răspândită, deşi sunt altele cu o mai mare vechime. Ea poartă 
şi supranumele de notație franceză, deoarece a fost inventată de 
Phillipo Stama (jucător de origine arabă, stabilit în Franța), a fost 
utilizată apoi de A. Philidor în celebrul său tratat şi, în sfârşit, a fost 
oficial adoptată de F.I.D.E. 

Opoziţie 

Termen de circulaţie internaţională, opoziţia denumeşte acea 
poziţie a regilor situaţi față în față pe aceeaşi coloană, linie sau 
diagonală, separați de un număr impar de câmpuri (1, 3, 5). Cu această 
semnificaţie, termenul a fost luat din fr. opposition sau germ. 
Opposition. Este un procedeu tactico-strategic care face parte din 
minimul de cunoştinţe necesare oricărui jucător, căci aplicarea sa 
corectă este hotărâtoare în finalurile de pioni. În funcţie de 
complexitatea poziţiei, există opoziție simplă sau apropiată (cf. fr. 
opposition immediate sau it. opposizione vicina) şi opoziție la distanță 
sau depărtată (cf. fr. opposition lointaine), atunci când pe tablă există 
pioni blocaţi, pentru care teoria câmpurilor conjugate (cf. fr. cases 
conjuguées) a adus precizări de mare utilitate. 

La noi, cel care subliniază în mod explicit rolul opoziției este 
manualul lui M.A., cu referire la finalurile de pioni: „Dacă ai un singur 
pion nu câştigi partida, când regele adversarului se află în opozițiune”. 


Partidă 

Este numele dat ansamblului ordonat de mutări albe şi negre, 
care se succed de la poziţia inițială până la mutarea prin care unul din 
jucători câştigă poziţia rezultată sau o acceptă ca fiind egală. Despre 
întrecerea dintre doi adversari, Mihail Sadoveanu spunea următoarele, 
în numărul aniversar al tinerei „Revistei de Şah” din mai 1927: „O 
partidă de şah se dezvoltă ca un organism aparte, din elemente 
cunoscute, însă totdeauna altfel în succesiunea şi combinaţiile lor. Şi 
când dezvoltarea partidei are în ea ordine, cugetare şi plan, atunci şahul 
devine problemă şi artă în același timp şi oferă o fină plăcere 
intelectuală”. 

Cuvântul este de mult împrumutat din ngr. naprisa, cu sensul 
de „întrecere între doi jucători”, cu cea mai veche atestare 
lexicografică din 1829 (v. DLR), consemnând o partidă de vist (joc de 
cărţi). A fost adaptat ca termen de şah (după fr. partie), încă din prima 
jumătate a secolului al XIX-lea. Cel care începe acest lung drum al 
cuvântului este tot Rujiţki: „La începutu giocului, soldații sânt mai răi 
decât o figură, iar la sfârşit [de] partidă să întâmplă că doi soldaţi sânt 
mai de folos decât un ofiţer”. 

Nu este întâlnit în dicționarele vechi care inserează şi articolul 
şah. Astfel, la Poenaru, cum am constatat la definiţia matului (v. 
supra), apare franțuzismul partie, ca şi la Stamati, la explicația 
termenului remiză: „Remisă, în jocul de cărţi, în şah partie nehotărâtă 
cine nu au câştigat-o”. Un episod singular îl consituie forma 
italienizată partita, în Jucătorul de şah, povestire tradusă din franceză 
de I. Heliade-Rădulescu: „Č... văzu iar pe jucătorul de şatranci 
făcându-şi partita”. 

Termenul revine în manualele vechi sub forma partidă. Îl 
foloseşte Albin când exemplifică remiza: „Nici curierul, nici cavalerul 
cu câte un pion nu pot, în unele cazuri, câştiga partida”. Tot într-o 
situație similară îl găsim şi la M.A.: „Dacă ai un singur pion nu câştigi 
partida... Este interesant de remarcat că termenul în forma partie, în 
ciuda faptului că este simțit ca un cuvânt străin, a rezistat multă vreme 
în presa şahistă veche, mai ales în Transilvania, probabil şi sub 
influența germ. Partie. Forma actuală a cuvântului-titlu se va impune 
definitiv în perioada interbelică. 

După regulile de desfăşurare stabilite în prealabil, există alte 
tipuri de partide, decât cele normale: a) partide blif; b) partide à 
l'aveugle; c) partide cu avantaj. 

a) Cuvântul blif este împrumutat din germ Blitz “fulger” şi 
semnifică un anumit fel de a se juca extrem de rapid, avându-se ca 
regulă fixarea unui timp de gândire foarte scurt (în general 5 secunde) 
între mutarea albului şi răspunsul negrului, şi invers, fiecare jucător 
fiind obligat să termine partida în cel mult 5 sau 10 minute, conform 
regulamentului adoptat în concurs. Primul concurs de acest gen (de 5 
minute) a avut loc la Berlin în anul 1909, cu o participare selectă a 
maeştrilor germani. 

Turneele acestea se numesc şi turnee de şah-fulger. Un 
neîntrecut jucător de „bliț” a fost campionul mondial Mihail Tal, un 
tactician înzestrat cu o mare viteză de gândire. În terminologia noastră 
cuvântul are şi derivatul blizist „jucător de şah-bliț”, întâlnit în 
limbajul oral. 

b) Partidele à l'aveugle (împrumut direct din locuţiunea 
franceză, general utilizată, care este uneori înlocuită cu sintagma 
parties sans voir) sunt aşa-zisele partide „oarbe”, care se joacă de 

regulă în simultane date de către un jucător care nu vede tabla de şah. 
Maeştrii arabi (de ex. Al-Suli, sec. X) sunt cei care le-au inaugurat, iar 
după ei le-au practicat mari jucători ai Evului Mediu, printre ei şi 
portughezul Damiani (sec. XVI), care le-a dedicat în cartea sa de şah 
un capitol special, cu titlul Arte de giocare alla mente. În era modernă, 
au fost nenumărate asemenea manifestări şahiste, susținute de mulți 
jucători faimoşi. Simultaniştii cei mai redutabili şi-au etalat 
capacitatea de a juca partide „oarbe”, doborând recorduri peste 
recorduri, care au ajuns la cifre impresionante: R. Reti 29 partide, A. 
Alehin 32 partide, M. Najdorf 40 partide, J. Flesch 52 partide, G. 
Koltanowski 56 partide (6 remize, 50 câştigate). 

Partide „oarbe” nu reprezintă poate formularea cea mai 
potrivită, deoarece ele înseamnă şi jocul practicat de nevăzători, care 
în ultima vreme se bucură de o dezvoltare apreciabilă pe plan 
internațional şi constituie un capitol aparte al şahului modem. 

În presa noastră veche, când locuţiunea d l'aveugle nu ajunsese 
încă în terminologia românească, asemenea întreceri au fost numite în 
diferite moduri: „Această partidă împreună cu alte 7 au fost jucate de 
Morphy în acelaşi timp şi din gând (adică fără a vedea şahul 
dinainte)... („„Recreaţiunea”, 1913); „La Berlin, C.V. Bardeleben a 
jucat 6 partide simultanee din gând („Recreaţiunea”, 1912), această 
partidă a fost jucată (...) din memorie, adecă dictând mutările fără a 
vedea figurile” („Adevărul ilustrat”, 1896). 

c) Partidă cu avantaj (< fr. partie à avantage) este acea partidă 
în care adversarul considerat mai slab primeşte un avantaj de la 
partenerul său, constând în piese, mutări sau timp de gândire. Mai 
poartă şi numele de partidă cu handicap (< fr. partie à handicap). 
Partide de acest fel se jucau foarte mult în secolul al XIX-lea, când se 
organizau în țările occidentale chiar turnee cu handicap, în care 
jucătorii de forţe inegale erau repartizați în aşa fel, încât cei slabi 
primeau un anumit avantaj de la cei puternici. Cel mai frecvent se 
disputau, contra unor sume de bani, între jucători faimoşi (ca Steinitz, 
de exemplu) şi diverşi amatori, în cafenelele marilor capitale europene. 

În vocabularul familiar al şahiştilor mai vârstnici, partidele de 
acest tip aveau un nume aparte: partide cu for, termen format după 
germ. Vorgabe „avans (în sport)”. A circulat şi loc. vb. a da (a acorda) 

for, calc după termenul sportiv germ. vorgeben „a da un avantaj”. De 
fapt, în terminologia şahistă veche expresia a avut forma tradusă a da 
înainte, aşa cum apare pentru prima oară în cartea lui Albin: „Acela 
care dă adversarului său vreo figură înainte are dreptul primei trăsuri”. 

Iată regulile unui turneu cu handicap disputat în Bucureşti, în 
1892: “Amatorii jocului de şah se împart în cinci clase. Clasa I face 
avantaj clasei II: un pion şi o mişcare; Clasa I face avantaj clasei III: 
un pion şi două mişcări; Clasa I face avantaj clasei IV: calul, Clasa I 
face avantaj clasei V: turnul; Clasa II face avantaj clasei III: un pion şi 
o mişcare şi aşa mai departe. Amatorii din fiecare clasă joacă între 
dânșii partida de şah egal, adică fără nici un avantaj.” 

Expresia a pătruns şi în limba literară, pentru că o găsim mult 
mai târziu, cu sens figurat, într-o poezie umoristică a lui Ion Pribeagu: 
Nu mă laud că-s maestru / Sau că sunt atotputinte / Dar am dat la alţi 
mai tineri / Multe puncte înainte. Este interesant de notat în încheiere 
că şi noţiunea „partidă de șah” apare uneori în stilul publicistic ca o 
metaforă în zugrăvirea luptelor politice. Iată exemple din editorialul 
publicat în ziarul România Liberă din 29.xi.2011: „Partida de şah 
pentru şefia Senatului s-a încheiat”; „Fiecare politician sau analist care 
se perindă pe la televiziuni pare, în anumite momente ale partidei de 
şah, depozitar al adevărului”. 


Pat 

Termenul pat a suferit serioase schimbări de conţinut în cursul 
vremii. În şatrange (în țările arabe şi apoi în Spania) pat însemna o 
formă aparte de victorie (e drept inferioară) pentru Alb, iar mai târziu 
din contra, pentru Negru (în prima jumătate a sec. XIX, în Anglia). 

În şahul modern, prin pat se înţelege situaţia în care, pentru 
jucătorul aflat la mutare, nu există nicio mutare posibilă, atunci când 
piesele sale sunt blocate, sau când regele, neatacat, nu are la dispoziție 
mutări fie pentru că toate câmpurile vecine sunt controlate, fie pentru 
că sunt ocupate de propriile piese. Rezultatul partidei este deci o formă 
particulară de remiză. 

Termenul provine din fr. pat, iar acesta din it. patta (din expr. 
essere pari e patta „a fi la egalitate”), care la rândul lui este urmaşul 
lat. pactum „pact”. Este interesant de remarcat că în terminologia 

italiană există pentru pat termenul stallo, deoarece patta este termenul 
generic de „remiză”, putându-se spune, când este cazul, patta per 
stallo. Majoritatea limbilor europene au împrumutat termenul pat. 
Excepţie fac sp. ahogado „(despre rege) sufocat”; v. it. affogato, astăzi 
dispărut în favoarea lui stallo; engl. stalemate, de origine romanică 
(prob. din angl.—fr. estale mate). 

Prima definiție este dată de Rujiţki: „Pat. Să zice când împăratul 
să află aşa de încungiurat, încât nu să poate mişca fără a nu fi în şah”. 
O explicaţie asemănătoare aflăm şi la Poenaru, unde nu se dă şi 
corespondentul românesc al fr. pat: „Termen ce se obicinuieşte la jocul 
şatrangelor când nu mai poate cineva mişca pe riga din loc fără a-l 
pune în primejdie de a-l pierde”. Ca variantă aparte de remiză, patul 
este definit pe larg în manualul lui M.A., unde se dă şi amănunutul 
istoric interesant că „în Anglia câştigă partida acela al cărui rege este 


» 


pat 

Ca încheiere, nu putem să nu menţionăm faptul că termenul a 
dobândit o semnificaţie de „stagnare” în lexicul românesc 
contemporan, după cum arată rândurile următoare desprinse din 
vorbirea unui om politic, care reuşeşte să prezinte foarte sugestiv 
imobilitatea politică internă: „Suntem într-o situaţie stranie de pat, în 
care toată lumea blochează pe toată lumea. Nu într-o situație de 
şah-mar”. 


Paţăr (paţer) 

Cuvânt neînregistrat în dicționarele limbii române, având sensul 
„jucător slab (dar cu pretenţii)”, paţăr (paţer) face parte din jargonul 
şahiştilor amatori. A fost împrumutat, probabil în cercurile şahiste din 
Transilvania sau Bucovina, din germ. Patzer „idem” (sensul fiind 
„cârpaci”), de unde s-a răspândit ulterior în restul țării. Este sinonim 
cu franțuzismul mazetă „jucător prost, neîndemânatic (mai ales la jocul 
de cărţi)”, cu care este uneori înlocuit. 


Pătratul pionului 

Veche regulă din teoria finalurilor de partidă, pătratul pionului 
(< fr. carre du pion) indică spaţiul în care trebuie să se afle regele, 
pentru a împiedica pionul advers în mersul său spre transformare. 

În virtutea acestei reguli, regele va putea să ajungă pionul numai dacă 
se află în interiorul pătratului, dar dacă se află la marginea acestuia şi 
nu este la mutare, pionul nu va fi ajuns. Unii autori folosesc şi termenul 
regula careului. 


A.K. Sarîcev 
Şahmatnii Listok, 1928 


Remiză 

Soluţia se bazează pe o foarte ascunsă manevră de obținere a 
pătratului pionului: 

1.%c8!! Albul se îndepărtează totuşi de pătratul pionului negru, 
dar numai aşa se va obţine remiza: 1...b5 2.%d7!! (regele se întoarce 
de unde a plecat, deşi pare că a pierdut două tempouri preţioase) 2...b4 
3.%d6! $ f5 (nebunul negru a fost atras aproape de regele alb) 4.Be5! 
Å c8 5.%d4 şi remiză, căci albul ajunge în cele din urmă pionul advers 
amenințător. Un studiu de mare profunzime, în ciuda materialului său 
extrem de redus, şi folositor pentru instruirea oricărui jucător de şah. 


Pièce touchée, pièce jouée 

Cunoscut termen, formulat în concursuri în forma din titlu, 
însemnând „Piesă atinsă, piesă jucată”, denumeşte o regulă potrivit 
căreia un jucător poate fi obligat să mute o piesă proprie atinsă, iar 
dacă aceasta aparține adversarului să o captureze. Cu puţine excepții, 
a intrat din limba franceză în vocabularul internațional, după apariția 
Regulamentului de şah, elaborat de F.I.D.E. în 1924, care a devenit 
unic pentru toate ţările afiliate la această organizaţie. O excepţie în 
această privință este rus. mponyn-x00u! „ai atins, joacă!”. Aplicarea 

acestei reguli poate să aibă loc numai în anumite condiții prevăzute în 
Regulament (v. şi J'adoube). 

Un exemplu amuzant ni-l oferă partida alăturată, terminată 
numai în 3 mutări, jucată la Viena în 1922. Fiind la mutarea a 3-a, 
după ce se produsese un schimb de pioni pe câmpul central d5, unde 
acum se afla dama neagră, iar pionul din fața regelui alb dispăruse 
(l.e4 d5 2.exd5 Wxd5), albul atinge din greşeală regele său. Ca 
urmare, obligat de adversar să-l mute, el nu are la dispoziție decât 
mutarea 3.%e2, pe câmpul unde se aflase pionul său, singurul câmp 
disponibil, după care este făcut imediat mat ai 3...We4. 


Pion izolat 

Noțiunea pion izolat (< fr. pion isolé) pare clară, dar trebuie 
reținut că se referă la acel pion care nu poate fi apărat de un alt pion, 
din cauza faptului că au dispărut pionii „confrați” de pe coloanele 
alăturate. Un asemenea pion în final de partidă constituie o slăbiciune 
gravă: când este atacat, nu poate fi apărat decât de figuri, ceea ce 
reduce simțitor mobilitatea acestora şi participarea lor activă în alte 
părți ale tablei. 

Descoperirea slăbiciunii pionilor revine probabil lui Philidor, 
dar aprecierea exactă a naturii acesteia şi cercetarea modalităților 
tehnice de folosire a ei sunt datorate lui Steinitz, ale cărui idei au fost 
puse la punct de succesorii săi: Tarrasch, Maroczy şi, mai ales, 
Nimzovici. În tipăriturile şahiste de la noi găsim termenul sub forma 
pion isolat, la începutul sec. XX. Termenului i s-a dat o formă concisă, 
anume izolan (isolan), de către Nimzovici, şi apare, alături de dubletul 
său din titlu, în multe articole sau cărți de şah contemporane. 

Pion liber 

Este denumirea dată acelui pion care nu are niciun pion advers 
în fața sa ori pe coloanele alăturate şi care merge spre transformare, 
fără a putea fi împiedicat de un alt pion. Prima sa denumire a fost pion 
trecut (< fr. pion passé) la M.A., care se menţine şi astăzi în limbajul 
oral, alături de termenul pion liber, mult mai des folosit. 


Pioni liberi legați 

Sintagma pioni liberi legați (cf. fr. pions passes et liés) 
defineşte acei pioni (doi sau mai mulți) situați pe coloane vecine, care 
nu au înaintea lor sau pe coloane alăturate pioni adverşi. Această 
structură de pioni reprezintă un avantaj serios, care în condiţii normale 
pot deveni un factor decisiv, mai ales în finalul partidei. 

Până s-a ajuns la termenul din titlu, s-au cunoscut şi alte 
denumiri. La Albin este subliniat rolul lor în „finitul jocului”: „La 
finitul jocului pioanele legate (împreunate) sunt periculoase, căci 
legate astfel şi ajutate încă în înaintarea lor capătă o putere care întrece 
nu numai pe aceea a unei figuri uşoare (cavaler sau curier), ci şi a 
turnului”. La M.A. se simplifică denumirea în pioane legate, iar 
într-un manual publicat mai târziu sunt numiţi pioni cuplați. 


Poziţie, poziţional 

Sunt termeni care apar frecvent în comentariile făcute despre 
modul în care se desfăşoară jocul în partida de şah. Sunt cunoscuţi în 
vocabularul şahist internaţional, dar la noi au intrat probabil prin 
corespondenții lor fr. position şi positionnel. 

Poziţie înseamnă structura formată din pioni şi figuri la un 
moment dat al partidei fie la alb, fie la negru; de asemenea, poate 
denumi şi poziția celor două tabere. Pentru a judeca o poziţie trebuie: 
a) să se facă inventarul întregului material; b) să se aprecieze maniera 
în care este dispus pe tablă acest material. Rujițki este primul care 
foloseşte cuvântul în capitolul Pentru plan şi execuţia lui: „vor fi 
aşăzate toate petrile într-o slobodă şi bună poziție ...”. 

Poziţional este atributul dat stilului de joc caracterizat prin 
mutări menite să amelioreze, să consolideze poziția, fără a căuta căi 
combinative de atac. De regulă, combinaţiile sunt precedate de o atentă 

fază pozițională. Acest termen apare de abia în perioada interbelică a 
secolului trecut. Despre Alehin s-a spus că poseda pe deplin arta de a 
juca pozițional şi în egală măsură combinativ, ceea ce a determinat pe 
comentatorii de şah să îl considere un jucător cu „stil universal”. 

Remarcăm că cei doi termeni sunt comuni şi unor jocuri sportive 
moderne (cum ar fi fotbalul, handbalul), având aproximativ aceleaşi 
semnificaţii. 


Rege despuiat 

Împrumut din fr. roi dépouillé, rege despuiat înseamnă regele 
rămas singur. De fapt, este vorba despre regele rămas fără apărare, aşa 
cum reiese din următorul citat dintr-un vechi manual de la începutul 
secolului trecut: „Dacă un jucător rămâne la sfârşitul jocului cu regele, 
un cal şi un nebun în contra regelui despoiat, trebuie ca cel ce are 
superioritate de forțe să facă mat în 50 de lovituri, la caz contrar 
partida este nulă”. 

În jocul practicat în unele ţări asiatice (de ex. India), o veche 
regulă dădea pierdută partida celui care nu avea pe tabla de şah decât 
regele. Astăzi, când cei doi regi sunt singurele piese rămase în joc, 
partida este remiză. 


Regulă 

Termenul regulă (< lat.lit. regula, fr. règle), cu sensul „normă” 
apare rar în primele noastre texte şahiste. Astfel, la Rujiţki capitolul 
succint despre regulile şahului este intitulat Pravile şahului, în care 
titlul este scris fără articularea cuvântului Pravile (arhaism împrumutat 
din slavonă), respectându-se normele limbii române vechi, în care se 
întâlnesc asemenea construcţii. Tot la el vom găsi însă şi termenul 
regulă, în paragraful intitulat Despre regula aşezării celor opt pietre 
cari să zic ofițări sau figuri. În manualul lui Albin, în loc de „regulile 
şahului” găsim legile şahului. 


Remiză 

Cuvânt bine cunoscut, remiză nu a ajuns la forma de acum decât 
după multă vreme. Înainte de a-i urmări evoluţia, se cuvine să amintim 
situaţiile în care se produce remiza: a) prin obţinerea unei poziţii de 

pat; b) prin şah perpetuu; c) prin inexistența unui material de câştig de 
ambele părţi; d) prin repetarea de trei ori a aceleiaşi poziţii; e) prin 
acordul adversarilor de a declara partida egală (remiză prin 
conveniență). În legătură cu acest din urmă caz, amintim că înainte de 
1963 F.I.D.E. adoptase o regulă după care o partidă de concurs nu 
poate fi declarată remiză, chiar cu acordul părţilor, dacă nu s-au jucat 
30 de mutări. După 1964, F.I.D.E. a abolit această prevedere în noul 
cod internațional. 

În manuscrisul lui Rujiţki, termenul este pomenit în lista 
intitulată Explicația unor cuvinte întrebuințate la acest gioc, sub forma 
remis (redare exactă a germ. Remis), cu următoarea definiţie: „Remis 
(prelungire sau lucru nehotărât) să zice când nici o parte nici alta nu 
poate face pe împăratul mat”. Şi la Albin are aceeaşi formă, dar 
explicaţia se referă la altă modalitate de a termina jocul la egalitate: 
„Ţinându-l mereu în schach ... adversarul nu-l poate face matt şi astfel 
partida, rămânând nerezolută, se numeşte remis”. Adj. nerezolut este 
forma negativă a lui rezolut (< germ. resolut) „decis, stabilit”, cuvânt 
rar astăzi. 

În dicționarele vechi este înregistrat cuvântul de origine 
franceză remisă (< fr. remise, care a dispărut în favoarea lui nulle sau 
nullité), aşa cum îl notează Stamati, cu explicaţia: ,.... în jocul de cărţi, 
în şah partie nehotărătă cine au câştigat-o”. În această formă 
învechită, remisă se va menține mult timp, până când se va impune 
forma actuală de remiză. 

S-au întrebuințat şi alţi termeni. În „Jurnalul pentru toți” se 
spune: „... partida e nulă când unul dintre adversari, având o partidă 
desesperată, parvine a da continuu şahuri regelui advers”. Este 
împrumut din fr. partie nulle, formulă pe care o vom reîntâlni şi în 
paginile de început ale „Revistei de Şah” într-un comentariu: „După 
propunerea Albului, partida a fost considerată nulă” (1925) şi într-un 
enunţ la un studiu: „Alb joacă şi face partida nulă” (1927). Termenul 
acesta franțuzesc se regăseşte şi în formularea „Albul anulează 
partida” (1927), care dă verbului românesc anula un sens pe care nu-l 
are în limbajul sportiv, preluându-se în mod greşit modelul fr. annuler. 

Remiza de salon, despre care se vorbeşte uneori în mod critic, 
exprimă lipsa de combativitate a jucătorilor, care din păcate nu poate 

fi sancționată. Cândva, marele Capablanca decretase „moartea şahului 
prin remiză”, lucru care este încă departe de a se înfăptui, dar el avea 
în vedere limitele jocului, când este practicat la perfecţiune, nu 
„metoda” de a obţine puncte fără pierderi de partide. 

Iată şi o întâmplare mai puţin obişnuită, plină de amuzament, în 
legătură cu oferta de remiză făcută de un jucător adversarului său. 
Celebrul jucător spaniol al sec. XX, Arturo Pomar, un om deosebit de 
galant cu femeile, avea la un simultan printre adversari şi o doamnă, 
căreia i-a propus remiză, deşi el avea partida câştigată. Doamna a 
refuzat, nedorind un asemenea cadou, dar marele maestru spaniol a 
găsit „salvarea”: a făcut o combinaţie încheiată cu şah etern, care a 
însemnat, fără voia doamnei, un rezultat forțat de egalitate. 

Cuvântul remiză a intrat în diverse straturi lexicale ale limbii 
române. În cronicile sportive (mai ales despre fotbal) a căpătat sensul 
„meci egal”, ca într-un articol inititulat Regii remizelor amicale. 
Uneori, în stilul sportiv este folosită şi sintagma remiză albă, care 
copiază expresia curentă scor alb „meci fără goluri”. Deseori este 
folosit şi verbul a remiza, derivat pe teren românesc, cu sensul de bază 
„a termina o partidă de şah la egalitate”, care s-a extins şi în 
vocabularul tehnic al altor sporturi, nu numai individuale, dar şi pe 
echipe, fiind prezent în primul rând în cronicile de fotbal, atunci când 
se înregistrează un rezultat egal al întrecerii. Surprinzător este să găsim 
ceva similar şi în opere literare, cum este versiunea în română a cărții 
scriitorului brazilian Paulo Coelho, Vrăjitoarea din Portobello, anume 
în contextul următor: „... mi-a spus ... că avea un iubit ... I-am răspuns 
că şi eu aveam o iubită, aşa că a fost remiză”. Ceea ce arată că şi în 
portugheză lucrurile stau la fel cu privire la valorile stilistice ale 
termenului corespunzător (empate). 

În terminologia altor limbi europene, remiza este denumită cu 
mijloace proprii: engl. draw (şi cu sensurile „scor egal, meci egal”), sp. 
tablas (pl. lui tabla, folosit metaforic atât în şah, cât şi la jocul de 
dame), rus. nuuva (cu aceeaşi valoare semantică pentru orice sport). 


Termenii de şah şi aventurile lor 


Repetare 
Termenul repetare (de mutări, de poziţii) reprezintă o veche 
regulă după care o partidă poate fi declarată remiză. 

Sunt trei situaţii: a) când regele este supus unui şah etern; b) 
când este vorba de o repetare de mutări propriu-zisă, pe care unul din 
adversari nu o poate evita; c) repetarea poziţiei de trei ori, cu acelaşi 
jucător la mutare. Ultima situație menţionată se confundă în practică 
cu cea anterioară. 

Un amănunt istoric interesant găsim la Rujiţki, anume o abatere 
de la regula actuală, care era specifică vremii de atunci: „Cel ce va fi 
în acea poziţie de a priimi un şah necontenit, fără de a pute a să apăra, 
acela are dreptate a cere de la protivnic ca să contenească cu şahu, 
căci în alt chip va fi socotit partida remis...”. Evident, potrivit 
regulamentului în vigoare, o asemenea solicitare nu se mai poate face, 
partida fiind în mod automat remiză. 


Rocadă 

Denumind cea mai complexă mutare în partida de şah, rocada 
marchează o interesantă treaptă de dezvoltare a şahului modern, 
urmată de progrese importante în ceea ce priveşte teoria jocului de 
mijloc. Ideea de efectuare a rocadei aparţine spaniolului Ruy Lopez şi 
s-a născut din dorința de feri regele de atacuri violente ce pot fi 
declanşate în centrul tablei, dacă acesta rămâne în poziţia inițială. În 
Franța a fost introdusă în prima jumătate a secolului al XVII-lea, după 
care s-a răspândit şi în celelalte țări europene. Această nouă prevedere 
regulamentară a condus la prelungirea duratei partidelor şi a dat 
naştere unor noi analize teoretice. 

În limbile europene, rocada este legată de numele turnului, iar 
numele turnului este legat de pers. rukh, după cum am văzut mai 
înainte. Le reamintim: sp. roque, V. fr. roc, it. rocco, germ. Roche, v. 
engl. castle (astăzi rook). Din acestea s-au format numele dat rocadei: 
sp. enroque, it. rocco, fr. roque (mai târziu şi rocade, ca extensiune a 
termenului militar omonim), germ. Rochade, engl. castling (care se 
folosește rar cu sensul „turn”). Deşi era cunoscută de mult, rocada 
apare ca termen generalizat de abia în secolul al XIX-lea. 

Mutarea complexă pe care o reprezintă rocada este descrisă 
prima dată în literatura noastră şahistă de Rujițki, în paragraful Despre 
împărat sau şah. Iată cum o defineşte în stilul său inconfundabil: „O 
dată la o partidă este slobod ca să muţi pe împăratul cu unul din două 

turnuri, urmare[a] este aşa. Când vroeşti a-l muta în dreapta, apoi 
mergi cu împăratu doi paşi sau două câmpuri, şi pe turnul din dreapta 
vei aşeza chiar lângă împăratul în stânga, iar dacă vroeşti a-l muta în 
stânga, atunci mergi doi paşi spre stânga şi vei pune pe turnul cel din 
stânga chiar lângă împăratul în dreapta. Această urmare să numeşte 
rocher (a lunica)”. Spre sfârşitul lucrării, revine cu sfatul potrivit 
căruia efectuarea rocadei nu trebuie întârziată: „Caută să muţi pe 
împăratul mai în grabă, până când nu l-au mutat duşmanul (rocher)”. 
Cuvântul rocher, însemnând „a roca, a face rocada”, este o redare 
aproximativă a verbului fr. roquer (cf. şi vb. germ. rochieren), iar 
traducerea sa prin a lunica „a aluneca”, deşi sugestivă, nu este exactă. 

Ce spun dicționarele în această privință? La Poenaru, sub fr. 
roquer se dă explicaţia următoare: „în jocul şatrangelor: a pune tumul 
după riga şi a aşeza pe rigă de cealaltă parte a turnului”. În dicţionarul 
german-român al lui Barit, publicat la Braşov, găsim o formă verbală 
aparte, sub germ. rochen (rochieren): „aroşez, strămut regele şi turnul 
(în şah)”. Este o creaţie lexicală a autorului, care aminteşte oarecum de 
it. arocco „a roca”. La acelaşi cuvânt german, în dicţionarul lui 
Stamati, apărut la Iaşi, în altă zonă a ţării, apare o explicaţie similară, 
dar şi un cuvânt nou, de astă dată uşor de înțeles: „roca, strămută 
regele şi turnul”. Verbul roca „a face rocada”, împrumut din fr. roquer, 
s-a menținut multă vreme în limbă, dar nu este inserat în dicționarele 
importante. Un derivat verbal cu totul aparte rocadă „a face rocada” 
am întâlnit în ENC. ROM. în următorul context: „rocadă, adecă a muta 
regele şi bastionul deodată”. Nu a supraviețuit. 

Ca termen independent, cu accepțiunea ce i se dă în şah, rocada 
apare prima dată în manualul lui Albin sub forma rochadă (< germ. 
Rochade): „Regele poate face şi două trăsuri, când turnul său nu a 
făcut nici o mişcare şi când piesele între dânsul şi turn sunt pe alte 
câmpuri: o asemenea mişcare se numeşte rochadă”. Tot el atrage 
atenţia că „Rochada din partea regelui se numeşte rochada mică şi cea 
din partea reginei, rochada mare”, care se folosesc şi acum, având 
variantele, mai rare, rocada scurtă şi rocada lungă. 

Mai târziu, în grafia rocadă, care trădează proveniența sa 
franceză (rocade), este inserat la M.A. şi în ENC. ROM. După aceea, 
a devenit formă unică. 


Termenii de şah şi aventurile lor 

Termenul rocadă a pătruns din limbajul şahiştilor în vorbirea 
obişnuită, unde se foloseşte şi în expresia a face o rocadă „a schimba 
pe cineva (sau ceva) cu altcineva (sau altceva)”, pe care o înregistrează 
dicționarele moderne (DLR). lată două exemple recente din presa 
scrisă: „Rocadă la instanţa supremă”, sau „Se va face o rocadă în 
interiorul guvernului”. 


Rundă 

Înseamnă „fragmentul de timp dintr-un turneu de şah în cursul 
căruia participanții se întâlnesc doi câte doi, potrivit unui tablou 
adoptat dinainte”. Provine din germ. Runde (cf. fr. ronde). Cea mai 
veche atestare o găsim în paginile “Revistei Române de Şah” (1930): 
„ultima rundă a turneului de maeştri din Berlin”. Mai înainte, era 
folosit termenul tură, cu varianta tur, (< fr. tour). Dacă forma tură cu 
această semnificaţie a dispărut, fiind echivocă, forma zur „rundă” se 
mai întâlneşte şi în zilele noastre. 

Cuvântul-titlu a fost mai întâi utilizat în domenul șahului, apoi 
s-a extins şi în box, cu sensul „repriză a unui meci de box”, având şi 
formele rondă şi rund (prob. sub influenţa engl. round). 

În limba comună termenul rundă este folosit deseori pentru a 
desemna „un şir de acțiuni, manifestări de acelaşi fel”, după cum ne 
informează DLR: „leri s-a încheiat prima rundă de convorbiri 
oficiale”. 


Sacrificiu 

Prin sacrificiu se înțelege o mutare surprinzătoare care cedează 
voluntar material (un pion, o figură) pentru obținerea, imediată sau mai 
târzie, a unui avantaj pozițional sau recâştigarea de material cel puţin 
echivalent. Acest gen de mutare, care presupune o analiză minuţios 
calculată, face totdeauna impresie, fiind de obicei începutul unei 
combinaţii urmate de mutări forțate. Ca termen şahist, provine din fr. 
sacrifice. 

Iată sfatul lui Rujiţki în această privință: „După întâmplare, când 
vei voi să câştigi locul spre înlesnire(a] unui plan, atunce jărtvește un 
soldat fără grijă”. Verbul jărtvi, înv. şi reg., cu sensul „a sacrifica”, este 
derivat al lui jertvă „jertfă, sacrificiu” (< v. sl.). 

H. Rinck 
Pr. III-IV, Magyar Sakkvillag, 1928 


Ra 
/ / Mn 
ma" 


Albul câştigă 


De regulă, raportul dintre turn şi două figuri uşoare contra damă 
reprezintă un material de egalitate, dama având posibilitatea de a 
obține şah etern. Sunt rare cazurile când cele trei figuri pot obţine 
victoria. Studiul lui Rinck este un asemenea caz, în care un un 
sacrificiu neaşteptat duce la câştigarea damei negre: 

1.Aa5+! (nu 1.Ad2+ %c3 3.4d4+ %d3 4.âc5 Wes! =) 
1... %c3 2.5 b4!! (o mutare strălucită, care pune în priză dublă turnul) 
2...Y% g8 (captura damei duce la pierdere imediată: 2...%xb4 3.2c6+, 
2... xb4 3. 4 d2+) 3. b3+! (al doilea sacrificiu de turn care decide 
imediat lupta) 3... xb3 4. 4 d2+ ®$d4 5.8 xb4 etc. 

Forma din titlu apare mai târziu la Albin: „Rămâne însă 
totdeauna de calculat dacă prin sacrificiul pioanelor sale, poziţiunea 
inamicului este compromisă...”. Deşi a fost un timp concurat de jertfă, 
s-a impus până la urmă ca unic termen. 

Este pe larg folosit în compoziţii de şah ca element tematic 
încărcat de dificultate şi culoare, mai ales în finalurile artistice. 


A 


Schimb 

Termen curent în vocabularul şahiştilor, schimb (calc după fr. 
échange) înseamnă „mutare prin care se dă şi se ia adversarului o piesă 
de aceeaşi valoare”. Atunci când are loc un asemenea schimb, niciunul 
din cei doi adversari, matematic vorbind, nu a pierdut şi nici nu a 
câştigat ceva. Totuşi, poate fi avantajos pentru jucătorul care are deja 

o oarecare superioritate, simplificarea poziţiei făcând mai uşoară 
realizarea planurilor sale de joc. Teama multor jucători începători de a 
proceda la schimburi provine din credința falsă că poziţiile simplificate 
scad interesul de joc şi reduc animația luptei. Experienţa arată că şi 
poziţiile cu număr mai mic de piese pot să nască dispute pasionante. 

Vagi indicaţii asupra avantajului pe care îl poate avea un schimb 
de piese găsim la Rujiţki: „Când să află împăratul dumitale subt bună 
pază, şi acoperit fiind de soldaţii dumitale, atunce este bine să schimbi 
pi vizirul dumitale cu vizirul duşmanului, sau pi adiutantul cu adiutant 
„„»”, De asemenea, în ce priveşte partea de final a jocului, el sugerează 
avantajul schimbului: „la sfârşitul partidii, când s-au urmat 
schimbare[a)] ofiţărilor, atunci mare avantaj este a pune în lucrare pe 
însuşi împăratul”. 


Virgil Nestorescu 


Scop 

Una din primele lecţii ale începătorului este să înveţe care este 
scopul şahului şi care sunt valorile pieselor. 

În introducerea vechilor manuale găsim amănunte instructive în 
această privință, unele semănând a pledoarie pentru frumuseţea şi 
valoarea jocului de şah. Astfel, la Rujiţki, în capitolul Pre ştiinţă 
pentru acii care voesc a îmvăța giocul şătranci se spune: „Scoposul la 
stârnirea lui au fost a închipui între două puteri o bătălie, la a căria 
început sânt față amândoi împărații şi vizirii”. Cuvântul scopos „scop” 
nu este altceva decât forma etimologică neogrecească dispărută, care 
încă mai funcţiona atunci. Am subliniat şi cuvântul stârnire, pentru că 
are un sens învechit, destul de rar, anume cel de „inventare, scornire”. 
În altă parte, cuvântul-titiu apare în formularea unei indicaţii tactice 
importante: „Nu da şah fără vreun scopos”. 

În manualul lui Albin scopul şahului se referă nu numai la ceea 
ce urmăresc jucătorii pe tabla de şah, dar, printr-o sugestivă 
comparaţie, şi la viața socială: „Scopul jocului este de a duce pe Regele 
adversarului într-o poziţiune în care să nu se mai poată mişca. Regele 
se poate face prizonier, dar legile şahului au adoptat principiul cel 
nobil (care ar trebui să-l adopte toţi Imperatorii, Regii şi Principii etc.) 
ca Regele mai bine să moară, decât să cadă prizonier, prin pronunţarea 
cuvântului Schach-Matt (Mori Rege!)”. 

Simultan 

Este o formă de joc demonstrativ care constă în aceea că un 
maestru luptă împotriva mai multor adversari, de obicei de categorie 
inferioară. De regulă, maestrului simultanist i se acordă piesele albe în 
toate partidele susținute. Termenul a intrat prin germ. Simultan şi fr. 
simultane (cf. parties simultanees). Substantivul simultan, propriu 
limbajului şahist, este înregistrat târziu în dicționarele explicative, ca 
formă specială a adjectivului. 

Din istoria cuvântului, aşa cum reiese din vechile publicaţii 
şahiste, se constată că multă vreme s-au folosit sintagmele partide 
(partii) simultane şi partide simultane: „Dintre cele aproape 300 de 
partii simultane... abia a pierdut câteva ...” („Românul”, 1912) sau 
„Dr. Em. Lasker a jucat de curând la Berlin 30 de partide simultane ...” 
(„Recreaţiunea”, 1912). 

Simultanele clasice se desfăşoară cu mult fast şi atrag un număr 
mare de spectatori, jucătorul care îl susține fiind obligat să treacă de la 
un adversar la altul timp de multe ore. Aceasta explică ironica 
afirmaţie a marelui maestru american Reuben Fine, potrivit căreia 
„pentru a fi un bun jucător de simultane este esenţial să ai picioare 
bune şi o privire rapidă”. Ceea ce putem deduce din vechiul record al 
marelui maestru argentinian Miguel Najdorf, care a jucat în 1950, la 
Sao Paulo, 250 de partide, timp de 12 ore şi jumătate, cu rezultatul 
uimitor de 226 câştigate, 10 pierdute, 14 remize. 

De asemenea, de o mare popularitate se bucură simultanul orb 
(< fr. simultane à l'aveugle), despre care am vorbit însă mai înainte (v. 
Partidă). 


Strategie 

Este cunoscut faptul că şahul a fost conceput ca un joc în care 
lupta are asemănare cu bătăliile militare, iar în acestea strategia (< fi. 
strategie) are o importanță primordială. Evoluţia ideilor în şah a 
constat în primul rând în progresele privind strategia, important 
domeniu al teoriei şahului, în care s-au cristalizat principiile unanim 
acceptate astăzi despre dezvoltarea pieselor, formarea centrului, 
pregătirea din timp a planului de joc, aplicarea sau eventual modifi- 
carea lui ținând seama de aspectele schimbătoare ale poziţiei etc. 

Este ştiinţa (sau poate şi arta) de a elabora elementele de bază 
ale desfăşurării jocului, care se înfăptuiesc încă din faza de deschidere. 
Termenul apare târziu, în lucrări fundamentale de teorie modernă, deşi 
existau desigur suficiente elemente care îi vădeau existenţa. 

Ne oprim iarăşi la Rujiţki, primul nostru izvor, care spre sfârşitul 
manuscrisului dă cititorului său imaginar unele indicaţii de strategie: 
„Cu câteva trăsături nu poți lua giocul, fiind că fieştecare parte are 
multe mijloace spre apărare, şi ca să ştie cineva cu siguranție chipul 
prin care ar pute câştiga partida, acesta este cu neputinţă. Dar cel ce va 
pune pietrile sale la o aşa poziţie ca să poată atacarisi şi ca să să poată 
şi apăra, şi tot odată dacă va apuca la vremea cuviinciioasă un plan cu 
pătrundere şi îl va executarisi bine, acela poate nădăjdui a fi biruitor”. 

Mijloacele concrete care dau viaţă concepţiilor strategice sunt 
elementele tactice (v. infra). Elemente de strategie şi tactică se găsesc, 
la alt nivel, şi în şahul artistic, în special în domeniul finalurilor, atât 
de apropiate jocului practic. 


Şah! 

Este o mutare efectuată de o piesă adversă cu atac direct şi 
imediat asupra regelui. Anunţul verbal de avertizare este considerat un 
act de curtoazie, însă fără a fi obligatoriu. Aşa cum am arătat deja mai 
înainte, termenul la noi are dublă etimologie: tc. şah şi germ. Schach. 
La Rujiţki este explicat astfel: „Șah! Să zice când fără înpiedecare poți 
atacarisi pe împăratul duşmănesc”. Termenul nu era suficient asimilat 
în acea perioadă, astfel că în dicţionarul lui Poenaru este luat direct din 
fi. échec: „„... eşek, zicere ce întrebuinţează cineva la jocul şatranci, 
când dă de ştire împrotivnicului să-şi tragă înapoi sau să-şi apere pe 
riga”. Începând de la Albin, termenul șah! devine unic: „Pronunţarea 
cuvântului schach este un avertisment dat regelui advers, de câte ori e 
atacat...”. Albin adoptă grafia germană originară, dar după aceea va fi 
redat în grafii diferite în tipăriturile şahiste ale secolului al XIX-lea. 
Nu reținem decât formele şac, siac, folosite în revista orădeană 
„Familia”, care vădesc influența magh. sakk. 

Termenul francez échec (derivat din pl. échecs) a dezvoltat un 
sens aparte, cel de „nereuşită, insucces, înfrângere”, devenind cuvânt 
independent, pe care l-a împrumutat şi româna sub forma eșec. 

În stadiul contemporan al evoluţiei limbii române termenul şah! 
a căpătat sensul străveziu „atac, ameninţare”. Un exemplu ne oferă un 
editorial recent din presa noastră: „Decizia democraţilor, şah la 
liberali”. Pe de altă parte, dicționarele moderne (DEX, DLR), înregis- 
trează locuţiunea verbală a ține (pe cineva) în şah cu semnificaţia „a 
pune (pe cineva) în dificultate, luându-i posibilitatea de a acţiona, de 
a lua o hotărâre; a ține (pe cineva) în tensiune”. Titlul recent al unui 
articol de ziar, privind economia mondială, arată cât de actuală este şi 
astăzi această expresie: „Dolarul, ținut în şah de arabi şi de chinezi”. 
Această utilizare figurată a termenului se întâlneşte şi în alte limbi: fr. 
tenir en échec „a ţine în frâu”, germ. im Schach halten „a ţine (pe 
cineva) în șah”, sp. tener en jaque a alguien „a ţine în şah pe cineva”. 

Şah etern / şah perpetuu 

Nu este prima dată când vorbim despre acest termen, dar este 
necesar să-i acordăm mai multă atenţie. Aşa cum reiese din denumirea 
sa, prin el se defineşte situaţia când unul dintre adversari dă o serie de 
şahuri pe care celălalt le poate para, dar nu le poate evita în niciun fel. 
De obicei, se recurge la acest mijloc de remiză forțată, atunci când nu 
există altă posibilitate de salvare a partidei. 

În forma şah etern avem de-a face cu un calc după germ. 
ewiges Schach, iar forma şah perpetuu este împrumutată din fr. échec 
perpetuel. 

V. Kivi 
Pr. II, Revista Română de Şah, 1934 


? AZ 

Negrul nu pate fi împiedicat să transforme pionul d2 în damă. În 
această situaţie, albul va obţine remiza numai printr-o neaşteptată 
cooperare a figurilor sale, care vor ţine în şah etern regele advers: 

1.%g7! d1t 2.2f6+ %h4 3.205+! $g3 4.2c7+ $N 
5.8.b6+ Gel (accesul pe câmpurile albe g4, g2, e2, fl este interzis, 
din cauza furculiței calului pe câmpurile e3 şi c3) 6.8a5+ 2 
7.&b6+ $g3 8.c7+ $h4 9.4d8+ $h5 10.2f6+ $g5 11.%d5+ 
etc. 


O scurtă privire în trecut ne arată că Rujiţki a cunoscut termenul, 
dar i-a dat altă formă, potrivit mijloacelor pe care i le oferea atunci 
limba română, anume şah necontenit: „Cel ce va fi în acea poziţie de 
a priimi un şah necontenit, fără de a pute a să apăra, acela are dreptate 
a cere de la protivnic ca să contenească cu şahu; căci în alt chip va fi 
socotit partida remis, adică neisprăvit”. La rândul lui, Albin reia 
sintagma necontenit şah: „Regina albă e forțată a da regelui adversar 
necontenit schach...”. O modifică pe aceeaşi pagină, folosind formula 
continuu schach, arătând că este o cale sigură de a obţine remiza: .... 
jocul poate deveni şi nerezolut, când unul din jucători ţine pe regele 
adversarului său într-un continuu schach...”. Pe la începutul secolului 
trecut apare şi sintagma şach perpetuu, dar după aceea vor fi folosite 
ambele forme din titlu. 

Utilizat în stilul jurnalistic, termenul îşi dovedeşte forța de 
sugestie în următoarea comparare a situaţiei politice neschimbate din 
ţara noastră cu finalul anost al unei partide: „Un șah etern în favoarea 
afacerilor vechi, transpartinice, cu aceeaşi actori”. 


Şah marseiez 

Numele unei varietăți de şah, născocite în anul 1925 de jucătorul 
Albert Fortis, care a trăit în Marsilia, şahul marseiez (< fr. échecs 
marseillais) are următoarea regulă principală care îl deosebeşte de 
partida obişnuită: fiecare jucător trebuie să joace câte două mutări una 
după alta. Unele excepţii: dacă prima mutare este un atac la regele 
advers, jucătorul care a dat şah nu mai are dreptul la a doua mutare; 
captura en passant şi patul cunosc anumite modificări. Această formă 
de şah a stârnit mult interes în epocă, printre celebrităţile care l-au 
practicat numărându-se Alehin şi Reti. 

Şah prin corespondenţă 

Denumire provenită probabil din fr. jeu par correspondance, 
reprezintă o modalitate foarte răspândită de a practica jocul de şah, fără 
ca adversarii să se afle în faţa tablei: ei îşi trimit mutările prin scrisori 
sau, uneori, prin telegrame, iar în ultima vreme prin poşta electronică. 
Nu este de loc nouă această formă de a juca şah. Un document 
medieval menționează o partidă disputată pe această cale între 
comercianți austrieci; la fel, există date care atestă că în secolul al 
XVII-lea negustorii venețieni jucau prin corespondență cu 
comercianții croați. Mai mult chiar, se ştie că în 1740, Frederic al 
II-lea, regele Prusiei, a jucat la „distanță? cu scriitorul iluminist 
francez Voltaire, cu care era într-o corespondenţă activă. 

Adevărata lansare pe plan internaţional a şahului prin 
corespondenţă are loc în prima jumătate a secolului al XIX-lea, când 
se vor disputa primele meciuri de anvergură: întâi, între cluburile unor 
oraşe (Amsterdam şi Rotterdam sau Edinburgh şi Londra), iar apoi 
între mari capitale (Londra — Paris). Prima instanţă internaţională care 
va organiza turnee de acest fel, I.F.S.B. (Internationalen 
Fernschach-Bund), ia ființă în 1928. Sub egida acesteia a fost 
organizată în 1935 prima Olimpiadă de şah prin corespondenţă. După 
război, în 1951 a fost constituită actuala Federație, sub denumirea 
„The International Correspondence Chess Federation” (|.C.C.F.). De 
atunci până astăzi au loc cu regularitate diverse turnee de specialitate, 
precum şi campionate mondiale specifice. Este o formă de şah care 
atrage un mare număr de iubitori ai acestei discipline 
intelectual-sportive din toate țările lumii, care din diverse motive nu 
pot lua parte la concursurile organizate în fața tablei. 

Pentru a se asigura o simplificare a corespondenţei între jucători 
de diferite naţionalităţi, a fost adoptată o notație numerică specială, 
mai comodă decât cea algebrică, din care de fapt derivă. Potrivit 
acestei notații, pornindu-se de la Alb, coloanele sunt numerotate de la 
1 la 8, de la stânga la dreapta, iar liniile, în mod egal, de la 1 la 8, astfel 
că un câmp va fi notat cu două cifre, prima indicând coloana, iar a doua 
linia. Prin urmare, o mutare va cuprinde numai indicarea câmpului de 
plecare, urmată de cea care desemnează câmpul unde ajunge piesa 
respectivă (care nu este în niciun fel menționată). 

Și în această ramură a jocului de şah jucătorii noştri au avut 
rezultate demne de laudă: locurile 1 şi 2 în campionatul european din 
1975, obținute de Aurel Anton şi, respectiv, de Gh. Rotariu, şi din nou 
titlul de campion, obținut de Vladimir Sălceanu, iar pe echipe 
câştigarea mai multor ediţii ale Cupei Ţărilor Latine. 


Şah prin descoperire 

Efectuarea unui şah prin descoperire (< fr. échec à la 
decouverte) presupune mutarea prin care piesa jucată „descoperă” o 
altă piesă ce dă şah. Deci, atacul prin şah are loc prin deplasarea piesei 
care maschează piesa ce ameninţă regele advers. Forţa acestui tip de 
şah constă în aceea că piesa care joacă se poate deplasa pe mai multe 
câmpuri, atacând simultan şi alte obiective din tabăra oponentului. 

Prima prezentare a acestei noţiuni, având forma șah deschis, 
apare la Albin: „Schachul deschis ... prin el se înţelege că jucătorul 
care dă schach printr-o figură, care mai are între dânsa şi regele advers 
o altă figură şi când trăgând din acel loc, regele advers rămâne de cea 
dintîi atacat...”. În „Jurnalul pentru toți” este tradus din franceză prin 
şah descoperit, denumire pe care o regăsim şi mai târziu, în ziarul 
„Românul” (1911). În sfârşit, menţionăm că în limbajul oral am 
întâlnit, la şahiştii mai vârstnici, şi forma hibridă şah prin decuvertă. 


Şah şi mat! 

Probabil din fr. echec et mat, şah şi mat! este formula prin care 
un jucător îşi anunţă adversarul că regele acestuia nu mai poate să se 
apere la mutarea următoare. Prima dată la noi apare la Rujiţki în forma 
tradițională Șah mat!, preluată din vechiul şatrange, iar mai târziu, la 
Albin, o regăsim în grafia germană schach-matt. Dicţionarele 
înregistrează ambele forme: Șah și mat! sau Șah mat! 

În unele limbi occidentale, unde jocul are o mare vechime, 
formula Șah mat! a intrat de mult în limba vorbită, având sens figurat 
foarte sugestiv: germ. Schachmatt, cu funcţie adjectivală „istovit, la 
capătul puterilor” sau engl. checkmate care, pe lângă valoarea sa 
semantică originară, înseamnă ca verb „a zdrobi, a înfrânge pe cineva 
cu desăvârşire”. Dar şi în română există expresia A face (pe cineva) şah 
şi mat „a pune pe cineva în situația de a se recunoaşte învins (într-o 

luptă, într-o dispută), care este identică cu expr. a face mat (DLR). 

Formula şah mat a intrat, mai nou, şi în limbajul tehnic militar: 
engl. Checkmate este numele dat unui proiect de planificare strategică 
din cadrul aviaţiei militare a S.U.A., în anii '70 ai sec. XX. 

Şah viu 

Împrumut din fr. échecs vivants, şahul viu este una din formele 
rare de desfăşurare a unei partide de şah: jocul se petrece în aer liber, 
pe o tablă de şah amenajată ad hoc, piesele fiind persoane vii care se 
deplasează pe câmpurile depărtate unele de altele, la comenzile date de 
cei doi adversari. Spectacolele de acest fel au o mare vechime. Primul 
înregistrat de istorie este cel organizat în anul 1408 la Granada, în 
Spania, de emirul arab Mâhomed. Mai târziu, un duce de Weimar a 
construit în curtea castelului său o tablă de şah imensă din marmură, 
cu carouri colorate în alb și negru, unde se organizau asemenea 
întreceri şahiste. 


O partidă de şah viu, cu ocazia Olimpiadei de şah, Miinchen, 1936 

Având caracter de reprezentaţie teatrală, şahul viu s-a bucurat 
de-a lungul timpului de o mare răspândire, unii din „actorii” principali 
fiind jucători de şah iluştri. Cel mai faimos spectacol a avut loc în anul 

1934 la Moscova, pe un stadion. Piesele au fost repartizate astfel: doi 
atleți puternici (halterofili şi aruncători cu greutatea) figurau ca regi, 
două jucătoare de tenis erau dame, turnurile erau reprezentate de atleți 
„uşori”, înarmaţi cu mitraliere, nebunii au fost ciclişti, caii erau 
aruncători cu sulița, în timp ce jucători din două echipe de fotbal 
îndeplineau rolul de pioni. M. Botvinnik, campionul U.R.S.S. de 
atunci, conducea piesele albe, iar Riumin, campionul Moscovei, 
conducea piesele negre. Partida s-a terminat remiză după 36 de mutări. 


Tabia 

Este numele arab al deschiderii (za biya „dispozitiv de luptă”), 
care a fost dat în şatrange acelor poziţii de deschidere dinainte 
cunoscute şi de la care începea o partidă. După cum se ştie, atunci jocul 
era destul de lent; amintim puterea redusă şi mobilitatea slabă a unor 
piese ca firzan şi al-fil, ceea ce ducea la consumarea unui mare număr 
de mutări până când piesele importante să poată intra în joc, până să se 
atingă un moment satisfăcător al fazei dezvoltării. De aceea, vechii 
maeștri ai şatrangelui au elaborat tipuri de poziţii, cu şanse de ambele 
părți, de la care să se poată desfăşura jocul propriu-zis. 

La drept vorbind, cele 31 de zabii medievale cunoscute (v. 
Murray) reprezintă germenii deschiderilor analizate de teoria modernă, 
precum şi un început al teoriei dezvoltării. Şi în stadiul actual al teoriei 
se poate vorbi de un fel de tabii moderne, deoarece multe 
variante-—șablon din deschideri, îndelung analizate şi însumând adesea 
peste 15 mutări, sunt jucate zeci de ani fără schimbări importante. 


Tactică 

Element important din teoria șahului, tactica (< fr. tactique) 
studiază mijloacele de realizare a planurilor strategice propuse, adică 
mutările concrete necesare într-o anumită poziţie, precum şi 
procedeele tactice adecvate. Alături de strategie, zactica constituie 
arsenalul de luptă al jucătorului de şah. 

În istoria şahului, se disting, cum am mai arătat, perioade 
diferite de predominare a concepțiilor de joc sub acest aspect. 
Romanticii puneau mare preţ pe combinaţii şi pe mutări tactice 
spectaculoase, dar mai târziu „şcoala clasică” dominată de Steinitz, 

dimpotrivă, aplică cu stricteţe principiile strategice, lăsând tacticii un 
rol secundar. Jucătorii moderni au învățat că și una şi alta sunt 
necesare, în egală măsură, astfel că un mare campion trebuie să se 
bizuie pe o strategie solidă şi să stăpânească perfect arta loviturilor 
tactice. 

Din vechile manuale româneşti nu putem desprinde idei ce 
merită a fi amintite aici. Ne oprim numai la manuscrisul lui Rujiţki, 
care ne oferă în această privință doar câteva sfaturi înțelepte. Este 
vorba de capitolul Pentru plan şi execuţia lui: 1). „Decât toate mai 
întâi cercetează bine unde unde este parte[a] ce[a] mai slabă a 
duşmanului şi acolo ţânteşte tot planul. 2). Iar dacă nu găseşti prilej 
apoi urmează a cerca cu un atac viclean cu cavalerii. 3). Pietrile care 
îi vor fi piedică la planul făcut, pi acele să le schimbi cu a dușmanului. 
4). Bine este ca să înpiedici pi duşmanul să nu poate muta pe împăratul 
său”, 


Tehnică 

În jocul de şah, tehnică se cheamă capacitatea unui jucător de a 
transforma avantajul în victorie. Cu cât avantajul este mai mic, cu atât 
gradul tehnicii trebuie să fie mai mare. Aceasta se vădeşte cel mai clar 
în finalul de partidă, unde cea mai mică imprecizie poate să anuleze 
avantajul deţinut. Termenul şahist ne-a venit din fr. technique sau 
germ. Technik. Virtuoşi ai tehnicii au fost toți campionii mondiali, cu 
deosebire Capablanca, Alehin, Petrosian, Botvinnik, Smîslov, dar şi 
alți mari jucători, printre care un loc de cinste îl merită Akiba 
Rubinstein (polonez de origine), un neîntrecut maestru al finalurilor. 


Teorie 

Prin acest nume se înțelege ştiinţa jocului de şah, care stipulează 
principiile generale şi metodele de joc care guvernează cele trei faze 
ale partidei de şah. De aceea, termenul poate fi aplicat fiecărei faze de 
care se ocupă: teoria deschiderilor, teoria jocului de mijloc şi teoria 
finalurilor. 

Cele mai elaborate sunt teoria deschiderilor şi teoria finalurilor. 
În afara unor contribuţii individuale importante în domeniul 
finalurilor, succese notabile au înregistrat în ultima vreme cercetările 

întreprinse cu ajutorul calculatoarelor, care au stabilit căi sigure de 
tratare a unor tipuri speciale (de exemplu, în finaluri având până la 7 
piese). Pentru faza jocului de mijloc, cercetările teoretice au început de 
abia în primele decenii ale secolului trecut şi de aceea, cum am spus în 
alt loc, în absenţa unor linii directoare ferme, decisive vor fi în această 
„terra incognita” doar forţa de joc şi inventivitatea fiecărui jucător. 


Timp, tempo 

În terminologia şahistă, timpul semnifică atât durata jocului 
măsurată cu ajutorul ceasului, cât şi numărul de mutări efectuate. Este 
un element fundamental al jocului de şah, alături de material (piesele) 
şi spaţiu (tabla de şah). Factor esenţial în desfăşurarea partidei, timpul 
determină de multe ori gradul dezvoltării forțelor, în special în 
deschidere sau imediat după aceea. Un tempo (< it. tempo), termen 
recent, care exprimă de fapt „mutarea privită ca unitate a unei 
succesiuni de mutări”, poate fi decisiv. Se obține în special în faza de 
deschidere, printr-o dezvoltare rapidă şi armonioasă, prin consolidarea 
centrului etc. Dimpotrivă, se pierde prin lipsa de preocupare în acest 
scop, sau (în sens îngust) prin repetarea sau întârzierea unei mutări, 
prin efectuarea de mutări inutile. Rezultatul cel mai clar al pierderii 
unui tempo îl constituie adesea cedarea inițiativei către adversar. 

Dacă ne referim la timp ca limită de desfăşurare a jocului, să 
menţionăm că au fost înregistrate de-a lungul anilor multe recorduri, 
dificil însă de ierarhizat. Astfel, cea mai scurtă partidă poate fi cea de 
la un turneu-handicap, Cape Town, 1908 (negrul fără A f7): 1.e4 g5?? 
2.Wh5# sau Dordevic — Kovacevi€, Bela Crkva, 1984: 1.d4 &f6 
2.885 c6 3.37? Wa5+ [0-1]; iar dintre cele mai lungi: Nikolić — 
Arsovi6, Belgrad, 1989, remiză, 269 mutări (peste 20 de ore) sau Pilnik 
— Czerniak, Mar del Plata, 1950, remiză, 191 mutări (23 de ore). 

Termenul timp apare la M.A., atunci când spune că „albul a 
câştigat două timpuri” sau, cum am spune astăzi, două tempouri. Cei 
doi termeni au ajuns până la urmă să fie sinonimici în unele publicaţii 
şahiste, deşi tempo înseamnă doar „o mutare”. 

Termenul tempo este des utilizat în compoziţia şahistă, în special 
în tematica studiilor, subiect asupra căruia vom da unele detalii la 
capitolul corespunzător. 

Transformare 

Apărut târziu, termenul transformare se foloseşte numai în 
legătură cu pionii, atunci când aceştia ajung pe prima sau, respectiv, pe 
ultima linie, şi denumeşte înlocuirea lor obligatorie şi imediată cu orice 
figură proprie, exceptând regele. Este calchiat după germ. 
Umwandlung „schimbare, transformare”. Despre această regulă avem 
prima informaţie la Rujiţki, dar aplicarea ei atunci avea anumite limite: 
„Dacă un soldat va întra până la linia întâia a duşmanului (la linia 
ofiţărilor) atunce va putea pune în locul său unul din ofițări ori pe care 
va vroi, însă numai din acii ofițări care vor fi lipsind lui”. 

Această limitare a dreptului de transformare nu trebuie să 
surprindă, deoarece timp de secole regula funcționa în acest mod 
restrictiv (mai ales în Italia): înlocuirea pionului numai cu o figură 
proprie pierdută. Regula s-a impus în forma generoasă de astăzi abia 
după anul 1850, ca o acută nevoie de a îmbogăţi finalul, cea de a treia 
fază a partidei, caracterizată cel mai des printr-un număr redus de 
piese, în care figurile apărute prin transformare pot anima lupta în mod 
semnificativ. Un exemplu în acest sens ni-l oferă o celebră partidă 
jucată în anul 1919, la Moscova, între Alehin şi Grigoriev (cunoscut 
mai mult ca etudist şi teoretician), în care la mutarea a 23-a se aflau pe 
tablă cinci dame (trei albe şi două negre), partida a fost câştigată prin 
mat de către viitorul campion mondial. 

La noi, termenul actual a avut de aşteptat până să se 
generalizeze. În manualul lui Albin sunt date explicaţiile necesare cu 
privire la înlocuirea pionului cu alte piese, utilizându-se termenul 
schimbare, alături de vb. schimba: „Fiecare pion ajuns pe ultima linie 
a adversarului său se schimbă îndată într-o regină sau altă figură (după 
voință) chiar când prin această schimbare şi-ar redubla sau tripla 
ofițerii ce deja îi are pe tablă”. Forma schimbare se mai menține un 
timp, dar apar apoi diverse perifraze, ca: „pionii se prefac unul după 
altul în regine”, „pionul se transformă”. 

De abia în prima jumătate a secolului trecut apare forma 
transformare, care devine apoi termen general folosit, cu excepția 
compoziţiei de şah, unde este concurat de termenul promoție (< fr. 
promotion sau engl. promotion). 

Valoarea pieselor 

Pentru a discuta termenul valoarea pieselor (cf. fr. valeur des 
pièces), este necesar să arătăm că valoarea absolută a pieselor, pe care 
o au în poziţia inițială, poate să se schimbe în cursul jocului, în funcție 
de caracteristicile poziţiei şi de faza de joc, devenind relativă, 
inferioară sau superioară celei absolute. Acest postulat trebuie să fie 
bine cunoscut de către orice debutant, ca primă achiziţie teoretică 
importantă. 

Experienţa marilor jucători, transpusă în manualele de şah, a stat 
la baza stabilirii următoarei scări de valori, luându-se pionul ca unitate 
de măsură: calul şi nebunul = 3 (sau 2) pioni; turnul = 5 (sau 4) pioni; 
dama = 9 (sau 8) pioni: regele, a cărui valoare poate fi considerată 
infinită din punctul de vedere al scopului partidei, poate îndeplini 
serviciile a 3 pioni (în anumite poziţii). Acest barem poate servi ca un 
ghid practic în efectuarea unor schimburi de piese, de exemplu: un turn 
= nebun + 2 pioni; dama = 3 piese minore etc. La aceste constatări s-a 
ajuns după cercetări şi analize făcute în special în secolul trecut. Aşa 
se explică de ce sunt puţine şi sărace în conţinut indicaţiile cuprinse în 
literatura noastră şahistă veche cu privire la valoarea pieselor 

Ca de obicei, Rujițki este cel care deschide primul acest subiect 
în capitolul Pentru prețul figurilor, în care aflăm următoarele: „După 
poziția giocului este şi prețuirea figurilor. Câteodată un adiutant este 
mai de folos decât un turn. Iar altă dată un cavaler este mai de trebuință 
decât însuşi vizirul”. Din acest citat reținem că autorul îşi dă seama de 
valoarea relativă a pieselor, care poate fi alta decât cea absolută, 
expusă în paragraful următor: „... însă piste tot giudicând apoi urmează 
prețul ofițărilor aşa: întîi viziru; al doile[a] turnurile; al treile[a] 
adiutanții şi cavalerii. Soldaţii sânt pietrile cele mai neînsemnate”. 
Unele explicaţii adiacente mai figurează, într-o formă naivă, şi în 
capitolele Pentru avansul ce are adiutantul cătră cavaler sau 
Avantajul cavalerului cătră adiutant. 

La Albin, în altă fază de dezvoltare a teoriei şahiste, vom găsi 
afirmaţii mai precise, exprimate într-o terminologie mai apropiată de 
cea actuală, în capitolul Regule generale asupra valoarei şi 
însemnătății pieselor. Câteva citate: „Pe la începutul sau pe la mijlocul 
jocului, regele nu se întrebuințează ca o figură ofensivă, ci în diferite 

urgente cazuri, el trece în mijlocul câmpurilor; la finitul jocului însă, 
puterea sa creşte, ca puterea unui ofițer, pentru că el apără pioanele, 
protejându-le în înaintarea lor, spre a se transforma în ofițeri”; 
„Regina, după cum am mai zis, este cea mai forte figură, căci leagă 
totodată mişcările turnului şi ale curierului...”; „Forța turnului este 
atuncea mare, când dominează peste linii libere...”; „Puterea turnului 
creşte pe la mijlocul jocului (...) însă de mai puţin folos în 
comparaţiune cu curierul care nu este ţinut pe terenul său diagonal de 
pioanele inamice sau cu cavalerul care sare peste piesele sale sau ale 
inamicului său”; „Dintre pioane, pionul regelui şi ale reginei sunt mai 
tari decât celelalte, cele de colţuri sunt mai slabe”. 


Variantă 

În jocul practic, varianta (< fi. variante) este numele dat seriei 
de mutări strâns legate între ele, care determină o anumită linie de joc. 
În deschideri, unele variante poartă un nume specific, de obicei al unui 
jucător care a analizat-o sau a jucat-o pentru prima oară. Totodată, 
prin variantă se înţelege şi succesiunea de mutări forțate care apar în 
cursul schimburilor de piese sau al combinațiilor cu răspunsuri 
obligatorii. Notăm că în presa şahistă veche s-a folosit rar şi termenul 
variație. 

În compoziţia şahistă, după cum vom vedea, termenul variantă 
are sensuri deosebite. 


Zugzwang 

Împrumutat din germ. Zugzwang „mutare forțată, obligatorie”, 
termenul a fost introdus în vocabularul șahist internaţional de 
ex-campionul mondial Em. Lasker, pentru a denumi „poziţia în care 
una din părți este silită să facă o mutare neconvenabilă, neavând altă 
alegere”. Evident, mutarea aceasta constituie un dezavantaj, de unde 
rezultă că cel aflat în zugzwang nu-şi va slăbi poziţia, dacă ar avea 
dreptul să nu joace, ceea ce ar fi însă împotriva legilor șahului. 

În partide, poziţii de zugzwang apar de obicei când rămân pe 
tablă puţine piese (niciodată în deschidere sau în jocul de mijloc). Este 
un element tematic important utilizat în diverse compoziţii de şah. 

XIV. Şahul artistic 


Formă specială de practicare a jocului, şahul artistic (< fr. les 
échecs artistiques) are o vechime apropiată de a jocului la tablă. Este 
cunoscut şi sub denumirile compoziție şahistă (< fr. composition 
échiquéenne) şi problemistică (derivat din problemist); în trecut a fost 
folosit puţin timp şi termenul echivoc problematică. Ceea ce 
deosebeşte şahul artistic de jocul la tablă este faptul că întrecerea 
şahistă nu se produce între combatanți reali, ci între Alb şi Negru, pe 
diagrame, unde sunt prezentate poziţii imaginate de autorii lor, având 
drept de a fi considerate creaţii personale. Primele manifestări de acest 
gen apar încă în epoca şatrangelui şi le găsim în vechile manuscrise ale 
maeştrilor arabi alia, în care, pe lângă deschideri şi finaluri de partide, 
se găseau şi poziții compuse de autori, aşa-zisele mansube (< ar. 
mansuba). Aveau numai enunţ de câştig, iar acesta se obținea prin mat, 
prin pat şi prin „despuierea” regelui advers (rămas singur pe tablă). 
Soluţia era forțată şi destul de naivă, cu atac neîntrerupt asupra regelui 
advers. 

Odată cu răspândirea şatrangelui în Europa apuseană apar şi 
culegeri de probleme, care de fapt însumau mansube orientale. Cităm 
doar două lucrări scrise în limba latină: prima, păstrată la Florenţa, 
Bonus socius, datând din a doua jumătate a sec. XIII, cu autor 
necunoscut, conţine 194 de mansube, iar a doua, din 1500, tot cu autor 
ascuns sub pseudonim, Civis Bononiae, conține 288 de poziţii însoţite 
nu numai de soluţii, ci şi de comentarii. Păstrând vechile reguli ale 
şahului medieval, aceste mici creaţii originale nu prezintă decât interes 
istoric. 

De abia după modernizarea şahului, care începe în epoca 
Renaşterii, se poate vorbi despre apariția unor producţiuni cu mai 
multă substanță, apropiate de ceea ce numim astăzi compoziţii şahiste. 
Acest reviriment se va produce în secolul al XVIII-lea, după 
publicarea finalurilor de partidă cuprinse în cartea lui Philippo Stamma 
şi mai ales a lucrărilor semnate de trei italieni: Ercole del Rio, 
Giambattista Lolli şi Domenico Ponziani. 

Prima jumătate a secolului al XIX-lea este de fapt începutul 
dezvoltării compoziţiei şahiste moderne, care va căpăta, încetul cu 

încetul, un statut nou, putând fi considerată o disciplină aparte, 
capabilă să scoată în evidenţă, cu mijloace specifice, conţinutul 
multilateral al jocului de şah şi frumuseți imposibil de realizat în 
întrecerile directe, pe viu, între doi adversari. 

Apariţia revistelor de şah occidentale, de care am luat cunoştinţă 
mai înainte, precum şi înființarea unor rubrici de şah în publicaţii 
periodice, vor crea climatul favorabil pentru dezvoltarea tuturor 
ramurilor compoziției şahiste. Aceasta se va înfăptui în a doua 
jumătate a secolului al XIX-lea, când iau naştere, în domeniul 
problemelor, diferite şcoli naționale, cu caracteristici proprii: 

a) şcoala engleză, care dă atenţie în special problemelor cu mat 
în 2 şi 3 mutări cu variante numeroase; 

b) şcoala germană veche, care a pus bazele problemelor în 4 şi 
mai multe mutări cu soluţii dificile şi ramificate; 

c) şcoala cehă (boemiană), potrivit căreia ideea trebuie însoțită 
şi de frumuseţea poziţiilor finale de mat; 

d) şcoala neo-germană (logică), având ca principiu de bază 
logica manevrelor care alcătuiesc soluția; 

e) şcoala strategică, apărută mai târziu, sub influenţa unor 
compozitori americani, proclamă predominanţa elementelor strategice, 
care să fie reprezentate printr-un complex de variante tematice. 

O istorie aparte are compoziţia şahistă americană, care se 
dezvoltă independent şi se va afirma pe plan internațional încă din 
secolul al XIX-lea, grație unor compozitori geniali, cum au fost 
Samuel Loyd şi William Shinkman. 

Şcoala strategică domină şi în zilele noastre, după ce între timp 
s-au cristalizat principiile de construcție şi criteriile obiective care 
slujesc la ierarhizarea valorică a problemelor. În această privință şi-au 
adus contribuţia autori din diferite țări, care au elaborat, mai ales după 
al doilea război mondial, unele mecanisme noi care au revigorat 
tematica veche, lărgind în mod sensibil orizontul creator al 
problemiştilor. 

a exprima resursele combinative şi poziționale ale jocului de şah, 
tocmai pentru că între ele şi partidă există legături strânse, lucru pe 
care l-a relevat marele maestru Richard Reti când a definit studiul ca 

„final de partidă cu conţinut neobişnuit”. Dacă problema de şah are o 
logică a luptei deformată de numărul limitat de mutări, studiul este 
fundamental opus, logica luptei fiind aceeaşi ca în partida practică. 

Perioada de formare a studiului modern a fost relativ mai scurtă 
decât în cazul problemelor. Poziţiile cu caracter didactic, care 
caracterizează majoritatea vechilor studii publicate în sec. XIX, 
reprezentate prin importante contribuţii ale germanilor J. Kling, B. 
Horwitz şi austriacului J. Berger, îşi pierd în bună parte actualitatea, 
odată cu apariţia unor adevărate opere artistice datorate lui Aleksei 
Troiţki (1866-1942), mare compozitor rus, considerat fondatorul 
etudisticii moderne. De asemenea, însemnată a fost în acest domeniu 
şi contribuţia altui corifeu, francezul Henri Rink (1870-1952). În 
dezvoltarea compoziţiei de studii mari merite au avut, în cursul 
secolului trecut şi alți compozitori celebri, din Rusia şi apoi din 
Uniunea Sovietică: L. Kubbel, fraţii M. şi V. Platov, G. Mattison, M. 
Liburkin, G. Kasparian ş.a. 

De o apreciere deosebită se bucură compoziția şahistă în rândul 
marilor jucători de şah, unii dintre ei chiar practicând-o periodic 
(Keres, Smiîslov, Timman, Benkö). Elocvente sunt şi cuvintele lui 
Garri Kasparov în această privinţă: „Definirea compoziţiei şahiste ca o 
artă nu este niciun fel de exagerare, deoarece problemele şi studiile 
inspirate de imaginaţie dăruiesc ore de bucurie milioanelor de iubitori 
ai şahului”. 

Activitatea internațională în şahul artistic este coordonată de o 
comisie specială a F.I.D.E. cu numele de Permanent Commision for 
Chess Composition, care de aproape patru decenii organizează cu 
regularitate campionate mondiale de compoziţie pe echipe, iar în 
ultimul deceniu şi campionate individuale. O realizare de seamă a 
acestui for este editarea de albume retrospective, cuprinzând 
compoziţii de toate genurile, care servesc la acordarea de titluri 
internaționale compozitorilor. Cele 19 volume apărute până acum 
reprezintă o adevărată Carte de aur a compoziției şahiste mondiale, în 
ele compoziția românească fiind reprezentată cu peste 200 de 
compoziţii, probleme şi studii, aparţinând la 27 de autori. 

Prima problemă semnată de un autor român se datorează lui 
Mihail C.A. Şutzu şi a fost publicată în revista „La Stratégie”, oct. 
1868, iar cea mai veche problemă apărută în presa românească, 
respectiv în revista „Familia” (1871), este semnată de Nicolae 
Nicolescu (v. Buletin). Timp de un deceniu, revista orădeană a 
organizat mici concursuri de dezlegări şi a publicat peste 20 de 
compoziţii aparținând unor autori cu nume româneşti (C. Lăzărilă, Ilie 
Crişan, Nicolae Strâmbu ş.a.). Desigur, aceste compoziţii au un nivel 
modest, rămânând totuşi ca prețioase fapte de istorie. Această stare de 
lucruri corespundea slabei dezvoltări a mişcării şahiste de la noi din 
vremea aceea, care trăia doar prin interesul unor amatori, puţini la 
număr şi izolați. Dacă în şahul practic jucătorii noştri erau siliți să-şi 
desfăşoare activitatea în afara graniţelor ţării, ca A. Albin, G. Marco, 
H.A. Gudju, la rândul lor compozitorii, neavând la dispoziţie o revistă 
de şah autohtonă, s-au îndreptat spre publicaţii străine (în special „La 
Stratégie”, „Wiener Schachzeitung” şi „Deutsche Schachzeitung”). 

Odată cu începutul secolului al XX-lea, trei problemişti români 
se afirmă tot mai mult pe arena internațională: Wolfgang Pauly 
(1876-1934), Sigmund Herland (1865-1954), Valeriu Oniţiu 
(1872-1948). Toţi sunt nume importante în istoria şahului artistic, dar 
fără îndoială Pauly (de origine germană, stabilit în România la vârsta 
de 5 ani) este o stea veşnic strălucitoare. A compus peste 4.000 de 
probleme, multe dintre ele devenite veritabile „taskuri”, menţionate în 
diverse enciclopedii de specialitate. A compus în toate genurile, a 
abordat multe idei de o mare profunzime, care cereau totdată şi o înaltă 
tehnicitate constructivă. A jucat un rol de frunte în dezvoltarea şahului 
feeric şi a scris mai multe lucrări, mai cunoscută fiind cea cu titlul 
Asimmetry (în colaborare cu T.R. Dawson), care a apărut în anul 1927. 
Despre el, problemistul olandez M. Niemeijer a scris o carte sugestiv 
intitulată Zo spraak W. Pauly („Aşa a vorbit W. Pauly”), punându-l 
alături de marile genii ale problemisticii mondiale: „Loyd, Pauly şi 
Shinkman sunt trei nume care au realizat maximum ce se poate atinge 
în şahul artistic”. Pentru a-i completa profilul biografic, se cuvine să 
amintim că, fiind stăpânit încă din tinerețe de pasiunea sa pentru 

astronomie, a descoperit, concomitent cu americanul Coddington, o 
nouă cometă, care poartă numele lor sub forma „Coddington-Pauly 
1898”, a calculat elementele şi efemeridele micii planete Aeternitas şi 
a făcut observaţii interesante asupra unor stele variabile. O foarte 
bogată monografie, cu multe elemente inedite, i—a fost dedicată recent 
şi în România: Marian Stere, Wolfgang Pauly, Challenge of a Legacy. 
Provocarea unei moşteniri, Gambit, Bucureşti, 2001. 

În deceniul al doilea al secolului trecut apar primele publicaţii 
şahiste, din păcate cu o viață scurtă: „Recreaţiunea”, editată la Iaşi, 
între 1912 şi 1913, de prof. univ. Victor Costin, problemist de talent, şi 
„Şahul”, editată în anul 1914 de Ion Gudju, cunoscut jucător din 
perioada romantică a şahului românesc. 

Prima dintre acestea a adus reale servicii problemisticii noastre, 
întrucât a găzduit şi creaţii autohtone valoroase, alături de reproduceri 
străine. Dar despre o adevărată răspândire a interesului pentru 
problema de şah nu putem vorbi decât după primul război mondial, 
când apare „Revista Română de Şah” (1925), devenită apoi organ 
oficial al Federaţiei Române de Şah, în paginile căreia se formează un 
puternic cerc de compozitori, depăşindu-se stadiul mai vechi când 
notorietate aveau doar câteva individualităţi excepționale. 

Menţionăm, în primul rând, pe Israel Schiffmann (1903-1930), 
care ocupă un loc aparte în istoria problemisticii româneşti şi 
mondiale. În scurta sa activitate creatoare, începută în anul 1924, a 
obţinut peste 60 de premii, din care 20 de premii I la mari concursuri 
internaţionale, ajungând să fie considerat de presa şahistă străină drept 
cel mai mare specialist al momentului în domeniul problemelor cu mat 
în 2 mutări. A inventat o temă spirituală, foarte populară şi astăzi, care 
îi poartă numele. Valoarea problemelor sale a atras admiraţia 
specialiştilor, o parte importantă a operelor sale fiind subiectul unei 
cărţi semnate de Gabriel Baumgartner (pseudonimul problemistei 
elveţiene Odette Volenweider), Faszinierendes Schachproblem, 
Heidelberg, 1963. 

Alături de trioul amintit mai sus, Pauly, Herland şi Oniţiu, o 
activitate susținută au avut şi alți compozitori de renume internaţional: 
Rafael Kofman (stabilit în U.R.S.S.), Camil Seneca (stabilit în Franţa), 
Leon Loewenton, Anatole F. Ianovcic, Francisc Rduch, Iosif Schlarko, 

Martin Gohn. Epoca aceasta se caracterizează prin trecerea de la şcoala 
strategică spre o nouă fază, aceea de descoperire a noi teme şi efecte 
strategice axate pe intensificarea jocului de apărare al negrului. 
Compozitorii români au adus contribuţii originale în teoria 
problemelor cu mat în 2 mutări. 

Astfel, în afară de tema Schiffmann, de care am vorbit, pot fi 
menţionate şi altele: tema lanovcic, tema Bograd, tema Costăchel, 
tema Leibovici, tema Diaconescu, tema Goşman, tema Pauly etc. 

Un loc aparte îl ocupă în perioada interbelică Paul Farago, 
părintele etudisticii româneşti, câştigător a numeroase mari concursuri 
internaţionale, medaliat cu aur la Turneul olimpic din 1936. A rămas 
cunoscut ca autor de studii ce se remarcă prin dificultatea soluţiei şi 
prin forţa contrajocului negru, elemente care au constituit o importantă 
contribuţie la îmbogățirea tematică a studiilor moderne. Cartea sa 
Idei noi în şahul artistic, apărută în 1956, cuprinde o mare parte a 
creaţiei sale. 

Anii de după al doilea război mondial încep cu un mare succes 
al problemisticii romîneşti: câştigarea primului loc la campionatul 
mondial de dezlegări pe echipe desfăşurat în anul 1948. Numărul celor 
care s-au dedicat compoziţiei creşte ca urmare a răspândirii şahului în 
rândurile tineretului şi a organizării de concursuri interne de către 
diferite publicaţii, fie de compunere de probleme, fie de dezlegări. 
Datorită măsurilor luate de Federaţia Română de Șah, sistemul 
competițional cuprinde şi compoziţia şahistă, se organizează diferite 
concursuri interne, iar campionatele naţionale se desfăşoară cu 
regularitate, creându-se în acest fel stimulentul necesar pentru 
dezvoltarea armonioasă a tuturor ramurilor tradiționale de compoziţii. 
Paralel, compozitorii români îşi intensifică participarea la mari 
concursuri internaționale, urmată într-un timp relativ scurt de 
obținerea unor succese individuale remarcabile. 

Câteva întâlniri cu echipe străine dovedesc progresele 
compozitorilor noştri: în 1948—1949, meciul cu Polonia este pierdut la 
diferență de un punct; în 1957, Bucureşti-Belgrad (38-26); în 1959, 
România — Ucraina (588-470'4). Încă o afirmare pe plan internaţional 
o va prilejui întrecerea organizată în anii 1975-1976 între țările 
socialiste (Bulgaria, Cehoslovacia, Mongolia, Polonia, R.D. Germană, 

România, Ungaria şi U.R.S.S.), în care reprezentativa noastră s-a 
clasat pe locul al doilea. 

Înfiinţarea în 1971 a „Buletinului Problemistic”, al cărui 
redactor a fost mult timp acelaşi neobosit Anatole F. lanovcic, a adus 
reale servicii formării de noi compozitori ce vor deveni cu timpul 
veritabili maeştri. 

Adevăraţii ani de maturitate ai şahului artistic românesc vor fi 
deceniile următoare ale secolului trecut, aşa cum arată rezultatele 
obţinute de reprezentativa noastră în Campionatele mondiale pe echipe 
(World Chess Composition Tournament of the F.I.D.E.): ediţia din 1983 
— locul 8 (din 29 de ţări) şi locul 2 în clasamentul secţiei de probleme 
în 4 şi mai multe mutări; ediția din 1984-1988 — locul 10 (din 28 de 
țări) şi locul 1 la secţia probleme în 2 mutări; ediţia din 1989-1992 — 
locul 2 în clasamentul secției de studii; ediţia din 1993—1996 — locul 9 
(din 35 de țări) şi locul 2 la secţia de studii. 

Cele mai preţioase contribuţii la aceste succese le-au avut 
marele maestru Emilian Dobrescu, etudist de faimă mondială, şi 
maestrul F.I.D.E. Mircea Manolescu, un compozitor de mare talent, 
care a compus cu o uşurinţă remarcabilă toate genurile de probleme. 
Adăugăm aici şi unele frumoase rezultate individuale: clasarea pe 
locul I a unui studiu de Emilian Dobrescu la Turneul Olimpic din 
Grecia (Salonic, 1984); desemnarea unei compoziţii a maestrului 
FI.D.E. Nicolae Micu drept cel mai valoros final artistic al anului 
1989, de către Comisia de compoziţie a F.I.D.E., câştigarea de către 
acelaşi compozitor a Trofeului N. Macleod 2000-2001, concurs la care 
au participat toate compozițiile (probleme şi studii) publicate în cei doi 
ani în paginile prestigioasei reviste britanice „The Problemist”. 

Nu putem să nu observăm că, după trecerea anilor, compozitorii 
noştri au avut realizări individuale importante şi că, fără înlocuitori ai 
„veteranilor” echipei naționale, s-a produs un recul în starea 
problemisticii româneşti actuale. Ultimele două decenii dovedesc o 
evidentă scădere a interesului tinerei generații pentru această 
manifestare „de cabinet” a şahului, mai dificilă şi, trebuie să 
recunoaştem, mai puţin producătoare de avantaje față de şahul 
competițional la tablă. 

Termeni uzuali în compoziţia şahistă 


Vom analiza pe rând cei mai importanţi termeni cu care cititorii 
se pot întâlni adesea în cronicile închinate evenimentelor şahiste, în 
comentariile de specialitate asupra problemelor şi studiilor de șah. Aşa 
cum vom vedea, unii termeni pe care îi vom analiza sunt folosiți şi în 
şahul practic, menţionaţi în capitolul precedent, dar spre deosebire de 
aceştia în compoziţie au sensuri specifice. 


Ameninţare 

Spre deosebire de partidă, în probleme noţiunea are caracter 
concret şi imediat, având în vedere poziţia de mat, după ce a fost 
efectuată prima mutare. De regulă, se cere ca ameninţarea de mat să 
fie unică. Sunt teme care permit şi mai multe amenințări (de pildă, 
tema Fleck). În problemele ortodoxe cu 3 mutări se recomandă ca 
ameninţarea să nu fie scurtă, ci să aibă acelaşi număr de mutări ca şi 
enunţul. Această cerință, după unii exagerată, nu poate fi realizată 
decât rareori la problemele ortodoxe cu mat în 4 sau 5 mutări, iar la 
cele cu enunț mai mare de 5 mutări devine aproape imposibilă. 


Aristocratică 

Calitatea de aristocratică este atribuită compoziţiei, problemă 
sau studiu, în care sunt absenţi pionii albi şi negri pe diagramă. 
Termenul face parte din vocabularul internaţional al şahului artistic, iar 
la noi este împrumutat probabil din fr. aristocratique. 


Baby 

Provenit din engl. Baby, este numele dat problemelor cu cel 
mult 5 piese. Se mai numesc şi superminiaturi (< fr. superminiature). 
Compozițiile având la dispoziție acest material redus au atras în 
special pe ctudişti, dar astăzi, în era calculatoarelor, studiile de acest 
gen au pierdut din interes, fiind concurate de analizele computerizate, 
care aproape nu mai fac posibilă descoperirea de subiecte noi. 


Blocadă 
Acest termen, pe care l-am întâlnit şi mai înainte, are altă 
semnificație în problemistică față de partidă. Prin el se denumeşte acel 

tip de problemă în care, înainte de prima mutare, deci în poziţia de pe 
diagramă, albul are maturi pregătite fie la orice mutare a negrului (în 
acest caz numindu-se blocadă completă), fie numai la unele mutări 
(blocadă incompletă). 

Interesante sunt problemele cu blocadă completă în care, după 
prima mutare a albului, nu se mai menţin mutările de mat existente în 
poziţia inițială, ci se schimbă, rezultând un alt joc, eventual altă temă, 
ceea ce îi ridică mult valoarea. Sunt cunoscute şi sub denumirea 
englezească „White to play”. 


Câmp de refugiu 

Calc după fr. case de fuite, câmp de refugiu se numeşte câmpul 
pe care se poate deplasa o piesă dacă este atacată. Cel mai des, 
termenul este folosit atunci când regele este supus atacului advers şi se 
referă la zona liberă alăturată acestuia. Acordarea câmpurilor de 
refugiu prin cheie este un procedeu tehnic des utilizat în problemele cu 
mat în 2 și 3 mutări. Dacă aceste câmpuri există deja în poziţia iniţială, 
în problemele cu adevărat valoroase trebuie să fie prevăzute şi 
răspunsuri de mat la fuga regelui înainte de prima mutare. 


Cheie 

Prima mutare a soluţiei unei probleme se numeşte cheie (calc 
după fr. cle). 

Condiţia fundamentală a corectitudinii unei mutări-cheie este 
ca ea să fie unică, adică poziţia nu trebuie să admită o altă mutare care 
să facă posibil matul prevăzut în enunţ. Unicitatea este o chestiune de 
natură tehnică, dar cheia este supusă şi cerințelor de ordin estetic. 
Prima dintre ele este dificultatea, căci o problemă cu o cheie evidentă 
nu face o bună impresie nici dezlegătorului, nici arbitrului de concurs. 
Aceasta se poate obţine, de exemplu, dacă prin cheie se dau câmpuri 
de refugiu regelui negru, dacă se sacrifică o piesă grea, dacă se expune 
regele albului unor contraşahuri neaşteptate etc. 

Dificultatea cheii era o trăsătură dominantă a vechii şcoli de 
compoziție, în special nord-americane şi germane. Din ceea ce am 
spus se înţelege că sunt de condamnat acele soluţii care încep cu o 
captură de figură neagră sau cu şah. 

Compoziţie 

Prin compoziţie (< fr. composition) se înţelege poziţia inventată 
care îndeplineşte anumite condiții de formă şi conţinut, şi care nu 
rezultă din partide, chiar dacă opera respectivă poate izvori uneori din 
acestea. Compozițiile au trăsături comparabile cu cele ale oricărei 
creații şi pot produce iubitorului de frumos în şah satisfacţii estetice şi 
să-i îmbogăţească cunoştinţele tehnice. Din acest motiv, autorului i se 
spune compozitor (< fr. compositeur); rar, este denumit şi componist (< 
germ. Komponist). 

Două sunt varietățile principale de compoziţii şahiste: 
problemele şi studiile (finalurile artistice), cei care le compun au şi 
nume adecvate genului practicat: problemist (< fr. problemiste) şi 
etudist (< fr. etudiste). 


Contraşah 

Formaţie românească din contra + şah, contraşahul este o 
apărare puternică a negrului prin atacul direct asupra regelui alb. 
Există teme de probleme în care la contraşahurile negrului albul 
răspunde imediat tot cu un atac asupra regelui negru, prin intermediul 
unei baterii, un aşa-zis „contraşah încrucişat” (cf. fr. échec croisé). 


Cursă 

Aşa cum însuşi cuvântul arată, cursa (< fr. piege) este o mutare 
de obicei atrăgătoare, care nu reprezintă adevărata cheie a problemei. 
Se mai numeşte şi încercare (după fr. essai sau germ. Verführung). 
Atunci când, după această mutare falsă, jocul se desfăşoară într-un 
mod asemănător cu soluţia reală, ea are denumirea de cursă tematică. 
În aceste cazuri, respingerea fiecărei curse trebuie să fie unică, pentru 
a ridica valoarea problemei. 

În compoziția şahistă modernă, cursele au devenit un element 
absolut necesar nu numai în probleme, ci şi în studii. Dacă în perioada 
cuprinsă între cele două războaie mondiale tendinţa generală era 
realizarea temelor clasice în cât mai multe variante şi descoperirea de 
teme noi, în anii postbelici problemele (mai ales cele cu mat în 2 şi 3 
mutări) au drept caracteristică principală înnoirea arsenalului tehnic 
clasic cu jocuri aparente (v. infra) şi curse tematice. Prin aceste 

elemente se măreşte gradul de dificultate a soluţiei şi, ceea ce este mai 
important, se îmbogățeşte substanţial conţinutul strategic al 
compoziției respective, adesea repetat în multiple faze, fapt care 
contribuie în mare măsură la exprimarea artistică a temei tratate. 


Dezlegare, dezlegător 

Termeni vechi în problemistică, dezlegare şi dezlegător sunt 
echivalenți ai fr. solution şi solutionniste, pe care îi găsim încă din 
secolul al XIX-lea în rubricile de şah din „Familia” şi „Adevărul 
ilustrat”. În prima revistă citată, este menţionat un mic concurs de 
dezlegări al cărui câştigător a fost desemnat „prin sortire” (= tragere la 
sorţi). 

Dezlegătorii fac parte bineînţeles din familia problemiştilor, iar 
România a avut mereu buni reprezentanți în marile concursuri 
internaţionale. Reamintim că în anul 1948, Campionatul mondial de 
dezlegări a prilejuit echipei României, formată din Paul Leibovici, 
Petre Seimeanu, Eugen Rusenescu, Leon Lâwenton, A. Lapedatu, 
Radu Voia, Emilian Dobrescu, Saul Segenreich, Rubin. Moise şi Paul 
Diaconescu, o performanță absolut deosebită: câştigarea titlului 
mondial. 

Atragem atenţia că termenul dezlegare are şi altă semnificaţie, 
pe care o vom analiza mai departe sub cuvântul-titlu legare. 


Dominațţie 

Dominația este termen uzual în etudistică şi se referă exclusiv 
la studiile de câştig. A fost introdus în tematica modernă de francezul 
Henri Rick, sub denumirea domination. 

În esență, denumeşte generic controlul specific al albului pe 
prin diferite mijloace, care să-i asigure avantajul material necesar 
pentru victorie. 

O clasificare riguroasă a diferitelor tipuri de dominație a 
întreprins celebrul compozitor Ghenrih Kasparian în cartea sa 
Domination in 2545 endgame studies, Moscova, 1980, deosebit de 
utilă nu numai amatorilor de studii, ci şi jucătorilor de concurs. 


Termenii de şah şi aventurile lor — e 25 


Dual 

Frecvent întâlnit, cuvântul dual (< fr. dual) numeşte acea mutare 
după cheie de care dispune albul pentru a continua soluţia, însă în afară 
de cea intenționată de autor. Este un defect de construcţie inacceptabil 
atunci când apare în variantele principale ale problemei sau studiului, 
în acest caz fiind vorba de dualuri majore, care descalifică automat 
lucrarea respectivă, deoarece sunt echivalente ca gravitate cu dublele 
soluții. Unele dualuri însă pot fi considerate minore de către arbitrii 
judecători, dacă nu afectează soluţia în ansamblu. 

Cuvântul apare în compusul antidual, denumirea unei teme 
interesante, deseori tratate în probleme şi studii, care constă în evitarea 
dualurilor. 


Dublă soluţie 

Prin dublă soluţie (< fr. double solution) se înţelege modalitatea 
de a rezolva compoziția şi prin altă cheie decât cea intenționată, dacă 
este problemă, sau prin alte continuări de joc, radical deosebite de 
intenţia autorului, dacă este vorba de un studiu. În cazul problemelor 
lucrurile pot fi controlate cu ajutorul calculatorului, care a devenit un 
infailibil verificator al corectitudinii soluției. În munca de creaţie a 
etudiştilor programele de care dispunem pot fi de un real ajutor pentru 
verificarea soluţiei prevăzute, dar în absenţa mijloacelor electronice 
puritatea soluţiei depinde încă de puterea de analiză a autorului. 

Cu înţelesul de „dublă soluție” se mai folosesc: sintagma soluție 
marginală, care este un calc după rus. noeounoe pemwenue, sau 
termenul demolare (< fr. demolition). 


Excelsior 

Acest termen livresc ascunde sub haina lui latină (< excelsior 
„mai sus”) numele unei teme abordate mai ales în studii, presupunând 
transformarea unui pion aflat pe câmpul inițial. 

A intrat în şahul artistic datorită lui Samuel Loyd, care a 
realizat-o magistral într-o problemă celebră: un modest pion alb aflat 
pe câmpul b2, aparent fără nicio perspectivă, este cel care face mat 
regele negru aflat în centrul tablei, ajungând victorios tocmai pe 
câmpul a8. 

Virgil Nestorescu 
M.O. I, Probleemblad, 2001 (reconstrucție) 


Albul câştigă 

1.b4! (1.b3? &e2 2.%xd2 Ef4 3.2e4 %b2 4.b4 $b3 5.b5 
Dd5 6.$d3 Wb4 7.$xd4 lAxf6 =) 1...Ee2 2. b5! (numai avansarea 
pionului îl avantajează pe alb. Alte continuări dau timp negrului pentru 
apărare, de ex.: 2.%xd2? c3 3.%d3 &d5 4.b5 îxf6 =; 2.aAg4 
dIW+! 3. xdl &c3+ 4.%c2 a2 5.0e5 Wa3 6.Exf7 Ad5 =) 
2.. &C3 3.b6 d1W+! 4.xa1 e4! 5.b7 d3+! 6.$c1! (nu 6.%xd3? 
AcS+ 7.804 Axb7 8.5 Ad8 9.6e3 Heb 10.%d6 gs =) 
6...c5 7.b8W +. Transformarea pionului în damă ar fi profund 
greşită: 7.b8W? (b3+! 8. xb3 d2+ 9.$xd2 pat. 


Fata Morgana 

Cu numele Fata Morgana a fost botezată o temă care poate 
intriga pe necunoscători, deoarece prin ea se încearcă o îndrăzneață 
adaptare pe tabla de şah, prin intermediul problemelor, a fenomenului 
optic cunoscut sub acelaşi nume. Se caracterizează prin aceea că în 
urma manevrelor executate de alb, de obicei deplasări sistematice până 
la epuizarea mutărilor de rezistență ale negrului, se ajunge înainte de 
mat la aşezarea inițială a pieselor. Imaginea creată de dispariţia şi de 
reapariţia aceleiaşi poziţii este formal asemănătoare imaginilor 
produse de fenomenul fizic Fata Morgana, cu deosebirea că în şah 
enunţul este finalizat, nu rămâne doar o irealizabilă dorinţă. A fost 
introdusă în practica compozițională de Wolfgang Pauly, rămânând ca 
o temă specifică mai ales problemelor cu mat invers. 

W. Pauly 
Wiener Schachzeitung, 1930 


O frumoasă ilustrare a acestei dificile teme este problema de mai 
sus, care seamănă cu un studiu de câştig. Înainte de toate, observăm că 
în cazul când negrul ar fi la mutare, ar trebui să mute 1...%b3, după 
care ar urma imediat 2.%%d34. Ţinând seama de acest amănunt, albul 
trebuie să găsească o manevră care să readucă poziţia din diagramă, 
dar cu negrul la mutare. lată această manevră: 1.Wc5! $b3 2. c2+ 
$a3 3.Wc3+! Eb3 4.Wc5+ Eb4 5. d6! $b3 6.434 


FATA MORGANA FATA MORGANA 


Min Nidi Alr ste 
fugrwechăel im Seltstmatt 


m mibe a Vin ihiogiiiee {sten 3w tigualbir zic) 


Vetar Mitai vin 
TR DAWWOIN. Loadsa W. MASSNANN, Kieg 
W. NANY, M W.PALLI, Bean 


Moreau 


ca 
Ve. ED. BIRGFELD 
Cinste 


gae 
A Siin : Varhagrvodbanding > BorinHalere. Kehuravssr. S 


OTR DAWSON, bandio 
W, NANZ, Musat 


A Buty ia 
“White-to-play” Setfmates 


iui ient u kasina, (oa TR rigis 


Wil dr sentana 17 
W, AMASSA NN, due 
WPACLY, Moran 


Edi 
+ 


De. EH. BIRGFELD 
Chraruiia 


O lucrare, celebră la vremea ei, avându-l printre autori şi pe Wolfgang Pauly 

Gemeni 

Termenul gemeni (după fr. jumeau sau engl. twins) denumeşte 
poziţiile de problemă sau de studiu cvasi-identice, cu deosebirea că 
față de cea prezentată pe diagramă există, de regulă, în poziţia 
geamănă, o singură modificare, în urma căreia şi soluţia va fi complet 
schimbată sau va avea unele elemente formale în plus, cum ar fi, de 
pildă, tablourile de mat. Gemenii se întâlnesc mai ales în problemele 
heterodoxe şi se obţin prin mai multe mijloace, numite şi elemente 
discriminante (din fr. elements discriminants). Modificările poziţiei 
iniţiale se aduc pe mai multe căi: adăugarea unei piese, eliminarea unei 
piese, înlocuirea unei piese, deplasarea unei piese pe alt câmp, rotația 
tablei etc. Enunţul rămâne de obicei acelaşi. 

Problemistului francez de origine română, Camil Seneca, i se 
datorează în bună parte punerea la punct a teoriei gemenilor, expuse 
într-o serie de articole publicate în revista „Themes 64”. 

Un exemplu amuzant de problemă cu gemeni, inspirat de o 
poveste a lui Voltaire din „Istoria lui Carol al XII-lea”, a fost conceput 
de inegalabilul Sam Loyd. 

Împrejurările istorice care au prilejuit crearea acestei probleme 
sunt legate de înfrângerea de la Poltava a lui Carol al XII-lea, regele 
Suediei, de către trupele ruseşti. Retras la Bender, în sudul Basarabiei, 
juca şah deseori cu un ministru al său numit Grothusen, dar aici va fi 
atacat de turci şi de tătari ca să părăsească locul de refugiu. A încercat 
să reziste, întărindu-şi apărarea, continuând să joace liniştit partide de 
şah. 

De aici, anecdota este preluată de Sam Loyd, care arată cu 
mijloacele şahului ce s-a întâmplat mai departe. 

În problema compusă de Loyd, regele suedez, care are albul, îşi 
anunță adversarul că îl va face mat în 3 mutări, dar o ghiulea turcească 
sparge fereastra casei unde se aflau cei doi şi sfărâmă calul alb de pe 
tablă. Adversarul său vrea să înlocuiască piesa cu alt cal, dar regele 
refuză spunând: „Nu am nevoie de cal. Fără el te fac mat în 4 mutări”. 
Chiar după ce a terminat aceste vorbe, o altă ghiulea loveşte pionul alb 
marginal, care elimină şi această soluție. După scurt timp, Carol al 
XII-lea exclamă: „Am găsit. Totuşi, vei fi făcut mat în 5 mutări!”. 

S. Loyd 
Chess Monthly, 1859 


M Z Da 
// WRN 


a) diagrama — 3#; b) fără Del — 4#; c) fără Hel şi A h2 — 5# 

Soluţiile sunt următoarele: a) 1.Axg3 îxg3 2.283 şi 3.g4%; 
1... xel 2.%h3+ &h4 3.g4#; b) 1.hxg3 fe3 2.5 g4 ĝg5 3.%h4+ 
Åxh4 4.g4#; 1... ei 2.894 îxg3 3. Axg3 şi 4.8 h3# ; c) 1.8b7! 
(nu 1. 4 d7? 4 d4! 2. Axd4 pat sau 2.4 d5 $ gl! 3.Xdl &h2 şi matul 
nu mai poate fi efectuat în 5 mutări) 1... 8e3 2.Mb1 g5 3.8h1+ 
Ah4 4. h2! gxh2 5.g4#. 

Aceşti gemeni născociţi de Loyd nu s-au dovedit însă singurii 
posibili. Căci povestea putea să aibă un altfel de început, aşa cum a 
arătat 30 de ani mai târziu problemistul estonian F. Amelung, care a 
sugerat că era posibil un alt gemen al poziţiei a), dacă prima ghiulea 
ar fi eliminat turnul alb, şi nu calul, după care ar fi urmat un 6#: 1.263 
fel (1...4 ad lib. 2.hxg3 şi 3.94%) 2.Axel $h4 (2...gxh2 3.083 
h1 W 4.g4#) 3.h3! $h5 4.293 $h4 5.4 h5 6.g64 


legală 

Se consideră ilegală (< fr. illégale) acea poziţie de problemă 
care nu respectă regulile normale ale jocului de şah. lată câteva 
exemple: a) plasarea unei figuri pe un câmp unde nu ar fi putut ajunge, 
în condiţiile unei partide imaginare jucate corect; b) prezenţa mai 
multor figuri de acelaşi fel (de ex. trei cai albi) şi totodată a tuturor 
celor opt pioni, fapt care exclude o posibilă transformare; c) 
imposibilitatea de a se demonstra ultima mutare a albului, care ar 
trebui să mute primul, ceea ce contravine enunțului problemei. 

Insolubilitate 

Defect fundamental al oricărei compoziţii, insolubilitatea (< fr. 
insolublilite) constă în faptul că una din apărările negrului respinge 
amenințarea făcută prin cheie, în felul acesta enunţul nemaifiind 
respectat. 

În prezent, publicarea unor probleme de 2# şi 3% insolubile 
poate fi evitată uşor prin control computerizat, în schimb în domeniul 
studiilor insolubilitatea rămâne încă un posibil defect mai greu de 
observat. 


Joc aparent 

Provenit din fr. jeu apparent, jocul aparent este un termen 
intrat în perioada interbelică a secolului trecut în vocabularul 
problemistic internațional, devenind un element primordial în 
arsenalul tehnic al compoziţiei moderne. Prin el se denumeşte jocul 
pregătit în poziţia inițială a unei probleme în n mutări, constând în 
existența prealabilă a maturilor ca răspuns la mutările (tematice) ale 
negrului sau la toate mutările acestuia (în problemele cu blocadă 
completă). Aceasta presupune că după efectuarea cheii nu se mai 
menţine, albul având alte continuări de mat. 

Notăm că în rusă poartă denumirea plastică de umosopnaa uzpa 
„Joc iluzoriu” (pentru amănunte v. Compoziţia şahistă). 


Joc virtual 

Mutănile albe şi negre care apar după cursa tematică şi constituie 
variantele unei soluţii ireale ale unei probleme se numesc joc virtual 
(< fr. jeu virtuel). 

Există probleme-record care au realizat tema abordată în trei 
faze: întâi, în jocul aparent, după aceea de mai multe ori în jocul 
virtual, corespunzător numărului de curse, şi apoi în jocul real, după 
adevărata cheie a soluţiei. Trebuie subliniat că maturile cu care se 
încheie enunţul sunt diferenţiate în fiecare fază. 


Legare, dezlegare 
Aceşti doi termeni complementari, legare, dezlegare, des 
întâlniți în domeniul compoziţei şahiste, au un rol important în 

construcția strategică atât a problemelor, cât şi a studiilor. Primul 
termen ne este cunoscut din şahul practic şi nu-l mai analizăm. 

Dezlegarea (cf. fr. declouage), omonim cu cel însemnând 
„Soluţie”, denumeşte acea mutare care anulează legarea unei piese. 
Aceasta se poate face pe două căi: dezlegare directă, prin plecarea 
piesei care exercită legarea, a doua prin întreruperea liniei de acțiune a 
acestei piese, şi se numeşte dezlegare indirectă. 

Din termenul legare au derivat prin prefixare: autolegare 
(v. fr. autoclouage), care nu are nevoie de explicaţie, şi semilegare 
(v fr. demiclouage), adică acea formaţie în care pe linia de acţiune a 
piesei legătoare se află două piese adverse. 


Mansuba „Matul lui Dilaram” 

Este povestea cuprinsă într-un manuscris pierdut al lui As Suli 
(sec. IX), considerat „cel mai vechi campion al lumii”, apărută pentru 
prima oară în revista franceză „Le Palamede”, în anul 1836. 

Fără să i se cunoască autorul, mansuba figurează în manuscrisul 
citat împreună cu un text, pe care îl redăm în continuare, prescurtat: 


Un tânăr nobil arab a avut ideea nebunească să 
joace şah, contra unei mari sume de monede de aur, 
punând ca gaj pe frumoasa sa sclavă şi favorită cu numele 
Dilaram. 

Aflat într-o situație desperată și amenințat cu un 
mat într-o mutare, i se tulbură vederea, capul nu îi mai 
funcţionează, își blestemă lăcomia care l-a adus în stare 
să-şi piardă femeia adorată şi, nefiind capabil să vadă o 
scăpare, crede că soarta lor este pecetluită. 

Dar, frumoasa Dilaram, care urmărea partida cu 
faţa ascunsă de voalul pe care îl purta, a studiat-o cu 
atenţie şi, nedorind cu nici un chip să devină proprietatea 
străinului, a strigat: 

„Stăpâne, bucuria să vă intre iar în inimă, căci dacă 
sacrificați cele două turnuri, mai degrabă decât pe mine, 
dacă avansați elefantul (= alfil) şi apoi împingeţi pionul, 
atunci calul va da mat!” 

Mat în 6 mutări 
Soluţia este: 1.%h8+! $xh8 2.A1f5+ Mh2 3.8 xh2+ $g8 
4. Ah8+! $xh8 5.g7+ $g8 6.%h64%. Piesa notată Al pe câmpul h3 
(al-fil) merge în diagonală, sărind un câmp ocupat sau liber. 


Mat economic 

Prin mat economic (cf. fr. mat économique) se înţelege acea 
poziţie de mat la care participă toate piesele albe prezente, în afară de 
rege şi pioni. În cazul când iau parte la mat absolut toate piesele, matul 
se numeşte perfect economic. 


Mat-ecou 

Se numeşte mat-ecou acel mat care se realizează într-o pereche 
analoagă, „în ecou”, adică atunci când configuraţia lor este identică, iar 
regele negru se află pe un câmp de aceeaşi culoare. Termenul pare să 
fie calchiat după fr. (mat) echo. 

La fel de cunoscut este şi termenul înrudit cameleon-—ecou 
(după fr. mat cameleon), care se deosebeşte prin aceea că, în al doilea 
mat, regele negru se află pe altă culoare față de primul tablou. 


Mat model 

Cultivat în compoziţii pentru efectele estetice pe care le 
produce, matul model (< fr. mat modèle) este acea poziție de mat care 
întruneşte în acelaşi timp trăsăturile matului economic şi matului pur. 

Una din cerințele de bază ale şcolii boemiene (cehe) de 
compoziție este ca o problemă (în 3 şi mai multe mutări) să conțină cel 
puțin trei maturi model. În trecut s-a mai numit și mat regulat. 

Mat pur 

Poziţia de mat pur (< fi. mat pur) se obține atunci când fiecare 
câmp din jurul regelui negru este controlat de o singură piesă albă sau 
este ocupat de o piesă neagră (fără a mai fi păzit şi de o piesă albă). La 
noi mai are şi denumirea învechită de mat curat. 


Meredith 

Este numele dat oricărei probleme construite cu nu mai puţin de 
8 şi nu mai mult de 12 piese. 

Promotorul acestui tip de compoziţie economică a fost 
problemistul american William Meredith (1853—1903), al cărui nume 
a devenit apoi nume comun, constituind, alături de baby şi miniatură, 
denumiri de ordin formal din teoria problemistică modernă, extinse şi 
în ramura finalurilor artistice. 


Miniatură 

Se numeşte miniatură (< fr. miniature) orice compoziţie 
construită cu cel mult 7 piese albe şi negre. Restricţiile impuse de 
limitele materialului folosit nu au constituit o piedică, ci mai degrabă 
un stimulent pentru compozitori în căutările lor pentru realizarea unor 
idei dificile într-o formă de economie maximă. 

Problema dată ca exemplu ilustrează tema Grimshaw 
(interferenţe negre pe acelaşi câmp efectuate de K, 4 sau å). 

LA. Schiffmann 
Pr. III, Svenska Dagbladet, 1929 

După cheia 1.âh4! (zugzwang) urmează: 1...8 g7 2.Wh6#; 
1... 8 g7 2.4 f74, 1... B g6 2.1 f34 

Miniatura fost practicată asiduu de şcoala boemiană, dar nu a 
fost neglijată nici de şcolile moderne de compoziţie. În mod deosebit, 
miniatura este cultivată în etudistică, unde clasicii au lăsat adevărate 
capodopere. 

De aceea, nu este de mirare că de-a lungul vremii au apărut 
numeroase colecţii de probleme şi studii compuse în acest mod. Pe de 
altă parte, nu trebuie trecut cu vederea faptul că pentru dezlegători, ca 
şi pentru marele public, miniaturile sunt mai atrăgătoare, motiv pentru 
care sunt pe larg folosite în concursurile de toate gradele consacrate 
dezelegărilor. 


Mişcare sistematică 

Se numeşte repetarea acelei manevre, care se desfăşoară prin 
participarea a cel puţin 2 piese. 

În probleme este rar întâlnită, dar a devenit termen internaţional 
în tematica studiilor, ca urmare a folosirii ei frecvente de către etudiştii 
ruşi şi sovietici, sub denumirea cucmemamuueckoe Oeu»cenue, pe care 
am împrumutat-—o şi noi. Efectul ei artistic creşte, dacă este efectuată 
de mai multe figuri şi în mai multe faze, motivul geometric desenat 
de acestea pe tabla de şah putând fi asemuit cu un mic balet sui 
generis. 


Perpetuum mobile 

Veche expresie latinească, însemnând „mişcare perpetuă”, 
perpetuum mobile a trecut din domeniul fizicii în alte sfere de creaţie, 
ajungând chiar şi în domeniul şahului. 

Pentru șahul artistic românesc are o semnificaţie aparte, 
deoarece sub acest nume este cunoscută o temă spirituală, promovată 
de compozitorul român Wolfgang Pauly în anii '30 ai secolului trecut. 

Încercăm să o definim cât mai simplu: într-o problemă de n 
mutări, jocul aparent din poziția inițială este schimbat în soluţie, dar 
după cheie soluţia devine la rândul ei joc aparent, care nu se poate 
menţine, albul întorcându-se la poziţia inițială, adică la vechiul joc 
aparent. 

I3 
Sacis” 
sai 


3# - a) diagrama; b) după cheie 


Înainte de cheie este pregătit următorul joc principal: 1...f4 
2. del! Axel 3.WYc1%, 1...E)c6 ad lib. 2.We5+ He4 3.4 f4#. Albul 
nu poate să păstreze jocul, din cauza blocadei în care se află. 

Soluţia: 1.8c7!! (zugzwang) 1...f4 2.8 b6! (iată surpriza 
albului) 2...f3 3.9 g5# sau 2...4c6 ad lib. 3.ẹWe5#; 1...2c6 ad lib. 
2.We5+ He 3.Wg3#. După mutarea-cheie albul este din nou în 
blocadă, în care soluția menţionată devine joc aparent ce iarăşi nu 
poate fi păstrat, iar jocul aparent din poziţia iniţială va deveni joc real 
după soluţia 1. g3!! etc. 

Se realizează aşadar un „du-te, vino!” fără sfârşit, formă 
originală de perpetuum mobile exprimat pe tabla de şah. 


Plan pregătitor 

Calc după germ. Vorplan, plan pregătitor este o noţiune 
fundamentală în problemele cu 3 şi mai multe mutări, care țin de 
şcoala logică, precum şi într-un anumit tip de studii moderne. 

O problemă are un plan pregătitor şi un plan principal. Soluţia, 
adică planul principal, nu se obţine decât după executarea manevrei 
preparatorii, adică a planului pregătitor. Tentativa de a realiza planul 
principal de la primele mutări se numeşte incercare tematică. 

În studii, combinaţiile logice au câștigat tot mai mult teren în 
ultimele decenii. Astfel, o încercare a albului eşuează din cauza unei 
apărări negre. Ca urmare, câştigul sau remiza se vor realiza de abia 

după ce albul recurge mai întâi la o manevră pregătitoare, de regulă 
greu de văzut de la început, care elimină sau face ineficientă această 
apărare a negrului. 


Problemă 

Termenul problemă este atribuit tuturor poziţiilor cu enunţ de 
mat imaginate de un specialist, care împreună cu studiile reprezintă 
elementele componente fundamentale ale şahului artistic. Privind în 
urmă istoria lor, se poate spune că varietatea şi cantitatea sunt trăsături 
care favorizează de departe problemele, în timp ce studiile, care 
reprezintă un gen mai dificil şi mai greu accesibil, a fost şi este abordat 
de un număr sensibil mai redus de compozitori. 

Cuvântul comun există desigur de mult în limba română, având 
etimologie multiplă, dar ca termen şahist, împrumutat din fr. probleme, 
apare spre sfârşitul secolului al XIX-lea. Îl găsim în forma problema 
de siac în revista „Familia”, unde s-a mai publicat şi o criptografie cu 
titlul gâcitură de siac, având ca subiect „săritura calului”. Cuvântul 
popular găcitură sau ghicitură „ghicitoare, cimilitură”, a fost folosit 
deseori cu diferite accepţiuni enigmistice, în absenţa unei terminologii 
adecvate. În manualul lui Albin, alături de pluralul probleme găsim şi 
varianta problemuri, pluralul unui înv. problem (< germ. Problem). 

Există mai multe genuri de probleme care s-au constituit în 
cursul istoriei compoziţiei şahiste: 

a) Probleme ortodoxe (< fr. problemes orthodoxes) sunt cele 
construite conform regulilor enunțate în Regulamentul jocului de şah 
FI.D.E., adică ale şahului „ortodox”. În publicaţiile noastre şahiste mai 
vechi au avut mai întâi numele de probleme cu joc regulat, iar apoi pe 
cel de probleme directe (cf. germ. direktes Matt), prin opoziție cu 
celelalte genuri care nu se supun regulilor generale. 

b) Probleme heterodoxe (< fr. problèmes hétérodoxes) sunt 
cele care se abat mai mult sau mai puțin de la regulile şahului ortodox. 
Cele mai populare sunt problemele cu mat invers şi problemele cu mar 
ajutor, cu joc şi finalitate neobişnuite în problemele ortodoxe. Ele se 
cunosc de multă vreme, dar dezvoltarea şi recunoaşterea lor ca genuri 
de compoziții şahiste independente este târzie (primele decenii ale 
secolului trecut). Printre cei care au contribuit la progresele lor se 

numără şi problemiştii români, în frunte cu clasicii W. Pauly, S. 
Herland, V. Oniţiu, care au elaborat lucrări de înaltă valoare artistică, 
unele rămase ca modele încă neegalate. 

Este necesar să amintim că în anii de după cel de-al doilea 
război mondial preocupările pentru compunerea de probleme 
heterodoxe şi, mai ales strict feerice, au încetat, din cauză că erau 
considerate ca o manifestare a idealismului în şah. Acest moment a fost 
însă depăşit destul de repede şi ele au renăscut în deceniile 6-7, fiind 
apoi introduse ca secții independente în campionatele naţionale ale 
României. 

Matul invers (< fr. mat inverse) are următoarea caracteristică: 
albul începe şi îl obligă pe negru să facă mat regele alb. Genul acesta 
de probleme este foarte vechi. Un exemplu rudimentar a fost găsit în 
culegerea medievală Bonus socius, amintită mai înainte. Mari maeştri 
ai problemelor cu mat invers au fost românii W. Pauly şi S. Herland, 
care au multe creații memorabile. 

În matul ajutor (< fr. mat aidé sau germ. Hilfsmatt) jocul este, 
de regulă, început de negru, dar cu condiţia să-l ajute pe alb ca să facă 
mat regele negru. După cum se vede, cele două părţi cooperează activ 
pentru realizarea matului, fiind exclusă astfel orice fel de luptă. Din 
acest punct de vedere, denumirea rusească koonepamuenbiii mam este 
cea mai potrivită. În tematica modernă este pe larg folosit un tip special 
de maturi ajutoare care poartă numele „tip Oniţiu”, datorat 
compozitorului român. 

c) Probleme feerice (< fr. problèmes feeriques) se numesc cele 
în care se folosesc piese noi, în afară de piesele din garnitura obişnuită, 
sau aceleaşi piese dar cu mers diferit de cel obişnuit, sunt adoptate 
chiar modificări ale tablei de şah şi reguli noi de desfăşurare a jocului. 
Părintele șahului feeric (cf. fr. échecs feeriques, engl. fairy chess) este 
considerat marele problemist englez T.R. Dawson, care a fondat o 
revistă ad-hoc numită „The Fairy Chess Review”. 

Cele mai cunoscute piese feerice sunt Lăcusta şi Călărețul 
nocturn, frecvent folosite încă din anii inventării lor de către Dawson. 
Denumirile sunt traduse din lexicul occidental: Lăcusta (simbolizată 
grafic printr-o damă întoarsă), din engl. Grasshopper, fr. Sauterelle, 
iar Călărețul nocturn (având ca simbol un cal întors), din engl. 

Nightrider, fr. Cavalier de la Nuit. Au apărut cu timpul multe alte piese 
feerice: alfil şi fers (figuri cu mers limitat, luate din şatrange), leo, 
pao, vao (figuri cu mers săritor), piese neutre (pe care le mută atât 
albul, cât şi negrul) ş.a. 

S-au inventat şi varietăți aparte de şah feeric: mat maximal, 
Circe, Madrasi, maturi reflexe ş.a. 

De asemenea, sunt cunoscute şi modificări ale tablei de şah, 
adică ale numărului de câmpuri, ale formei sale etc. 

Domeniul şahului feeric este în zilele noastre foarte întins şi 
cuprinde genuri de probleme care se deosebesc total de ceea ce numim 
şah ortodox, dar trebuie recunoscut că, prin inovațiile aduse, 
compoziţiile feerice produc pe tabla de şah adevărate mici minuni, 
inaccesibile cu mijloacele clasice aflate la îndemâna amatorului 
obişnuit. 


Probleme retrograde 

Problema retrogradă (< fr. probleme retrograde) se află la 
graniţa dintre ortodoxe şi heterodoxe. 

Caracteristica acestui tip aparte de compoziţie constă în faptul 
că poziţia iniţială, care este legală, adică poate proveni dintr-o partidă, 
trebuie demonstrată cu exactitate, soluția propriu-zisă fiind precedată 
de această retroanaliză (< fr. retro—analyse). Cu alte cuvinte, în astfel 
de probleme se cere reconstituirea, integrală sau parțială, a jocului care 
a avut loc înainte de momentul ilustrat în diagramă. 

Este un fel de excursie într-o lume imaginară, care se desfășoară 
cu respectarea strictă a regulilor şahului. De cele mai multe ori, pentru 
rezolvarea lor este nevoie de fantezie şi de putere de calcul, ceea ce ne 
îndreptăţeşte să afirmăm că însuşi actul de compunere a lor se înscrie 
printre cele mai profunde creaţii ale jocului de şah. 

Prin conţinutul lor, problemele cu analiză retrogradă se apropie 
în mare măsură de jocul practic. Enunţul lor poate fi foarte diferit, în 
afară de demonstrarea legalităţii poziţiei, de exemplu: dreptul de a face 
rocada sau anularea acestui drept, dreptul de a captura „en passant” un 
anume pion, indicarea primei mutări (a regelui sau a damei), cea mai 
scurtă partidă posibilă etc. 

Printre problemiștii români care au avut prestigioase succese 

internaționale în concursuri de probleme cu analiză retrogradă 
menționăm pe Valeriu Oniţiu şi Leon Loeventon. 

O subspecie interesantă sunt problemele cu retromat, în care se 
retrag mutările fie de către alb, fie de ambele părţi, după care se 
efectuează matul prevăzut de enunț. O temă originală, şi astăzi 
întâlnită în concursuri, aparține problemistului român Zeno Proca, 
cunoscută sub numele de „Retromat tip Proca”. 

Se ştie că, în genere, şahul a furnizat subiecte de inspiraţie 
multor scriitori, dar puţine sunt operele literare construite cu tematică 
problemistică, după cum şi mai puţine sunt cele care au ca motiv 
principal problema cu analiză retrogradă. lată că, nu de mult, s-a 
întâmplat acest lucru în romanul scriitorului spaniol Arturo 
Perez—Reverte, La tabla de Flandes, apărut recent în româneşte sub 
titlul Tabloul flamand (editura Polirom). Intriga este țesută în jurul 
unei enigme, a cărei rezolvare stă tocmai în descifrarea pe cale 
retroanalitică a unei poziţii de şah, zugrăvite într-un tablou al unui 
pictor flamand din secolul al XV-lea. 

Probleme simbolice 

Problema având o poziţie care, înainte de cheie, sau/şi în cursul 
soluţiei, formează un desen reprezentând un obiect, o cifră, o literă 
etc., se numeşte problemă simbolică (< fr. probleme symbolique); 

mai poartă şi denumirea de problemă figurativă (< fr. probleme 
figuratif). 

Un exemplu celebru, citat în enciclopediile de şah, este o 
problemă din 1823 a lui Aleksandr Petrov (jucător şi teoretician 
important, fondatorul compoziției şahiste ruseşti), în care este 
simbolizată „Fuga lui Napoleon Bonaparte din Moscova la Paris”. 
Pentru a face mai clare evenimentele care au loc pe tabla de şah, 
autorul a însoțit diagrama de un text, care evocă pe scurt sfârşitul 
războiului franco-rus din 1812: câmpul al reprezintă Moscova, 
câmpul 48 — Paris, regele negru este Napoleon, caii albi — cavaleria 
rusească, diagonala h1—a8 — râul Berezina, unde armata rusă ar fi putut 
să-l ia prizonier pe Napoleon. 

Soluția, uşor de văzut, începe cu 1.&)d2++ şi cuprinde 14 mutări 
de urmărire continuă a regelui negru de către caii albi; de notat că la 
mutarea a 6-a albul poate da mat, dar tema problemei este ca regele 
negru să fie izgonit şi de aceea va fi atacat de cai până pe câmpul 48 
unde piere, prin mutarea regelui alb (14.%g2/4g34), care deschide 
linia de acțiune a damei. 


Probleme simetrice 

Pentru a lămuri mai uşor conținutul acestui tip de compoziții, 
este necesar să ne oprim mai întâi asupra noțiunii de simetrie în şah. 
Se disting două feluri de simetrie: monocoloră şi bicoloră. 

I. Simetrie monocoloră. Fiecare piesă are un corespondent de 
aceeaşi valoare şi de aceeaşi culoare aflat pe un câmp simetric. Sunt 
patru cazuri ce pot fi prezentate: 

a) Simetrie în raport cu o axă formată din câmpuri aliniate 
vertical, orizontal sau diagonal. Aceste câmpuri simetrice sunt de 
aceeaşi culoare şi piesele într-un singur exemplar (în special regele) 
sunt obligatoriu situate pe această axă. 

b) Simetrie în raport cu o axă formată dintr—o linie separând 
două succesiuni de câmpuri învecinate, aliniate pe verticală sau 
orizontală (ceea ce este imposibil pe diagonală). 

c) Simetrie în raport cu un câmp. Acest caz nu este posibil în 
probleme ortodoxe, din cauză că regii se află pe câmpuri asimetrice. 

d) Simetrie în raport cu un punct situat la granița comună a patru 
câmpuri, ceea ce presupune câmpuri simetrice de aceeaşi culoare. În 
acest caz regii iarăşi nu au loc corespunzător, fapt de neconceput în 
probleme ortodoxe. 

II. Simetrie bicoloră. Fiecărei piese îi corespunde o altă piesă 
de aceeaşi valoare, dar de culoare opusă, pe un câmp simetric. În 
partidă, poziţia iniţială este un caz de simetrie bicoloră perfectă, în 
raport cu o linie orizontală care separă liniile a 4-a şi a 5-a. Ea se poate 
menţine cât timp negrul joacă aceleaşi mutări ca albul, dar această 
stare de lucruri încetează repede. O astfel de partidă poate avea loc 
doar în minunatele poveşti ale baronului von Miinchhausen, care a 
reuşit să câştige fără să cunoască jocul, făcând doar aceleaşi mutări ca 
adversarul său. 

Revenind la cuvântul-titlu, trebuie spus că unicitatea 
mutării-cheie poate crea impresia că într-o problemă ortodoxă 
simetrică prima mutare ar trebui să păstreze simetria. Este posibil, dar 
nu este interesant. În realitate, o bună problemă simetrică este de 
preferat să aibă o soluţie asimetrică pe o parte a tablei, iar mutarea 
simetrică să fie o încercare incorectă. 

Un rol de seamă în elaborarea teoretică a rolului simetriei şi 
asimetriei în compoziţia şahistă l-au avut englezul T.R. Dawson şi 
românul W. Pauly, coautori ai celebrei lor lucrări Asymmetry (1927). 


Remiză pozițională 

Termen frecvent întâlnit în definirea unui anumit tip de remiză 
în finalurile artistice, remiza pozițională provine din rus. 
NO3ZUYUOHHAA HuubaA. 

O definiție clară este dată de celebrul etudist G.M. Kasparian, 
care i-a consacrat o lucrare fundamentală: „Remiza pozițională este 
poziţia în care partea mai slabă obţine remiză prin repetarea mutărilor, 
profitând de slăbiciunile poziţionale din dispunerea pe tablă a forțelor 
adversarului”. 


M. Bent 
M.O. 6, New Statesman, 1970 


j 


Remiză 


Greu de crezut, dar albul reuşeşte să anihileze pe rând cele patru 
piese negre active: 1.%d6+ $f8 2.g6+ $g8 3.&)f4! (toate piesele 
negre sunt blocate, iar albul amenință acum 4.%b7 şi 5.%xa8) 
3.. da6 4.%c5! (tempo!) 4.18 (singura mutare bună) 5.%g6+ 
$g8 6.%f4 Afi (ce altceva?) 7.%c6 (albul revine pe vechiul loc) 
7... a6 8.%c5 $h6 (ultima speranță de a ieşi din încercuirea cailor 
albi) 9.Af7+ $h7 10.%d6 $g8 11.%c5 remiză poziţională, negrul 
fiind obligat să accepte repetarea mutărilor. 

Exploatarea artistică multilaterală a unor asemenea motive 
tactice, existente în fază embrionară în unele poziţii analizate de vechii 
teoreticieni, a constituit esenţa acestei foarte populare teme din studiile 
moderne. 

lată câteva dintre tipurile de remiză pozițională pe care le 
întâlnim des în diverse monografii de gen: blocada pieselor adverse, 
fortăreaţa (prob. din rus. kpenocm»b), legarea pieselor adverse, atac 
perpetuu asupra pieselor adverse (cf. rus. eeunoe nanaoenue), 
repetarea mutărilor, şah etern. 

Rex solus 

Numele latinesc rex solus („regele singur”) este dat problemei 
în care negrul are numai regele pe tablă. Fiind sărace în conţinut, 
problemele de acest tip nu mai aduc nimic nou în stadiul actual de 
dezvoltare a compoziţiei şahiste ortodoxe. 

În schimb, se întâlnesc adesea studii de pat cu „rex solus”, în 
care poziția finală este creată de alb prin sacrificarea pieselor pe care 
le-a avut anterior. 


Statist 

Termen întâlnit în cercuri de şah de altădată, folosit rar astăzi, 
mai ales în limbajul problemiştilor, statist denumeşte o piesă inactivă 
într-o problemă sau într-un studiu, sau care îndeplineşte un rol minor 
față de valoarea ei reală. Provine din germ. Statist „figurant”. Are 
aceeaşi semnificaţie ca fr. piece morte. Trebuie spus că asemenea piese 
sunt rău privite de apărătorii principiului economiei, care guvernează 
şahul artistic, cu deosebire în domeniul studiilor. Compozitorii vechi, 
din perioada de tranziţie spre şcolile moderne, admiteau prezenţa lor în 
probleme, în schimb şcoala boemiană le interzicea cu desăvârşire, mai 
ales în construirea tablourilor de mat. 


Studiu 

Cu sinonimul final artistic, studiul (< fr. étude; cf. rus. amod) 
este diferit prin conţinut de ceea ce se înţelege prin studiu în limbajul 
curent. Studiul denumeşte o poziţie imaginată, ca şi problema, dar 
având față de aceasta trăsături aparte, dintre care dominantă este 
legătura strânsă cu jocul practic, soluţia desfăşurându-se după tipicul 
acestuia. 

Există mai multe feluri de studii. Primele studii din perioada 
modernă sunt cele teoretico-analitice, care stabilesc metodele de a 
obține remiza sau câştigul în finaluri simple. Au urmat după aceea 
studiile artistice, care prezintă într-o poziție economică (pe cât posibil 
fără piese inactive) o idee conducătoare mai deosebită. În ele 
combinaţiile dețin un rol principal, iar repetarea motivului tematic ales 
devine un mijloc valoros de exprimare artistică a conţinutului. 

Corelaţia dintre material (piese) şi timp, unul dintre atributele 

logicii jocului de şah, capătă în studiile moderne alte valenţe. Au fost 
explorate noi teme privind spaţiul şi mişcările pe tabla de şah, 
exprimate prin zugzwang, dominație, blocadă, deplasările sistematice 
şi, ca o descoperire a valorii timpului în şah, remiza pozițională prin 
repetarea infintă a mutărilor. 

Un loc aparte în studiile compuse în epoca modernă îl ocupă 
manevrele repetate, precum şi alte elemente de joc care în partide sunt 
practic imposibile: manevrele în ecou (repetate în aceeaşi formaţie, dar 
pe câmpuri de altă culoare), marșul în zig-zag (< fr. marche en zigzag, 
engl. zigzag walk), succesiunea de promoții (transformări) minore 
(engl. minor promotion). 

Nu puţine sunt şi studiile care dezvăluie aspecte noi de 
colaborare între figuri, lupta desfășurându-se pe alte coordonate decât 
cele din partida de toate zilele sau chiar producând excepţii de la 
reguli. De aceea, se poate considera că finalurile artistice pot servi la 
îmbogățirea bagajului de cunoştinţe şahiste, chiar şi jucătorilor de 
mare performanță, nu numai amatorilor de frumos în şah. În această 
privinţă, exemplul cel mai bun ni-l oferă marele maestru Lev 
Polugaevski, care, pregătindu-se pentru meciul ce avea de jucat cu 
Mihail Tal în semifinalele campionatului mondial, s-a antrenat 
rezolvând 300 de studii, fapt care, potrivit declaraţiilor sale, l-a ajutat 
să-şi depăşească adversarul în calculul variantelor din anumite partide. 

Etudiştii români au avut importante contribuţii în teoria 
finalurilor simple, atât în genul analitic, cât şi genul artistic. Au intrat 
definitiv în teoria etudistică modernă analizele lui Paul Farago despre 
Dama împotriva pionului şi ale lui Emilian Dobrescu despre Dama 
împotriva turnului şi nebunului, care au fost efectuate cu mult înainte 
de alcătuirea bazelor de date obţinute pe cale computerizată, existente 
astăzi, şi unde se regăsesc în cea mai mare parte. 

Prin aceste cercetări au fost relevate resurse necunoscute ale 
raporturilor de forțe analizate, care au fost fructificate periodic de 
autorii lor prin studii artistice de mare valoare. 


Task 
Imprumut din engl. task, termenul numeşte o problemă sau un 
studiu care realizează într-un număr record de variante o temă 

considerată dificilă sau chiar imposibilă, ori o temă oarecare. 

Un exemplu de task îl reprezintă în domeniul problemelor cu 
mat în 2 mutări două lucrări, care tratează vechea temă Grimshaw, una 
în manieră clasică, despre care se părea că spusese „ultimul cuvânt”, 
iar cealaltă în spirit modern. 

__ Prima este o celebră lucrare din 1930 a lui Lev Loşinski, 
considerat cel mai mare compozitor de probleme al epocii moderne, cu 
6 variante consecutive după cheie, cealaltă aparţine compatriotului 
nostru Mircea Manolescu, în care cele 6 variante sunt prezentate câte 
2 în trei faze (în joc aparent, în cursă şi apoi în soluţie), totul într-o 
formă ideală de Meredith (12 piese). Este una din demonstrațiile 
superiorității concepţiilor moderne, care permit reluarea vechilor teme 
şi tratarea lor la un nivel egal cu operele clasice ale marilor înaintaşi. 


L. Loşinski M. Manolescu 
M.O. I-II, Tijdschrift, 1930 Pr. I, Revista de Sah, 1956 


p, 


2# 


L. Loşinski. Considerată un task al anilor °30, problema este 
construită sub formă de blocadă. După 1..4.b3! (mutare de aşteptare) 
au loc trei duble interferenţe Grimshaw pe b7, g7 şi f6: 1...Xb7 
2.2 c6#; 1...8b7 2.8e7#; 1...Ag7 2.WeS5#; 1.887 2.Wxf7#; 
1... $ f6 2.W g4#; 1...f6 2 We4# 

M. Manolescu. Joc aparent: 1... 4 c3 2.0e5#; 1... c3 2.0e3#. 
În cursa 1.£3f2? cu amenințarea 2.Y%b44%, noile interferenţe pe câmpul 
c3 fac posibile alte maturi: 1... c3 2.Wf4#; 1... 8c3 2.4%d34%, dar 
această încercare este respinsă de 1...Xb3! Mutarea-cheie este 
1.4e3!, după care urmează maturi noi: 1... c3 2.Wd4#; 1... &c3 

2.We2#. Problema realizează, pe lângă tema Grimshaw în maximum 
de variante, şi tema Zagoruiko, adică schimbarea în trei faze a 
maturilor tematice. 

Idealul oricărui task este să atingă recordul absolut, dar 
înfăptuirea sa are un caracter strict tehnic, fără valoarea artistică cerută 
unei probleme. Un asemenea task-tehnic este o problemă în 2 mutări 
a lui N. Petrović, un mare problemist iugoslav, în care după cheie apar 
24 de variante încheiate cu mat, ceea ce reprezintă maximul posibil în 
genul problemelor ortodoxe. 


Temă 

Termen şahist internaţional, a fost preluat la noi probabil din 
germ. Thema sau fr. theme. În compoziţia şahistă, tema înseamnă 
motivul sau ideea principală care particularizează o problemă sau un 
studiu. Elementele tactico-—strategice combinate sau repetate constituie 
esenţa unei teme. Sunt catalogate peste 500 de teme, cele mai multe în 
domeniul problemelor cu 2 mutări. 

Cum am spus mai sus, temele clasice sunt în general epuizate, 
dar introducerea unor elemente inovatoare, cum sunt jocurile aparente 
şi cursele, au lărgit mult posibilităţile de exploatare a resurselor șahului 
în toate ramurile compoziţiei. 

În ultima vreme, de o mare atenţie s-au bucurat în probleme 
aşa-zisele teme figurative (< fr. theme figuratif), cu sinonimul teme 
geometrice (< engl. geometrical theme), care ilustrează, în cursul 
soluţiei, prin mersul figurii tematice (albe sau negre), diverse forme 
geometrice, cum ar fi: crucea regelui, crucea turnului, steaua regelui, 
rombul nebunului etc. 


Tempozug 

Cuvânt de origine germană, tempozug înseamnă „mutare de 
aşteptare”, adică mutare de tempo, care nu ameninţă nimic şi obligă 
partea adversă să-şi creeze slăbiciuni, tocmai pentru că trebuie să 
mute. Efectul său este urmat de mat, dacă este vorba de o problemă, iar 
în cazul unui studiu de obţinerea unui oarecare avantaj poziţional, de 
remiză sau de câştig. 

Triunghi 

Sub denumirea triunghi sau manevră în triunghi (< fr. 
triangle, manoeuvre en triangle) este reprezentată succesiunea de trei 
mutări executate de o aceeaşi figură, care descrie cele trei laturi ale 
unui triunghi, având drept scop ajungerea la poziţia originară, dar cu 
adversarul la mutare. Se întâlneşte în probleme cu mai multe mutări, 
dar mai ales în inverse, unde există şi un task celebru al lui Pauly cu 
un triplu triunghi consecutiv al damei albe. 

Face parte de asemenea din tematica modernă a studiilor de şah, 
în speţă în cele cu zugzwang reciproc. Singurele piese care pot să 
întreprindă o asemenea manevră sunt regele şi dama, care prin mersul 
lor au posibilitatea să se întoarcă la poziţia iniţială. Se poate întâmpla, 
însă destul de rar, ca şi în finaluri de partidă cu pioni blocaţi să fie 
posibilă efectuarea unui triunghi. 


Variantă 

Asupra acestui termen amintit mai înainte este necesar să 
revenim, deoarece în compoziţia şahistă are alte semnificaţii. Prin el se 
se denumeşte succesiunea de mutări legate logic care determină 
conţinutul tematic al compoziţiei şi reprezintă varianta principală. 
Există şi variante secundare, netematice, care denumesc căile de joc 
secundare şi au doar rolul de a asigura corectitudinea soluţiei. În studii 
se recomandă ca acestea să nu ceară analize laborioase, care să 
umbrească şi să sufoce varianta principală. 


Zugzwang 

Şi acest termen ne este cunoscut din expunerea privitoare la 
jocul practic, dar trebuie explicate trăsăturile specifice pe care le are 
poziţia de zugzwang în compoziţiile de şah faţă de partidă. În sens 
strict, poziţia de zugzwang apare atunci când una din părţi, fiind la 
mutare, nu are alegere şi nu poate să joace decât o mutare, care potrivit 
situaţiei date, este dăunătoare. 

În probleme, poziţia de zugzwang se instituie de obicei după o 
mutare albă, în special după cheia fără ameninţare. Există şi probleme 
în care avem de-a face cu un zugzwang inițial, care poate fi menţinut 
printr-o cheie de aşteptare. 

În studii, poziţia de zugzwang unilateral se naşte atunci când 
numai una din părţi nu mai are mutare satisfăcătoare şi este urmat de 
câştig imediat sau de remiză, în funcţie de enunţ. 

Unul din mijloacele des utilizate pentru crearea poziţiei de 
zugzwang, este manevra în triunghi, amintită mai sus, care are ca scop 
să transfere adversarului mutarea. Pentru a înţelege atât dificultatea, 
cât şi frumuseţea acestei teme, să ne oprim asupra diagramei. 


A. Herberg 
Themes 64, 1961 


Art A 
p 4 
A 


Remiză 


Mutarea atrăgătoare 1.8 f5+ &c6 2.%d8 g3 3.58g5 Hgl 
4. %c8 g2 duce la pierdere, pentru că albul trebuie să mute: ori pierde 
pionul, ori îşi expune regele şahurilor turnului negru. La aceeaşi 
poziţie se ajunge şi după 1. 3 g8? Š gl 2. 5 g5+ $c6 3.%d8 g3 4.%c8 
g2 etc. Prin urmare, remiza se obţine numai dacă albul obţine poziţia 
amintită mai sus, dar cu negrul la mutare. Acest transfer al mutării este 
deci scopul manevrei albului: 1. f4! g3 2.5%g4 gl 3. Ag5+ &$có 
4.8 g2 5.%c8 şi acum se inversează rolurile, negrul fiind în 
zugzwang; 5... & h1 6. Š g6+ = 

Manevra se întâmplă des în studiile cu zugzwang reciproc, adică 
cele în care aceeaşi poziţie este obţinută (în varianta principală) şi în 
încercarea cu alb la mutare, şi în poziţia cu negru la mutare; şi într-un 
caz şi în altul, obligaţia de a muta este dezavantajoasă. Acest termen 
are corespondente în engl. mutual Zugzwang, fr. zugzwang réciproque, 
dar cel mai probabil la noi a fost împrumutat din rus. e3aumnotiă 
yyeyean2. 

apărare - 62 
aristocratică - 121 
aroşez - 97 
asimetrie - 141 
asociaţiune - 69 
aşez - 77 
atac perpetuu - 142 
atacarisi - 37 


ating - 77 
autolegare - 130 
avansarisi - 37 

baby - 721 
bastion - 55 
bate - 64 
baterie - 63 
bătaie - 64 
bliţist - 86 

blocadă completă - 

blocheur - 63 

calitate - 64 

captură - 64 

casă - 49 

călăreț - 58 

călăreț nocturn - 137 

căsuță - 49 

câmp - 49 

câmp de refugiu - 722 

câmp slab - 65 

câmp tare - 66 

ceas de control - 66 

centru - 66 

chip - 50 

colaborare - 69 

coloană - 49 

coloane deschise - 50 
combinaţie - 68 
componist - 123 
compozitor - 123 
compoziţie - 114, 123 
concuista - 64 
conquistare - 64 
contraatac - 69 
contragambit - 69 
contrar - 61 
contraşah - 723 
cooperare - 69 
coordonare - 69 

criză de timp - 70 
cruciş - 50 

culoare - 57 

curier - 57 

cursă - 7], 72 

cursă tematică - 723 
cursor - 57 

damier - 48 
de-a curmezişul - 50 
decuvertă - 106 
defensă - 62 
demolare - 125 
deroca - 71 
derocare - 70 
deschidere - 77 
despărțitură - 49 
developare - 72 
dezlegare - 730 
dezlegător - 124 
dezvoltare - 72 
diagonala Roentgen - 

diagonală - 50 
diagonalmente - 50 

diagramă - 72 
dominație - 124 
dual - 125 

dubel şah - 73 
dubl şah - 73 
dublă soluţie - 725 
dublu - 72 
duşman - 61 
duşmănesc - 61 

eşichier - 48 
etudist - 123 

expozarisi - 37 


F 

feliu - 50 
fianchetare - 74 
fianchetto - 74 

final - 74 

final artistic - 74 
fine - 74 

finit - 74 

flanc - 57 
fortăreață - 142 
fugar - 57 
furculiţă - 75 

gâcitură - 136 
gafă - 76 
gambit - 76 
gardă - 55 
gemeni - 728 
ghicitură - 136 
gioc - 94 
giucător - 78 
giucăuş - 78 

inamic - 61 
insolubilitate - 730 

împărăteasă - 54 

împotrivnic - 61 

împreunare - 70 

în priză - 64 

în trecere - 65 

încercare - 123 

îndoi - 73 

jertvă - 98 

joc aparent - 130 

joc de mijloc - 72, 77 
joc virtual - 130 
jucător - 78 

L 
lanţ de pioni - 79 
lăcustă - 137 
legare - 79, 130 

lovire (lovitură) - 82 

majoritate de pioni - 

manevre repetate - 144 

manoperă - 83 

mansubă - 114, 731 

mat - 80 

mat curat - 133 

mat cu epoleţi - 81 

mat economic - 132 

mat ecou - 132 

mat invers - 136, 137 

mat înăbuşit - 81 

mat înfundat - 81 

mat model - 732 

mat pur - 133 

mat sufocat - 81 

material - 49 

mărsul pietrelor - 87 

medie Elo - 73 

meredith - 133 

miniatură - 133 

mișcare - 82 

mişcare sistematică - 

muta - 87 

mutare - 8] 

mutare ad libitum - 83 

mutare de tempo - 110 

mutare în plic - 83, 84 

orizontală - 51 


P 

parte - 51 

partide à l'aveugle - 86 

pătrat - 49 

pătratul pionului - 89 

pătrăţele - 49 

piatră - 52 

piesă - 52 

piese grele - 53 

pioane duble - 72 

pioane legate - 92 

pion - 20, 59 

pion izolat - 97 

plan principal - 135 

pleacă - 82 

ponturi - 78 
potrivnic - 61 

problemă - 736 

probleme cu joc 

probleme directe - 136 

probleme feerice - 137 

probleme figurative - 

139 

problemist - 123 

problemistică - 114 

regulă - 93 

remisă - 94 

remiză albă - 95 

remiză pozițională - 

repetare - 95 

142 

retromat - 139 
Rex solus - 143 
rezolut - 95 

rigă - 53 

roca - 97 

rocadă - 96 
rochada mare - 97 
rochada mică - 97 
rundă - 98 

sacrificiu - 98 
sandraci - 45 
săritor - 58 

săritura calului - 59 
scândură - 48 
schimb - 99 
schimbare - 98, 111 
scop - 100 

scopos - 100 
semilegare - 131 
siac - 46 

simetrie - 140, 141 
simultan - 701 
simultan orb - 101 
simultanee - 87 
simultanist - 101 
soldat - 20, 59 

spaţiu - 49 

spion - 58 

stârnire - 100 
strategie - 101 
studiu - 743 
superminiaturi - 721 


Ş 

şac - 46 

şah? - 53, 96 

şah? - 102 

şah artistic - 114 

şah deschis - 106 

şah descoperit - 106 

şah dublu - 62 

şah etern - 702 

şah feeric - 137 

şah fulger - 86 

şah marseiez - 104 

şah mat - 80 

şah necontenit - 104 

şah perpetuu - 102 

şah şi mat - 106 

Şatrancă - 45 

şatranci - 37 

tabia - 108 

tabla de şah - 48 
tactică - 108 

tehnică - 109 

teme figurative - 146 
tempo - 110 
tempozug - 146 
teorie - 709 

timp - 49, 110 
trage - 82 
transformare - 111 
traversă - 52 
trăsătură - 82 
trecere luândă - 65 
triunghi - 147 

zugzwang reciproc - 
148 

